**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Ιουλίου 2016, ημέρα Τετάρτη και ώρα 14.50΄, στην Αίθουσα «Προέδρου Αθανασίου Κων. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Γεωργία Γεννιά, Πέτρος Κωνσταντινέας, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Χρήστος Σιμορέλης, Νικόλαος Ηγουμενίδης, Νικόλαος Παπαδόπουλος, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Δημήτριος Σεβαστάκης, Ολυμπία Τελιγιορίδου, Σωκράτης Βαρδάκης, Μαρία Τριανταφύλλου, Βασίλης Τσίρκας, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Γεώργιος Κουμουτσάκος, Ευάγγελος Μεϊμαράκης, Θεοδώρα (Ντόρα) Μπακογιάννη, Νικόλαος Παναγιωτόπουλος, Κωνσταντίνος Τασούλας, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Κωνσταντίνος Στεργίου, Γεώργιος Λαμπρούλης, Σπυρίδων Δανέλλης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων. Πριν προχωρήσουμε στην κύρια διαδικασία, να συμφωνήσουμε, καταρχάς, για τις υπόλοιπες συνεδριάσεις της Επιτροπής.

Κύριε Υπουργέ, θα μπορούσατε να μας πείτε, πότε θα είστε διαθέσιμος, για να κάνουμε τις επόμενες τρεις συνεδριάσεις;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Στις 12 του μηνός, κύριε Πρόεδρε, μπορούμε να συνεδριάσουμε στις 10 το πρωί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Στις 12, θα γίνει η επόμενη συνεδρίαση, στις 13, πρωί και στις 18 του μηνός, το απόγευμα, θα γίνει η β΄ ανάγνωση. Η κυρία Κανέλλη, έχει τον λόγο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, θα διευκολύνω. Την Τρίτη, λείπουν πολλοί συνάδελφοι στις επαρχίες. Προτείνω την ακρόαση φορέων να την βάλουμε την Τρίτη, το μεσημέρι ή το απόγευμα. Την Τετάρτη το πρωί, στις 10, την Τετάρτη το απόγευμα, στις 2 και μετά να πάμε στην Ολομέλεια. Για να διευκολυνθούν οι συνάδελφοι, που δεν είναι στην Αθήνα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, το πρόβλημα που υπάρχει την Τρίτη και την Τέταρτη είναι οι ορκωμοσίες των Σχολών. Άρα, θα πρέπει να έχουμε τελειώσει μέχρι το απόγευμα, για να παραστώ στις ορκωμοσίες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εφόσον οι συνάδελφοι συμφωνούν, τα επαναλαμβάνω και τελείωσε. Φορείς, Τρίτη 12 του μηνός, στις 2 η ώρα το μεσημέρι. Κατ' άρθρον συζήτηση, Τετάρτη 13 του μηνός, στις 10 το πρωί και δεύτερη ανάγνωση, Τετάρτη 13 του μηνός, στις 2 το απόγευμα.

Να συμφωνήσουμε, τώρα, για τους φορείς, τους οποίους θα καλέσουμε.

Ο κ. Ντζιμάνης, έχει τον λόγο.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Κύριε Πρόεδρε, εγώ προτείνω να καλέσουμε την ΠΟΕΣ, τον ΕΣΜΑ, τον ΣΕΕΝΣΑ και ΕΣΑμεΑ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ποιος Σύλλογος εν Ενεργεία; Δεν υπάρχει Σύλλογος εν Ενεργεία Στελεχών Αεροπορίας.

Εάν θα καλέσουμε την ΠΟΕΣ, γνωρίζετε ότι υπάρχουν θέματα. Η αναγνωρισμένη μέχρι σήμερα, που μιλάει με το Υπουργείο, είναι η ΠΟΕΣ. Καταρχήν, εγώ δεν έχω αντίρρηση, όποιοι θέλετε να κληθούν. Να ξέρετε, όμως, ότι αν καλέσετε μη αναγνωρισμένους φορείς, θα πρέπει να κληθούν όλοι και δεν νομίζω ότι έχει γίνει, μέχρι στιγμής, στην Επιτροπή Εθνικής Άμυνας και Εξωτερικών Υποθέσεων αυτό. Την ΠΟΕΣ, ευχαρίστως, παρότι δεν είναι αναγνωρισμένος φορέας, βεβαίως, να τους καλέσουμε, να μας πουν τις απόψεις τους. Ξέρετε ότι τους έχω ζητήσει να είναι και σύμβουλοί μου, για να μπορέσουν να πουν τις απόψεις τους, αλλά μέχρι εκεί νομίζω ότι πρέπει να πάμε. Δεν ξέρω τα άλλα Κόμματα τι θέλουν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να προχωρήσουμε στα άλλα κόμματα και στο τέλος θα κάνουμε ένα μάζεμα όλων. Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, θα κάνω σχόλιο μετά για τα Σωματεία, τα οποία ανέφερε και ο κ. Υπουργός και συμφωνώ εν μέρει, γιατί περί Σωματείων πρόκειται.

Η Νέα Δημοκρατία προτείνει να κληθούν οι Πρόεδροι των Ενώσεων Αποστράτων, ο Πρόεδρος του Τεχνικού Επιμελητηρίου Ελλάδος, οι Πρόεδροι των Μετοχικών Ταμείων και/ή οι Διευθυντές του Ταμείου Εθνικού Στόλου, Ταμείου Εθνικής Άμυνας και Ταμείου Αεροπορικής Άμυνας, καθώς επίσης, και ο εκπρόσωπος του ΤΑΥΠΕΔ, για να παράσχει κάποιες πληροφορίες, τεχνογνωσία, γνώση σχετικά με το Ταμείο, το οποίο συστήνεται, κύριε Πρόεδρε, για τη διαχείριση της περιουσίας των Ενόπλων Δυνάμεων. Επίσης, τον Σύλλογο Αποφοίτων ΣΤΥΑ για τις ενοποιήσεις των Σχολών και τον Σύλλογο Αποφοίτων Σχολής Υπαξιωματικών Διοικητικών Αεροπορίας, τον ΣΑΣΥΔΑ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μάλιστα. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Να συμπληρώσουμε μόνο την Ένωση Στρατιωτικών Περιφέρειας Ηπείρου, με τον Πρόεδρό της, τον κ. Θεοδώρου. Σε όλους τους υπόλοιπους φορείς συμφωνούμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Λοβέρδος, ο οποίος θα καθυστερήσει λίγο, μου έχει δώσει έναν κατάλογο από φορείς. Μερικοί έχουν ήδη αναφερθεί, αλλά να τον διαβάσω. Είναι ο Σύλλογος Αποστράτων Αποφοίτων Στρατιωτικών Σχολών Υπαξιωματικών Πολεμικής Αεροπορίας, (ΑΣΣΥ/ΠΑ), το Τεχνικό Επιμελητήριο Ελλάδος, τα Μετοχικά Ταμεία Στρατού, Ναυτικού και Αεροπορίας, ο Σύλλογος Αποστράτων Αποφοίτων Σχολής Ικάρων.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε, για να μην υπάρξει εμπλοκή. Ο κ. Δαβάκης είπε άλλα Ταμεία. Είπε το Ταμείο του Στόλου, το ΤΕΘΑ. Είναι άλλο το Μετοχικό Ταμείο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει. Συνεχίζουμε: ο Σύλλογος Αποστράτων Αποφοίτων Σχολής Ικάρων του Τμήματος Μηχανικών Αεροσκαφών, ο Σύνδεσμος Ελλήνων Κατασκευαστών Αμυντικού Υλικού, (ΣΕΚΠΥ) και η Γενική Διεύθυνση Αμυντικών Εξοπλισμών και Επενδύσεων (ΓΔΑΕΕ) και, τέλος, ο Σύνδεσμος εν Ενεργεία Στελεχών Αεροπορίας, (ΣΕΕΝΣΑ). Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Έχετε ήδη αναφερθεί στην ΠΟΕΣ και στην ΣΕΕΝΣΑ. Εγώ, θα ήθελα τη ΣΑΣΤΥΑ, τον Σύνδεσμο Αποφοίτων Σχολής Τεχνικών Υπαξιωματικών Αεροπορίας, τον Σύνδεσμο Αποφοίτων Σχολής Υπαξιωματικών Διοικητικών Αεροπορίας και τον Σύνδεσμο Αποφοίτων Ιπταμεένων Ραδιοναυτίλων, δηλαδή, τους κυρίους Φαλτάϊτς, Ρούσσο και Κρανιά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Εμείς θα προτείναμε τον ΣΕΕΝΣΑ που έχει ακουστεί, ήδη, το Τεχνικό Επιμελητήριο και τον Επιστημονικό Σύλλογο Μηχανικών Αεροπορίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Συντάσσομαι με την πρόταση του Υπουργού Εθνικής Άμυνας, δεν έχω να προσθέσω κάτι περισσότερο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν έκανε ακόμα πρόταση ο κ. Υπουργός, θα μας κάνει στο τέλος. Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Μας έχουν καλύψει οι υπόλοιποι Εισηγητές, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Εκπρόσωπο από την ΚΕΔΕ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Υπουργέ, έχετε τον λόγο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν έχω καμία αντίρρηση. Λέω και πάλι ότι εκτός της ΠΟΕΣ τα άλλα σωματεία είναι σωματεία. Με ευχαρίστηση να τους ακούσουμε, αλλά με την πρόσκληση νομιμοποιούνται μ’ έναν άλλο τρόπο, διαφορετικό. Εάν το αποφασίσετε, θα το κάνουμε, δεν έχω καμία αντίρρηση.

Έχω, όμως, έντονη αντίρρηση για το ΤΑΪΠΕΔ, διότι, ουσιαστικά το ΤΑΪΠΕΔ δεν έχει καμία σχέση με την περιουσία των Ταμείων Εθνικής Άμυνας, Στόλου, Στρατού και Αεροπορίας και θα ζητούσα απ’ όλη την Επιτροπή να συνδράμει, ώστε να μην εμπλέξουμε το ΤΑΪΠΕΔ στην περιουσία του Υπουργείου Εθνικής Άμυνας και των Ταμείων, διότι, αυτό ακριβώς θα ήθελαν να κάνουν οι δανειστές. Η περιουσία του Ταμείου Εθνικής Άμυνας και των Ταμείων να περάσουν στο ΤΑΪΠΕΔ. Αρνούμαστε να συζητήσουμε με το ΤΑΪΠΕΔ. Δεν έχει καμία εμπλοκή το ΤΑΪΠΕΔ. Είναι περιουσία των Στελεχών των Ενόπλων Δυνάμεων και του Υπουργείου Εθνικής Άμυνας και οι δανειστές με το ΤΑΪΠΕΔ μπορούν να ασχοληθούν με τα δικά τους ακίνητα και όχι μ’ αυτά. Γι' αυτό θα ήθελα να μην εμπλακεί το ΤΑΪΠΕΔ σ' αυτήν τη συζήτηση.

ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ): Κύριε Υπουργέ, διορθώστε την έκφραση. Δεν είναι περιουσία των Στελεχών των Ενόπλων Δυνάμεων. Του ελληνικού λαού περιουσία είναι.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τα Ταμεία των Στελεχών είναι περιουσία των Στελεχών. Τα Ταμεία που αφορούν στα μετοχικά είναι άλλα.

ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ): Αυτό ακριβώς λέω κι εγώ. Διευκρινίστε το, λοιπόν, διότι τα Στελέχη των Ενόπλων Δυνάμεων τμήμα του ελληνικού λαού είναι.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, επειδή ο κ. Υπουργός υπονόησε κάτι, το οποίο δεν μας αγγίζει και δεν έχει καμία σχέση με εμάς…..

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αν εννοείτε εσείς κάτι άλλο, τότε πέστε το. Εγώ δεν υπονόησα τίποτα, το είπα ευθέως.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εμείς είμαστε ξεκάθαροι σε ποιον ανήκει η περιουσία των Ενόπλων Δυνάμεων. Υπάρχει μια ειδοποιός διαφορά όσον αφορά στην περιουσία των Μετοχικών Ταμείων, η οποία ανήκει στους μετόχους και τους μερισματούχους των Μετοχικών Ταμείων, αλλά εμείς θέλουμε επί τούτου να έρθει οποιοσδήποτε από το ΤΑΪΠΕΔ – και θα έλεγα, μάλιστα, και ένας τεχνοκράτης του ΤΑΪΠΕΔ – ο οποίος θα μας πει, πώς μπορεί να γίνει αυτό, το οποίο επικαλείται – και θα έλεγα, φέρει – ο κ. Υπουργός σαν ένα «Υπουργικό» θα το έλεγα «ΤΑΪΠΕΔ», διαχείρισης και αξιοποίησης της περιουσίας των Ενόπλων Δυνάμεων, όταν είναι γνωστό ότι υπάρχει, ήδη, υφιστάμενο νομικό καθεστώς, το οποίο ρυθμίζει κάλλιστα αυτό. Δυστυχώς, δεν έχει εκδοθεί το ανάλογο Προεδρικό Διάταγμα, το οποίο θα μπορούσε να το προχωρήσει. Δεν λείπει τίποτα από το συγκεκριμένο νομοθέτημα και θα μπορούσε να εφαρμοστεί ο ήδη υπάρχων νόμος, ο οποίος είχε ολοκληρωθεί και είχε ψηφιστεί πριν από δύο χρόνια περίπου, χωρίς κανένα πρόβλημα.

Θα ήθελα, λοιπόν, να είχαμε απλά την γνώμη του ΤΑΪΠΕΔ και γι' αυτό τον λόγο. Τα άλλα περί εμπλοκής μας με δανειστές κ.λπ. άλλοι είναι οι υπηρέτες των δανειστών και όχι η Νέα Δημοκρατία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όταν λέτε την γνώμη, ποια γνώμη εννοείτε;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, εκπλήσσομαι με εσάς. Η Βουλή είναι χώρος γνώμης και διαλόγου. Θα ακούσουμε, κατόπιν συγκεκριμένων ερωτημάτων, τις απόψεις ενός, ο οποίος διαχειρίζεται κρατική περιουσία, όπως είναι και το ΤΑΪΠΕΔ, θα του υποβάλουμε συγκεκριμένα ερωτήματα, τα οποία εμάς μας απασχολούν και θα πάρουμε τις σχετικές απαντήσεις, προκειμένου να μορφώσουμε άποψη. Και νομίζω ότι θα βοηθήσει και τον κ. Υπουργό η γνώμη του ΤΑΪΠΕΔ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τώρα κατάλαβα τι θέλετε να κάνετε. Κυρία Μπακογιάννη θέλετε να μιλήσετε;

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κύριε Πρόεδρε, δεν καταλαβαίνω την αντίδραση του κ. Υπουργού. Ο κ. Υπουργός φέρνει ένα σχήμα διαχείρισης της περιουσίας των Ενόπλων Δυνάμεων, με το οποίο η Νέα Δημοκρατία διαφωνεί. Το ερώτημα, λοιπόν, το οποίο τίθεται είναι ποια είναι η καλύτερη διαχείριση, που μπορεί να γίνει, της περιουσίας των Ενόπλων Δυνάμεων; Σε αυτό φαντάζομαι ότι μπορούμε να συμφωνήσουμε όλοι. Η εμπειρία του ΤΑΪΠΕΔ είναι μια εμπειρία πολύτιμη προς αυτή την κατεύθυνση. Ποιο είναι, λοιπόν, το σχήμα; Το σχήμα του 2014, που είχαμε ψηφίσει και πιστεύουμε ότι ήταν ένα σχήμα, το οποίο θα μπορούσε πράγματι να είναι το κάλλιστο για την διαχείριση ή κάποιο άλλο που φέρνει ο Υπουργός, το οποίο μας βάζει σε πολλές υποψίες για την απόδοσή του;

Άρα, θέλουμε μια γνώμη από ανθρώπους, που έχουν διαχειριστεί δημόσια περιουσία, να μας πουν την γνώμη τους. Αυτό είναι όλο. Δεν καταλαβαίνω, γιατί αντιδρά κατά αυτό τον τρόπο ο κ. Υπουργός, διότι δεν υπάρχει τίποτα κρυφό. Καθαρές κουβέντες λέμε.

ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ): Θα προσθέσω κάτι, για να διευκολύνω τη συζήτηση. Διότι, όταν συζητάμε εδώ, για το αν θα έρθουν και σωματεία, που δεν είναι αναγνωρισμένα, για να «ξεστραβωθούμε» για ειδικότερα ζητήματα, αυτό είναι ένα κομμάτι. Η συζήτηση για το ΤΑΪΠΕΔ εκ φεύγει της παρούσης Επιτροπής επικίνδυνα.

Και επιμένω για έναν πολύ συγκεκριμένο λόγο. Αν δεν κάνω λάθος – αλλιώς να με διαψεύσετε επισήμως – επίκειται νομοθετική ρύθμιση για το ακαταδίωκτο των μελών του ΤΑΪΠΕΔ. Όταν μιλάτε για Σώμα εκποίησης, αξιοποίησης, ξεπουλήματος – κατά την δική μου άποψη, αλλά καμία σημασία δεν έχει, την καταθέτω εδώ – το οποίο φροντίζει να γίνεται με το ακαταδίωκτο και επίκειται νομοθετική ρύθμιση, η μεταφορά της ακαταδίωκτης προσέγγισης στο επίπεδο των Ενόπλων Δυνάμεων εμποιεί φόβον εις εύμφρων άνθρωπο. Διατηρώ την επιμονή του εύμφρωνος ανθρώπου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της επιτροπής): Όπως πάντα είστε εξαιρετικά εύμφρωνος. Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εάν επιμένει η Νέα Δημοκρατία, τότε εγώ πραγματικά εκπλήσσομαι, διότι αντιλαμβάνομαι ότι η θέση που εκφράζει ο Τομεάρχης της Νέας Δημοκρατίας είναι ότι επιθυμείτε να ακολουθήσουμε τη διαδικασία του ΤΑΪΠΕΔ και τα χρήματα της χρήσης της περιουσίας να πηγαίνουν στην εξυπηρέτηση του δανείου. Αυτό το αρνούμαι, λοιπόν, σας λέω.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Υπουργέ, είστε γνωστός προβοκάτορας. Δεν είπα αυτό το πράγμα. Αλλάζετε τα λόγια μας. Βάζετε λόγια, τα οποία εμείς δεν τα έχουμε πει.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το άρθρο, που περιγράψατε για τη δημιουργία του ΤΑΪΠΕΔ, περιλαμβάνει μέσα ότι το προϊόν της αξιοποίησης της περιουσίας πηγαίνει στο χρέος. Αυτό, λοιπόν, εγώ δεν το δέχομαι. Εάν θέλετε να καλέσετε το ΤΑΪΠΕΔ ως ειδικό επί της αξιοποίησης με την έννοια της πωλήσεως, σας λέω και πάλι ότι στον νόμο μέσα δεν περιλαμβάνεται πώληση, αλλά μόνο ενοικίαση για 99 χρόνια. Δεν έχω αντίρρηση, να το καλέσουμε….

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ε, τότε να το καλέσουμε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): …..αλλά σας λέω ότι αυτό, το οποίο θα γίνει με την κλήση του ΤΑΪΠΕΔ…..

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Μην μας προκαταλαμβάνετε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): ……είναι ότι θα ικανοποιήσουμε εκείνους, οι οποίοι θα ήθελαν πάρα πολύ η εκμετάλλευση της περιουσίας των 24 δις ευρώ του Υπουργείου Εθνικής Άμυνας να μην πάει προς όφελος του προσωπικού, αλλά να πάει για την εξυπηρέτηση του χρέους. Σε αυτό, λοιπόν, σας λέω ότι είμαι απόλυτα αντίθετος και θεωρώ ότι αυτό, το οποίο ζητάτε, μόνο αυτούς εξυπηρετεί.

Θα σας παρακαλούσα, λοιπόν – με κανένα αίτημα, ούτε προβοκάτσιες ούτε τίποτα – στο πλαίσιο του ότι κι εσείς έχετε διατελέσει στο Υπουργείο Εθνικής Άμυνας να βοηθήσετε στο να μην εμπλέκουμε το ΤΑΪΠΕΔ και να ανοίγουμε την όρεξη κάποιων, που θα ήθελαν την περιουσία των Ταμείων και των μετόχων να πάει σε έναν κουβά, που καταλήγει το προϊόν της αξιοποίησης του ΤΑΪΠΕΔ. Γι' αυτό και δεν θα ήθελα να το καλέσουμε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εγώ δεν θα αντιδικήσω μαζί σας επί του διαδικαστικού. Αλλά, εν πάση περίπτωση, εδώ βλέπουμε μια διάσταση. Είναι εθνική, ελληνική δημόσια Αρχή το ΤΑΪΠΕΔ, ή είναι Αρχή, η οποία διέπει ξένα δίκαια και κάτι εξοβελιστέο και εξωτικό σε σχέση με το ελληνικό Δημόσιο; Να το πείτε. Θέλετε να καταγγείλετε τον Πρόεδρο, τον άρτι-διορισθέντα Πρόεδρο του ΤΑΪΠΕΔ; Θέλετε να καταγγείλετε την πρακτική του; Εμείς καλούμε στους φορείς το ΤΑΪΠΕΔ, ως σύμβουλο της Επιτροπής, των μελών, προκειμένου να μορφώσουμε άποψη επί των τεκταινομένων νομικά από το Υπουργείο Εθνικής Άμυνας. Αν σας ενοχλεί, αλλά βλέπω ότι δεν σας ενοχλεί, θέλετε κι εσείς να έρθει. Και μην ταυτίζετε την Νέα Δημοκρατία με δανειστές και εξυπηρετήσεις δανειστών.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εάν θέλετε να καλέστε κάποιον, τότε καλέστε τον Γενικό Γραμματέα Στρατηγικών Επενδύσεων, που βεβαίως θα βοηθήσει στο να μας πει πώς θα γίνουν οι επενδύσεις.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Υπουργέ, αν μας ακούσει κάποιος, θα νομίζει ότι το ΤΑΪΠΕΔ είναι μια ξένη Αρχή.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το Υπουργείο Ανάπτυξης στην συζήτηση που κάναμε, δεν μας ζήτησε να συνομιλήσουμε με το ΤΑΪΠΕΔ, ακριβώς διότι, το ΤΑΪΠΕΔ έχει την άποψη που σας είπα. Να φωνάξετε τον Γενικό Γραμματέα Στρατηγικών Επενδύσεων. Αν θέλετε το ΤΑΪΠΕΔ, καλέστε το κι εκείνο, για να αναλάβετε και την ευθύνη κιόλας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Το ζητάμε για μια συγκεκριμένη ομάδα άρθρων, το ΤΑΪΠΕΔ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ακούσαμε τα επιχειρήματά σας, κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Εδώ πρόκειται περί διαστρέβλωσης της θέσεως της Νέας Δημοκρατίας και δεν μπορεί ο Υπουργός να διαστρεβλώνει την Νέα Δημοκρατία. Να καταλάβετε, κύριε Καμμένε, ότι ζητάμε άνθρωπο, που θα μας πει, εάν το σχέδιο εκμετάλλευσης περιουσίας είναι σωστό ή όχι; Είμαι περίεργη να δω τι θα έχει να πει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, έχετε ολοκληρώσει και θα ήθελα να πάμε επί της ουσίας. Σταματάει η συζήτηση εδώ, τελείωσε.

Κυρία Μπακογιάννη, ο κύριος Υπουργός εξήγησε και είμαι αναγκασμένος να θέσω το θέμα σε ψηφοφορία. Δεν υπάρχει κανένας άλλος τρόπος, γιατί υπάρχει αντίρρηση.

Τον λόγο έχει ο Εισηγητής του ΣΥΡΙΖΑ. Να έρθει το ΤΑΪΠΕΔ ή όχι;

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Εισηγητής της Νέας Δημοκρατίας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Ειδικός Αγορητής του Λαϊκού Συνδέσμου - Χρυσή Αυγή.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Η Δημοκρατική Συμπαράταξη ΠΑ.ΣΟ.Κ.-ΔΗΜ.ΑΡ.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ναι, να έρθει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Η Ειδική Αγορήτρια του ΚΚΕ.

 ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αδιάφορο. Εάν θέλετε, φέρτε το, εάν θέλετε, ας μην το φέρετε. Δεν μας αφορά εμάς το ΤΑΪΠΕΔ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τώρα, πρέπει να ψηφίσετε και θέλουμε ένα «ναι» ή «όχι» ή «παρών».

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Σημειώστε «παρών», αφού θέλετε να παίξετε το «παιχνίδι της Δημοκρατίας», της ψηφοφορίας. Τι να σας πω; Άχρηστο είναι, απλά εντυπώσεις θα παιχθούν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):Ο Ειδικός Αγορητής του «Ποταμιού»;

ΣΠΥΡΟΣ ΔΑΝΕΛΛΗΣ (Ειδικός Αγορητής του «Ποταμιού»): Ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Ειδικός Αγορητής των ΑΝΕΛ.

 ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Ειδικός Αγορητής της Ένωσης Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Εμείς δεν το καταλαβαίνουμε αυτό. Ψηφίζουμε «παρών».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, η πλειοψηφία είναι εναντίον της πρόσκλησης προς το ΤΑΪΠΕΔ. Είμαι σίγουρος ότι θα μπορέσουμε να πάρουμε τη γνώμη του ΤΑΪΠΕΔ και άλλων τέτοιων Οργανισμών, στην διάρκεια των συζητήσεων, που έχουμε.

Επομένως, ολοκληρώθηκε η διαδικασία και θα ήθελα να σας διαβάσω τους φορείς, που θα καλέσουμε. Υπάρχουν πέντε κοινοί φορείς, δηλαδή, είναι οι φορείς που συμφώνησαν όλοι οι συνάδελφοι και αυτοί είναι οι εξής: Είναι η ΠΟΕΣ, η ΣΕΕΝΣΑ, το Τεχνικό Επιμελητήριο, τα Μετοχικά Ταμεία Στρατού, Ναυτικού, Αεροπορίας και η ΣΑΣΥΔΑ. Σε αυτούς τους πέντε φορείς που ανέφερα, συμφώνησαν όλοι. Στην συνέχεια προτάθηκαν από όλους σας διάφοροι άλλοι φορείς, και αυτοί είναι οι εξής: ΕΣΑμΕΑ, ο Σύλλογος Αποφοίτων της Σχολής ΣΤΥΑ, η Ένωση Στρατιωτικών Ηπείρου, ΚΕΔΕ, οι Διευθυντές Ταμείων του Στόλου, οι Πρόεδροι Ενώσεων Απόστρατων, ΓΔΑΕΕ και ΣΕΚΠΥ.

Μήπως υπάρχει κάποιος φορέας, που προτάθηκε και δεν τον ακούσατε στην ανάγνωση που σας έκανα; Το λέω αυτό, γιατί πρέπει να σταλούν οι προσκλήσεις.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, το Ταμείο Εθνικής Άμυνας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είναι μέσα στη λίστα των προσκεκλημένων φορέων.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, νομίζω ότι δεν άκουσα τον Σύνδεσμο Αποφοίτων Ιπταμένων Ραδιοναυτίλων και έχει ειδικά πράγματα να πει. Πιστεύω ότι είναι κρίμα να μην έρθει. Σας παρακαλώ, ακούστε με.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, με συγχωρείτε, είναι μέσα στον κατάλογο των φορέων, που θα προσκληθούν.

Η πρόταση του Προεδρείου είναι οι Εισηγητές και οι Ειδικοί Αγορητές να μιλήσουν για 15 λεπτά με μικρή ανοχή και στην συνέχεια, οι συνάδελφοι που θα πάρουν τον λόγο, θα τοποθετηθούν για 7 λεπτά. Τον λόγο έχει ο Εισηγητής του ΣΥΡΙΖΑ.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Σας ευχαριστώ πολύ, κύριε Πρόεδρε. Κύριε Πρόεδρε, κύριε Υπουργέ, κυρίες και κύριοι συνάδελφοι, εισάγουμε σήμερα προς συζήτηση στην Επιτροπή Εθνικής Άμυνας και Εξωτερικών Υποθέσεων της Βουλής, το σχέδιο νόμου «Ρύθμιση θεμάτων αρμοδιότητας Υπουργείου Εθνικής Άμυνας».

Το σχέδιο νόμου έχει, ως στόχο, πρώτον, τη ρύθμιση βασικών αναγκών οργάνωσης και δομής των Ενόπλων Δυνάμεων, μέσω της σύστασης νέων υπηρεσιών και της συγχώνευσης άλλων, δεύτερον, τη ρύθμιση ζητημάτων ασφαλείας και εξοπλιστικής επάρκειας των Ενόπλων Δυνάμεων και, τρίτον, τη βελτίωση σημαντικού αριθμού ρυθμίσεων σταδιοδρομικής φύσεως, Ιεραρχίας, εξέλιξης και υπηρεσιακής αξιοποίησης Στελεχών των Ενόπλων Δυνάμεων. Το σύνολο των ρυθμίσεων συνεισφέρει στην επαύξηση της αποδοτικότητας και της αποτελεσματικότητας των Ενόπλων Δυνάμεων, στη βελτίωση των όρων εργασίας του προσωπικού τους, καθώς και στην διαμόρφωση των προϋποθέσεων συνεργασίας με τους λοιπούς Φορείς του Δημοσίου.

Το προτεινόμενο σχέδιο νόμου διαρθρώνεται σε επτά κεφάλαια και το γενικό πλαίσιο των οποίων αναλύεται, όπως εξής.

Το πρώτο κεφάλαιο περιλαμβάνει 4 άρθρα, με τα οποία καταργούνται, μετά από ένα στάδιο μετάβασης δύο ετών, οι υφιστάμενες Σχολές Υπαξιωματικών της Πολεμικής Αεροπορίας και δημιουργείται μια ενιαία Σχολή Μονίμων Υπαξιωματικών Αεροπορίας, Σ.Μ.Υ.Α.. Με την ρύθμιση αυτή επιχειρείται η αναβάθμιση της παρεχόμενης εκπαίδευσης στους Υπαξιωματικούς της Πολεμικής Αεροπορίας, η εξοικονόμηση προσωπικού, υλικών και οικονομικών πόρων, καθώς και η ανάπτυξη ενιαίου πνεύματος για τους Υπαξιωματικούς της Πολεμικής Αεροπορίας.

Σύμφωνα με τον σχεδιασμό, προβλέπεται να λειτουργούν στη Σ.Μ.Υ.Α. τρεις κατευθύνσεις για την παραγωγή των γενικών ειδικοτήτων Τεχνικών, Διοικητικών και Ιπταμένων Ραδιοναυτίλων, κατ' αντιστοιχία προς τις ειδικεύσεις των Σχολών, που καταργούνται.

Το δεύτερο κεφάλαιο του νόμου περιλαμβάνει 4 άρθρα, (5-8) με τα οποία ρυθμίζεται η σύσταση και η λειτουργία μιας νέας υπηρεσίας στο Γενικό Επιτελείο Εθνικής Άμυνας, η ΜΟ.Μ.ΚΑ., (Μονάδα Μελετών Κατασκευών), η οποία θα έχει ως σκοπό, αφενός, τη συνεργασία με φορείς του ευρύτερου Δημόσιου τομέα στους τομείς της εκπόνησης μελετών και της κατασκευής έργων δια της χρησιμοποίησης μέσων και προσωπικού των Ενόπλων Δυνάμεων και, αφετέρου, τον συντονισμό των ως άνω μέσων και του προσωπικού για την εκπλήρωση των αναλαμβανομένων έργων και μελετών.

Το αναλαμβανόμενο έργο αναμένεται να διευκολύνει την εκτέλεση έργων τοπικού ενδιαφέροντος, ιδίως σε παραμεθόριες και απομακρυσμένες περιοχές, όπου καθίσταται δυσχερές να εκπληρώνονται βασικές ανάγκες της τοπικής κοινωνίας, μέσω της ιδιωτικής πρωτοβουλίας. Παράλληλα, το πραγματοποιούμενο έργο προσδοκάται ότι θα εξυπηρετεί γενικότερους σκοπούς της Εθνικής Άμυνας.

Το τρίτο κεφάλαιο περιλαμβάνει 8 άρθρα, (9-16), με τα οποία ρυθμίζεται η σύσταση και η λειτουργία μιας νέας υπηρεσίας στο ΥΠ.ΕΘ.Α., η ΥΠ.Α.Α.Π.Ε.Δ., (Υπηρεσία Αξιοποίησης της Ακίνητης Περιουσίας των Ενόπλων Δυνάμεων), η οποία θα αναλάβει ρόλο οικονομοτεχνικής και νομικής υποστήριξης, με αποκλειστική αρμοδιότητα τη βέλτιστη αξιοποίηση της ακίνητης περιουσίας των τριών Ταμείων των Ενόπλων Δυνάμεων – ήτοι του Ταμείου Εθνικής Άμυνας, (Τ.ΕΘ.Α.), του Ταμείου Αεροπορικής Άμυνας, (Τ.Α.Α.) και του Ταμείο Εθνικού Στόλου, (Τ.Ε.Σ.) – που δεν χρησιμοποιούνται για στρατιωτικούς σκοπούς, καθώς και των ακινήτων του Μετοχικού Ταμείου Στρατού, του Μετοχικού Ταμείου Ναυτικού και του Μετοχικού Ταμείου Αεροπορίας.

Σκοπός της ρύθμισης είναι ο διαρκής χαρακτήρας των οικονομικών εισροών, που θα προκύπτουν από την εκμετάλλευση της αξίας των ακινήτων, για την κάλυψη παγίων και διαρκών αναγκών των Ενόπλων Δυνάμεων και όχι η εφάπαξ αξιοποίησή τους και η συνακόλουθη απογύμνωση των Ταμείων από τα περιουσιακά τους στοιχεία. Με τις ρυθμίσεις του κεφαλαίου αυτού επιδιώκεται η οργάνωση της διαχείρισης των ιδίων οικονομικών πόρων του ΥΠ.ΕΘ.Α., με τον βέλτιστο δυνατό τρόπο.

Η νέα υπηρεσία θα προπαρασκευάζει τα σχέδια για την αξιοποίηση των ακινήτων, μέσα από την εκπόνηση κατάλληλων μελετών, θα εισηγείται ολοκληρωμένα σχέδια αξιοποίησης προς το ΥΠ.ΕΘ.Α. και κατόπιν θα προβαίνει σε άλλες νομικές πράξεις, που απαιτούνται, για την ολοκλήρωση της διαδικασίας αξιοποίησης. Η δημιουργία της νέας ευέλικτης υπηρεσίας συνεπάγεται την διατήρηση των Ταμείων, στα οποία έγινε μνεία ανωτέρω και για τα οποία είχε προβλεφθεί με το άρθρο 18 του ν.4250/2014, η κατάργηση και η συγχώνευσή τους σε ένα νέο Νομικό Πρόσωπο Δημοσίου Δικαίου, το Ενιαίο Ταμείο Εθνικής Άμυνας.

Συμπερασματικά, η παρούσα νομοθετική ρύθμιση έχει ως στόχο να διατηρήσει τις ήδη υπάρχουσες δομές διαχείρισης της ακίνητης περιουσίας των Ενόπλων Δυνάμεων και να παρέμβει ήπια σε αυτές ενισχύοντάς τις, με την προσθήκη μιας νέας οργανωτικής μονάδας, η οποία θα στοχεύει στη βελτιστοποίηση του υπάρχοντος πλαισίου λειτουργίας των Ταμείων κι όχι στη ριζική μεταβολή του.

Το τέταρτο κεφάλαιο περιλαμβάνει 14 άρθρα, (17-30) με τα οποία ρυθμίζονται ζητήματα σταδιοδρομικής φύσεως, υπηρεσιακής εξέλιξης, μετατάξεων, μεταθέσεων, ιεραρχίας και υπηρεσιακής αξιοποίησης κατηγοριών στρατιωτικού προσωπικού των Ενόπλων Δυνάμεων, με σκοπό τη βέλτιστη διαχείριση του προσωπικού αυτού, για την κάλυψη των λειτουργικών αναγκών του Στρατού Ξηράς, του Πολεμικού Ναυτικού και της Πολεμικής Αεροπορίας. Μεγάλο μέρος των διατάξεων αφορά σε τροποποιήσεις στον ν.3883/2010, ο οποίος αποτελεί τον βασικό νόμο περί σταδιοδρομίας και εξέλιξης των Αξιωματικών των Ενόπλων Δυνάμεων, καθώς και των διατάξεων εκείνων του ν.2439/1996, που σήμερα εξακολουθούν να ισχύουν για συγκεκριμένες κατηγορίες στρατιωτικού προσωπικού.

Επίσης, σημαντικό μέρος των διατάξεων του κεφαλαίου αυτού αφορούν στην τροποποίηση του ν.324/1976, που αποτελεί το ειδικό νομικό πλαίσιο, που διέπει τους Αξιωματικούς Ειδικής Μονιμότητας Χειριστές Ιπταμένων Μέσων των Ενόπλων Δυνάμεων.

Το σύνολο των διατάξεων κατατείνει στον εξορθολογισμό των όρων υπηρεσιακής εξέλιξης, ιεραρχίας και υπηρεσιακής αξιοποίησης του προσωπικού των Ενόπλων Δυνάμεων, σύμφωνα με τις ανάγκες των Γενικών Επιτελείων.

Το πέμπτο κεφάλαιο περιλαμβάνει 4 άρθρα, (31-34), με τα οποία ρυθμίζονται ζητήματα σύναψης συμβάσεων, προμηθειών, υπηρεσιών ή έργων του Υπουργείου Εθνικής Άμυνας, στον τομέα της άμυνας και της ασφάλειας και, ειδικότερα, των συμβάσεων εν συνεχεία υποστήριξης. Ειδικότερα, όσον αφορά στη σύναψη συμβάσεων προμηθειών και υπηρεσιών του Υπουργείου Εθνικής Άμυνας στον τομέα της άμυνας και της ασφάλειας, τα Γενικά Επιτελεία καθορίζονται ως αρμόδια όργανα για τη διενέργεια των σχετικών διαδικασιών, εφόσον η εκτιμώμενη αξία, εκτός ΦΠΑ, των συμβάσεων είναι κατώτερη του ποσού του κατώτατου ορίου από το οποίο εφαρμόζεται η νομοθεσία της Ευρωπαϊκής Ένωσης.

Με τη ρύθμιση αυτή, τα Γενικά Επιτελεία διευκολύνονται ως προς την ικανοποίηση των αναγκών προμηθειών αμυντικού υλικού και παροχής υπηρεσιών των τριών Κλάδων των Ενόπλων Δυνάμεων, ώστε να λειτουργούν οποτεδήποτε υπό καθεστώς πλήρους επιχειρησιακής ετοιμότητας. Προς υλοποίηση της δυνατότητας αυτής, επέρχονται οι αναγκαίες τροποποιήσεις στον ν.3978/2011, προκειμένου, τα Γενικά Επιτελεία των Κλάδων να συγκροτούν τα αναγκαία συλλογικά όργανα για τη διενέργεια των συμβάσεων προμηθειών και υπηρεσιών στον τομέα της άμυνας και της ασφάλειας, των οποίων η εκτιμώμενη αξία, εκτός ΦΠΑ, των συμβάσεων είναι κατώτερη του ποσού του κατώτατου ορίου από το οποίο εφαρμόζεται η νομοθεσία της Ευρωπαϊκής Ένωσης.

Όσον αφορά στις συμβάσεις εν συνεχεία υποστήριξης καθορίζεται ότι στο πλαίσιο της διαδικασίας σύναψης σύμβασης προμήθειας στρατιωτικού εξοπλισμού, η αναθέτουσα αρχή υποχρεούται να συνάπτει ταυτόχρονα με αυτή και σύμβαση εν συνεχεία υποστήριξης για την προμήθεια στρατιωτικού εξοπλισμού με τον ίδιο ή άλλο οικονομικό φορέα. Με τον τρόπο αυτό ικανοποιείται η ανάγκη αδιάκοπης υποστήριξης του στρατιωτικού εξοπλισμού, ώστε να διατηρείται σε υψηλό επίπεδο η επιχειρησιακή ετοιμότητα των Ενόπλων Δυνάμεων, ενώ παράλληλα, επιτυγχάνονται οικονομίες κλίμακας, μέσα από την ταυτόχρονη διεξαγωγή διαγωνιστικών διαδικασιών, που αφορούν στον ίδιο, ουσιαστικά, στρατιωτικό εξοπλισμό, καθώς και η αποφυγή περισσότερο δαπανηρών πρακτικών, μεμονωμένων, κατά περίπτωση, ενεργειών υποστήριξης.

Επιπλέον, εισάγεται ρύθμιση για την απόδοση στο ΥΠ.ΕΘ.Α. του προϊόντος συμβιβασμού, στον οποίο καταλήγει το ΥΠ.ΕΘ.Α. με αντισυμβαλλόμενους προμηθευτές στρατιωτικού εξοπλισμού. Τέλος, εισάγεται ρύθμιση με την οποία αποσαφηνίζεται, απλοποιείται και επιταχύνεται η προβλεπόμενη, από το άρθρο 107 του ν.3978/2011, διαδικασία αξιοποίησης στρατιωτικού εξοπλισμού, ο οποίος χαρακτηρίζεται ως μη επιχειρησιακά αναγκαίος.

Το έκτο κεφάλαιο περιλαμβάνει 11 άρθρα, (35 – 45), με τα οποία ρυθμίζονται επιμέρους ζητήματα ενδιαφέροντος του ΥΠ.ΕΘ.Α.. Ειδικότερα, εισάγονται ρυθμίσεις για την εξασφάλιση της βιωσιμότητας των ειδικών λογαριασμών των Κλάδων των Ενόπλων Δυνάμεων και την αποφυγή, γενικότερα, της δημιουργίας ελλειμμάτων, για την προσωρινή επαναφορά της εποπτείας της λειτουργίας του Οικοδομικού Συνεταιρισμού Μονίμων Αξιωματικών Ελληνικού Στρατού, (Ο.Σ.Μ.Α.Ε.Σ.), από το Υπουργείο Οικονομικών στο Υπουργείο Εθνικής Άμυνας, για την εναρμόνιση του τρόπου παρακράτησης αποδοχών των στρατιωτικών, που περιήλθαν σε αυτοδίκαιη αργία κατ' αναλογία προς τα ισχύοντα για τους δημοσίους υπαλλήλους, για την ευθύνη των οδηγών για ατυχήματα που προκαλούνται στη θάλασσα ή στον αέρα, κατ' αναλογία προς τα ισχύοντα για τα τροχαία ατυχήματα που προκαλούνται από μηχανοκίνητα οχήματα του Δημοσίου.

Επίσης, για τη διατήρηση δεσποζομένων ζώων συντροφιάς στα στρατιωτικά οικήματα, για θέματα της Μονάδας Εσωτερικού Ελέγχου του ΥΠ.ΕΘ.Α., καθώς και την αρμοδιότητα παρακολούθησης των πειθαρχικών διαδικασιών των Ενόπλων Δυνάμεων, που ασκείται από το Σώμα Επιθεωρητών Ελεγκτών Δημόσιας Διοίκησης, για την επέκταση της υφιστάμενης για την Ανωτέρα Διακλαδική Σχολή Πολέμου και τη Σχολή Εθνικής Άμυνας δυνατότητας σύναψης προγραμματικών συμφωνιών συνεργασίας με τα Πανεπιστήμια για τη διοργάνωση κοινών μεταπτυχιακών προγραμμάτων, σπουδών, σεμιναρίων, ανταλλαγών φοιτητών και για κάθε άλλη συναφή δραστηριότητα και στις Σχολές Ανώτατης Τεχνικής Εκπαίδευσης του Στρατού Ξηράς, (Σ.Τ.Ε.Α.Μ.), (Σ.Τ.Η.Α.Δ.), κ.ο.κ. ή για την αναβάθμιση της Σχολής Αεροπορίας Στρατού του Στρατού Ξηράς.

Τέλος, για τη νομοθετική κατοχύρωση του δικαιώματος των εν ενεργεία Υπασπιστών και Αξιωματικών των Ενόπλων Δυνάμεων να διδάσκουν σε δημόσιες ή ιδιωτικές σχολές ή εκπαιδευτικά, εν γένει, ιδρύματα, με τους ίδιους όρους και προϋποθέσεις, που ισχύουν για τους Αξιωματικούς.

Το έβδομο κεφάλαιο αποτελούμενο από 4 άρθρα, (46-49), περιλαμβάνει ορισμένο αριθμό εξουσιοδοτικών διατάξεων για την έκδοση κανονιστικών πράξεων, με τις οποίες θα ρυθμίζονται ειδικά και ειδικότερα ζητήματα των προηγούμενων κεφαλαίων, καθώς επίσης, τις μεταβατικές και τις καταργητικές διατάξεις και τις διατάξεις έναρξης ισχύος του νόμου.

Πέραν αυτών, κύριε Υπουργέ, θα ήθελα να σας ενημερώσω ότι η συνάδελφος, κυρία Κοζομπόλη, με το πέρας της πρώτης ανάγνωσης, θα καταθέσει τροπολογία σχετικά με τον συνδικαλισμό στις Ένοπλες Δυνάμεις, σύμφωνα με την Απόφαση 3/2012 της Ολομέλειας του Αρείου Πάγου. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Ντζιμάνη. Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, κυρίες και κύριοι συνάδελφοι. Το σχέδιο νόμου, που έχουμε μπροστά μας, αποτελεί ένα χαρακτηριστικό παράδειγμα της μέχρι σήμερα προσέγγισης της πολιτικής ηγεσίας του Υπουργείου Εθνικής Άμυνας στα θέματα του τομέα ευθύνης της. Τρεις φράσεις αρκούν για να περιγράψουν την προσέγγιση αυτή: Έλλειψη πολιτικής βούλησης, ερασιτεχνισμός και εικονική πραγματικότητα. Και τα τρία αυτά χαρακτηριστικά είναι παραπάνω από εμφανή στην μέχρι σήμερα θητεία του κ. Καμμένου.

Αρχικά, με την ψήφο του κ. Υπουργού πέρασε ρύθμιση που προβλέπει το «πάγωμα», από την 1η Ιανουαρίου του 2017 έως την 31η Δεκεμβρίου του 2018, των αποδοχών των Στελεχών των Ενόπλων Δυνάμεων, εκτός κι εάν το ΥΠ.ΕΘ.Α. καταφέρει και εντοπίσει μόνιμα ισοδύναμα. Με άλλα λόγια, η πολιτική ηγεσία του Υπουργείου έχει καταφέρει να φέρει τον εαυτό της μπροστά σ’ ένα εξαιρετικά δυσμενές, για τις Ένοπλες Δυνάμεις, δίλημμα: Ή θα παγώσει τους μισθούς του προσωπικού ή θα προχωρήσει σε μόνιμες περικοπές του προϋπολογισμού του Υπουργείου. Για να ξεπεράσει αυτό το δίλημμα, στο οποίο τον οδήγησε η τυφλή στήριξη στις επιλογές της Κυβέρνησης της Αριστεράς και η αδυναμία του να προβάλλει ουσιαστικές αντιρρήσεις στο πλαίσιο των ενδοκυβερνητικών διαπραγματεύσεων, ο κ. Καμμένος προχώρησε ένα βήμα παρακάτω, επιλέγοντας να δώσει ψευδείς διαβεβαιώσεις σχετικά με την εξεύρεση των ισοδυνάμων, δηλώνοντας συχνά δημοσίως ότι τα ισοδύναμα έχουν βρεθεί. Δε δίστασε, μάλιστα, να πράξει το ίδιο και γραπτώς εδώ, στη Βουλή, στις 14 Ιουνίου 2016, αναφέροντας ότι οι κωδικοί έχουν βρεθεί κι έχουν, μάλιστα, ήδη, αποσταλεί στο Υπουργείο Οικονομικών.

Η διαβεβαίωση αυτή, όπως και κάθε άλλη δημόσια διαβεβαίωση του κ. Υπουργού για το θέμα αυτό, ήταν ψευδής. Όπως προ ολίγων ημερών μας αποκάλυψε ο κ. Χουλιαράκης, αρμόδιος Υπουργός, κατά τη διάρκεια συζήτησης επίκαιρης ερώτησής μας, το Υπουργείο Οικονομικών – αναφέρω επί λέξει – «*δεν έχει παραλάβει σχετικές προτάσεις με ισοδύναμα αντισταθμιστικά μέτρα, για να αποφύγουμε το πάγωμα της ωρίμανσης και της μισθολογικής προαγωγής των μισθολογίων*».

Ακόμη και μετά απ' αυτό το φιάσκο, πληροφορίες του Τύπου, επικαλούμενες πηγές του ΥΠ.ΕΘ.Α., επιμένουν ότι προτάσεις για σχετικούς κωδικούς υπάρχουν από τις αρμόδιες υπηρεσίες – και μάλιστα, έχει προαναγγελθεί, απ' ό,τι γνωρίζω και μια σύσκεψη συναρμόδιων Υπουργείων, κύριε Υπουργέ – που θα θέσουν το θέμα, όπου εντοπίζονται και προβλήματα από τα άλλα Υπουργεία, όπως λέγεται, ενώ εσείς τα έχετε βρει. Ο κ. Υπουργός Ναυτιλίας και ο κ. Υπουργός Προστασίας του Πολίτη δεν βρίσκουν τα ισοδύναμα.

Ερωτώ, λοιπόν, για πολλοστή φορά τον κ. Υπουργό. Υπάρχουν αυτοί οι κωδικοί; Και θα ήθελα μια απάντηση, επιτέλους, μια και σας έχουμε εδώ κοντά μας, στην Επιτροπή. Κι εάν υπάρχουν, γιατί δεν τους ανακοινώνετε και δεν τους καταθέτετε στο Υπουργείο Οικονομικών;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Για ποιο άρθρο μιλάτε τώρα;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν ομιλώ επί του νομοσχεδίου, κάνω μία γενική εισαγωγή. Υπεράνω των άρθρων είναι το συμφέρον των Ενόπλων Δυνάμεων και η αξιοπρέπειά τους, εν πάση περιπτώσει.

Το σημαντικότερο ερώτημα δεν είναι αυτό. Το σημαντικότερο ερώτημα είναι, ποιες μόνιμες δαπάνες από τον, ήδη, ισχνό, σε σχέση με τις ανάγκες, προϋπολογισμό του Υπουργείου, θα θυσιάσει ο κ. Υπουργός, για να αναιρέσει τις συνέπειες της ψήφου του, υπέρ του παγώματος των μισθολογίων;

Δεύτερον, ο κ. Υπουργός δεν έχει βρει μέχρι σήμερα τρόπο να αποδοθεί το υπόλοιπο 50%, που εκκρεμεί από την γνωστή απόφαση, πλέον, του Συμβουλίου της Επικρατείας, σχετικά με τις αμοιβές του προσωπικού των Ενόπλων Δυνάμεων. Στις προγραμματικές δηλώσεις, στις 9 Φεβρουαρίου 2015 – πρώτη Κυβέρνηση Αριστερά, που συμμετείχατε – ο κ. Καμμένος δεσμεύτηκε ότι θα προχωρήσει άμεσα στην καταβολή του υπολοίπου. Δήλωνε μάλιστα ότι καμία Κυβέρνηση δεν μπορεί να αρνείται την εφαρμογή των αποφάσεων της Δικαιοσύνης. Παρόμοια δέσμευση περιείχε και η προγραμματική ομιλία του, στις 6 Οκτωβρίου 2015, στην δεύτερη φορά Αριστερά.

Τρίτον, μεγάλο πρόβλημα έχει δημιουργήσει και η έλλειψη πολιτικής βούλησης από την πλευρά του κ. Υπουργού, όσον αφορά στο θέμα της απεμπλοκής των Ενόπλων Δυνάμεων από τις δομές φιλοξενίας προσφύγων και μεταναστών. Σχεδόν τέσσερις μήνες, κύριε Πρόεδρε, μετά την επίτευξη της Συμφωνίας Ευρωπαϊκής Ένωσης - Τουρκίας και τη σταθεροποίηση των προσφυγικών - μεταναστευτικών ροών, οι σχετικές δομές του Κράτους δεν έχουν παραλάβει από τις Ένοπλες Δυνάμεις τη διοίκηση και φύλαξη των δομών φιλοξενίας προσφύγων και μεταναστών. Η μακροχρόνια δέσμευση των Ενόπλων Δυνάμεων σε αυτές τις δραστηριότητες, έχει οδηγήσει σε σημαντική μείωση των εκπαιδευτικών δραστηριοτήτων των εμπλεκομένων Μονάδων της παραμεθορίου.

Ταυτόχρονα, το προσωπικό, που ασχολείται σε αυτές τις δομές και το οποίο κλήθηκε υπό αντίξοες συνθήκες να ανταποκριθεί σε ευθύνες, που δεν είναι η κύρια αποστολή του, δεν έχει λάβει ουσιαστική, υλική ή ηθική αποζημίωση. Η απουσία πολιτικού θάρρους, σε συνδυασμό με την παντελή έλλειψη προετοιμασίας, έχει δημιουργήσει πλέον σημαντικά προβλήματα στα στελέχη, ακόμα και σε ατομικό και οικογενειακό επίπεδο. Το χθεσινό κρούσμα φυματίωσης σε οκτώ στελέχη και έναν στρατεύσιμο στην Ήπειρο, εγείρει σημαντικά ερωτήματα για το σχεδιασμό του Υπουργείου στο θέμα αυτό. Και σε αυτό το σημείο, θέλω να ρωτήσω, πότε σκοπεύετε, κύριε Υπουργέ, να αποδεσμεύσετε τις Ένοπλες δυνάμεις από τα Κέντρα Φιλοξενίας; Πότε θα είναι επιτέλους ο υπόλοιπος κρατικός μηχανισμός να αναλάβει; Εκτός κι αν δεν σκοπεύετε ή δεν έχετε το περιθώριο στο πλαίσιο της Συγκυβέρνησης με την Αριστερά, να επιβάλετε το αυτονόητο, που είναι σε κάθε χώρα του πολιτισμένου κόσμου, δηλαδή, ο κάθε κλάδος του Δημοσίου να ασχολείται με την αποστολή του.

Τέταρτον, η πολιτική ηγεσία του Υπουργείου φαίνεται πως είναι δέσμια του ερασιτεχνισμού της και των ασαφών ιδεοληπτικών συνταγών της και στο θέμα της αμυντικής βιομηχανίας. Στις προγραμματικές του δηλώσεις, ο κ. Υπουργός, μας διαβεβαίωνε ότι τα Ελληνικά Αμυντικά Συστήματα έχουν ήδη προχωρήσει σε νέες συμφωνίες και ότι αναμένεται να ανοίξουν νέες γραμμές παραγωγής και να γίνουν προσλήψεις. Αυτό το έχει επαναλάβει κατά καιρούς και στην Βουλή κάθε δοθείσης ευκαιρίας. Η πραγματικότητα, όμως, είναι διαφορετική. Κατά τη διάρκεια της θητείας του κ. Καμμένου έχει σταματήσει η διαδικασία εξυγίανσης των Ελληνικών Αμυντικών Συστημάτων και έχει παγώσει η παραγωγική διαδικασία.

Συμβόλαια έχουν ακυρωθεί, η εταιρία έχει σπατάλησε το σύνολο του κεφαλαίου, που της είχε χορηγηθεί στο πλαίσιο της συμφωνίας, που είχε επιτύχει η κυβέρνηση της Νέας Δημοκρατίας και το απαραίτητο προσωπικό δεν έχει προσληφθεί, ενώ η εταιρεία δεν έχει χρήματα ούτε για τα βασικά υλικά.

Πέμπτον, εγείρεται τεράστιο θέμα σχετικά με τους σχεδιασμούς της πολιτικής ηγεσίας του Υπουργείου στα ζητήματα της αεροπυρόσβεσης, των Μέσων αεροπυρόσβεσης. Στις προγραμματικές δηλώσεις σας, κύριε Υπουργέ, στις 9 Φεβρουαρίου 2015, είχατε δεσμευθεί να προχωρήσετε στη δημιουργία διοίκησης αεροπορικών επιχειρήσεων – σας θυμίζω – κοινής ωφέλειας, στην οποία θα υπαχθούν όλα τα Μέσα δασοπυρόσβεσης, αεροδιακομιδών και έρευνας, διάσωσης. Σωστή επιλογή, όμως, ήταν στα λόγια κι αυτή. Σκοπός αυτής της συγχώνευσης των Μέσων θα ήταν, σύμφωνα με τον κ. Υπουργό, η αυτονομία, η ευελιξία και η χρηματοδότηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δαβάκη, να σας παρακαλέσω, εάν είναι δυνατόν, αυτή η μακρά εισαγωγή, που κάνετε, ενδιαφέρουσα είναι, αλλά δεν μας κάνει ενημέρωση ο κ. Υπουργός.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν είναι εισαγωγή, είμαι επί της εισηγήσεώς μου επί της Αρχής.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μα δεν έχετε…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν έχει αρχή το νομοσχέδιο, κύριε Πρόεδρε, οφείλω να τοποθετηθώ σε ορισμένα θέματα, τα οποία απασχολούν τις Ένοπλες Δυνάμεις και θα κλείσω με το νομοσχέδιο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, αλλά ήδη...

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Τον Εισηγητή του ΣΥΡΙΖΑ, τον Στρατηγό, δεν τον διακόψατε. Είπε ο ανθρώπος κάποια πράγματα, τα οποία διάβασε, είπε αυτά, που έπρεπε, ας πω κι εγώ αυτά, που πρέπει να πω.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν σας διακόπτω, άλλο λέω. Έχετε μιλήσει οκτώ λεπτά και όταν θα αρχίσετε να αναφέρεστε στο νομοσχέδιο…

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Έχει φύγει το ένα λεπτό με τη διακοπή σας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα σας το δώσω. Και δύο λεπτά, αν χρειαστεί.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ολοκληρώνω, δεν τίθεται θέμα. Ομιλώ για τα Μέσα αεροπυρόσβεσης. Έχετε σύμμαχο τον Πρόεδρο της Επιτροπής, κύριε Καμμένο, πέρα όλων των άλλων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε. Αναφέρεστε και σε αρμοδιότητες άλλου Υπουργείου.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εντάξει. Άλλο Υπουργείο αφορά; Την επιχειρησιακή ευθύνη δεν την έχει η Πολεμική Αεροπορία; Ενημερωθείτε, κύριε Πρόεδρε.

Η πραγματικότητα είναι ότι, σύμφωνα με πληροφορίες – ομιλώ για τα Μέσα αεροπυρόσβεσης – λόγω αδυναμίας εύρεσης των σχετικών κονδυλίων, τρία αεροσκάφη τύπου CL-215, περίπου το 25% της συνολικής δύναμης και τρία τύπου CL-415, το 43% της συνολικής δύναμης, βρίσκονται – παρά την έναρξη εδώ και καιρό της αντιπυρικής περιόδου – ακόμα σε διάφορα στάδια της διαδικασίας συντήρησης, δημιουργώντας σημαντική καταπόνηση για τον υπόλοιπο στόλο, ο οποίος καλείται να αυξήσει τους επιχειρησιακούς του ρυθμούς, για να καλύψει το κενό. Η κατάσταση αυτή θέτει σε κίνδυνο τους χειριστές, τα ίδια τα αεροσκάφη, πολύτιμες δασικές εκτάσεις και την περιουσία του ελληνικού λαού. Εδώ, αξίζει να αναρωτηθεί κανείς για τις προτεραιότητες της παρούσας πολιτικής ηγεσίας. Τι επείγει, αυτή τη στιγμή, στη χώρα, η μόνο, κατά όνομα, αναβίωση της Μ.Ο.Μ.Α. ή η διαθεσιμότητα του υλικού;

Έκτο, η απόφαση της Κυβέρνησης για εμπλοκή του ΝΑΤΟ στο Αιγαίο έδωσε την ευκαιρία στην Τουρκία να επιβάλει τις απόψεις της εντός της συμμαχίας. Ο περιορισμός των συμμαχικών επιχειρήσεων μόνο στο Βόρειο Αιγαίο αποτελεί ξεκάθαρη τουρκική διπλωματική νίκη, ενώ δεν είναι καθόλου εμφανές, παρά τα όσα ισχυρίζεται ο κ. Υπουργός, ότι η μείωση των ροών οφείλεται σε συμμαχική επιχείρηση και όχι στην μετέπειτα Συμφωνία μεταξύ Ευρωπαϊκής Ένωσης και Τουρκίας.

Μάθαμε, μάλιστα, αυτές τις μέρες ότι ένας από τους κύριους αρχιτέκτονες του πολιτικού θεάτρου και της αποτυχημένης διαπραγμάτευσης του 2015 – γνωρίζετε το όνομά του – έχει συμπεριλάβει στους σχεδιασμούς του και το Υπουργείο Εθνικής Άμυνας, τις Ένοπλες Δυνάμεις, σε θέματα εσωτερικής ασφάλειας. Θα ήθελα ένα σχόλιο στην ομιλία σας μετά. Θα ήθελα να μάθω, αν σας είχε κοινοποιήσει αυτές τις σκέψεις του και αν είχατε λάβει γνώση αυτού του σχεδίου, κύριε Υπουργέ;

Κυρίες και κύριοι συνάδελφοι, η κατάθεση του δεύτερου πολυνομοσχεδίου της θητείας του κ. Υπουργού, προκαλεί ανάμεικτα συναισθήματα. Αρχικά μας λυπεί, γιατί βασικές προβλέψεις, όπως αυτές που αναπτύσσονται στα κεφάλαια Β΄ και Γ΄, αποτελούν γραμμική συνέχεια της μέχρι σήμερα πορείας και θητείας του.

Τα κεφάλαια αυτά δημιουργούν προβλήματα στις Ένοπλες Δυνάμεις, καθώς και στους μετόχους και μερισματούχους των Μετοχικών Ταμείων και συνεπώς μας βρίσκουν κάθετα αντίθετους. Ενδεικτικά, οι ρυθμίσεις για την ΜΟ.Μ.ΚΑ. αποτελούν χαρακτηριστική περίπτωση ερασιτεχνισμού και έμφαση στη δημιουργία εικονικής πραγματικότητας.

Η ιστορία της ΜΟ.Μ.ΚΑ. ξεκινά όμως με τις πλημμύρες του Έβρου, στις αρχές του 2015, όταν ο κ. Καμμένος, ενώπιον πολλών παρισταμένων και κοινού, ανακοίνωσε χωρίς να έχει επίγνωση την αναβίωση της Μ.Ο.Μ.Α.. Στην πορεία, η εξαγγελία για την Μ.Ο.Μ.Α. μετατράπηκε σε Διακλαδική Διεύθυνση Έργων. Από την μέχρι σήμερα λειτουργία της «ΔΙΔΕΡΓΩΝ – Μ.Ο.Μ.Α.», που εγκαινιάστηκε με επισημότητα τον Μάιο του 2015 και την ανάλογη επικοινωνιακή προβολή, δεν έχει υλοποιηθεί καμία από τις εξαγγελίες, που ανακοινώθηκαν, σε θέματα οργάνωσης, στελέχωσης, προσλήψεις προσωπικού, εξοπλισμού και τροποποίησης νομοθετικού πλαισίου.

Δεν τηρήθηκαν ούτε οι προϋποθέσεις, που είχαν ανακοινωθεί για την εμπλοκή της «ΔΙΔΕΡΓΩΝ – Μ.Ο.Μ.Α.», διαγωνισμός, απόφαση ΚΥΣΕΑ κ.λπ.. Αντ’ αυτών, η «ΔΙΔΕΡΓΩΝ» χρησιμοποιήθηκε για καθαρά επικοινωνιακούς λόγους και τη διαφήμιση του έργου – απ' ό,τι έχουμε πληροφορηθεί – για προεκλογικούς σκοπούς των Ανεξαρτήτων Ελλήνων, περιοχή Ικαρίας και τα λοιπά, έχουμε στοιχεία.

Έτσι σήμερα, μας φέρνει για ψήφιση την ΜΟ.Μ.ΚΑ., χωρίς – όπως φαίνεται – να έχει πάλι επίγνωση της κατάστασης των κατασκευαστικών μονάδων των Ενόπλων Δυνάμεων, από πλευράς στελέχωσης, ύπαρξης και συντήρησης των μέσων, κατασκευής των υποδομών τους και των επιχειρησιακών τους αναγκών. Ο κ. Υπουργός ισχυρίζεται ότι συνιστάται νέα υπηρεσία στο ΥΠ.ΕΘ.Α., η οποία θα εκπροσωπεί το Υπουργείο και θα συμπράττει με φορείς του Δημοσίου και της Τοπικής Αυτοδιοίκησης στην υλοποίηση έργων τοπικού ενδιαφέροντος, με επιχειρησιακό όφελος.

Δεν μας αναφέρει φυσικά ούτε από πού θα υπάρξει χρηματοδότηση ούτε πώς ορίζεται το επιχειρησιακό όφελος. Κάτω από το επιχειρησιακό όφελος καλύπτεται όλη η συμπαιγνία που γίνεται εις βάρος των Ενόπλων Δυνάμεων. Οι Ένοπλες Δυνάμεις ξέρουν, κύριε Καμμένε, ποιο είναι το επιχειρησιακό όφελος και δεν απαιτούνται άλλες κρυφές συνέργιες εις βάρος τους με αυτό το πρόσχημα. Μιας και αναφέραμε το θέμα της χρηματοδότησης, θα έχει εξαιρετικό ενδιαφέρον, αν μας ενημέρωνε ο κ. Υπουργός, για το ύψος της χρηματοδότησης, για το διάστημα στο οποίο είναι και μετέχει στην Κυβέρνηση, για τη συντήρηση των Μονάδων, των ήδη υπαρχουσών, που προορίζονται να είναι η «δεξαμενή», όπως λέτε, για την υλοποίηση ενός έργου, που θα σχεδιάζει η ΜΟ.Μ.ΚΑ..

Εννοώ, δηλαδή, το 747 Ειδικό Τάγμα Μηχανικού, το 723 Τάγμα Μηχανικού και την 206η Πτέρυγα Αεροπορικών Υποδομών. Θα είχε επίσης ιδιαίτερο ενδιαφέρον, αν ο κ. Υπουργός μας πληροφορούσε για το ποιος θα είναι, υπό το νέο καθεστώς, ο ρόλος της Διεύθυνσης Υποδομής και Προστασίας Περιβάλλοντος και ο ρόλος της Υπηρεσίας Έργων Πολεμικής Αεροπορίας.

Εκτός από λύπη, το παρόν πολυνομοσχέδιο προκαλεί και απογοήτευση, γιατί σε αυτό επιλέγει ο κ. Υπουργός να προωθήσει φωτογραφικές διατάξεις, οι οποίες καμιά θέση δεν θα έπρεπε να έχουν σε ένα σχέδιο νόμου. Επί παραδείγματι, αναρωτιόμαστε ποια υπηρεσιακή ανάγκη εξυπηρετείται από τη δυνατότητα να ασκεί το νοσηλευτικό προσωπικό καθήκοντα διαιτολόγου;

Γνωρίζετε πάρα πολύ καλά ότι τα νοσοκομεία αντιμετωπίζουν οξεία προβλήματα, ειδικά σε θέματα στελέχωσης. Προς αυτή την κατεύθυνση είναι άλλωστε και η πρόβλεψη στο ίδιο νομοσχέδιο, περί απαγόρευσης της αυτεπάγγελτης μετάταξης νοσηλευτικού προσωπικού σε ιατρικές ειδικότητες, στις οποίες συμφωνούμε. Ποιος ο λόγος, λοιπόν, για μια τέτοια πρόβλεψη για ειδικότητα διαιτολόγου, κύριοι συνάδελφοι;

Τέλος, πράγματι, ανάσα ανακούφισης είναι το γεγονός ότι το πολυνομοσχέδιο περιέχει στα Κεφάλια Α΄, Δ΄, Ε΄ και ΣΤ΄ σειρά ρυθμίσεων, τις οποίες είχε δρομολογήσει η κυβέρνηση της Νέας Δημοκρατίας κι εγώ προσωπικά και οι οποίες επιλύουν χρονίζοντα θέματα των Ενόπλων Δυνάμεων.

Αυτές δεν προλάβαμε, δυστυχώς, να τις υλοποιήσουμε μέχρι τέλους, λόγω της ανατροπής της κυβέρνησης Σαμαρά από τους πολιτικούς καιροσκοπισμούς του διδύμου Τσίπρα – Καμμένου. Είναι προφανές ότι χαιρόμαστε που βλέπουμε αυτές τις ρυθμίσεις στο νομοσχέδιο και εννοείται ότι θα τύχουν της πλήρους υποστήριξής μας.

Κυρίες και κύριοι συνάδελφοι, το σχέδιο νόμου, που κρατάμε στα χέρια μας, έρχεται σε μια περίοδο εξαιρετικά δύσκολη για τις Ένοπλες Δυνάμεις και το προσωπικό, που υπηρετεί σε αυτές. Γι' αυτό, πριν κλείσω, θα ήθελα να αφιερώσω μια στιγμή, για να ευχαριστήσω από καρδιάς αυτούς ανθρώπους, τους οποίους απαξιωτικά ή από άγνοια πολύ αποκαλούν «ενστόλους», για την προσφορά τους.

Γιατί η αλήθεια είναι, κυρίες και κύριοι συνάδελφοι, ότι σήμερα περισσότερο από κάθε άλλη περίοδο οι Ένοπλες Δυνάμεις λειτουργούν και προσφέρουν έργο, κυρίως, λόγω της διάθεσης, του επαγγελματισμού και της αυτοθυσίας των στελεχών τους και θέλω να ξέρουν ότι το ξέρουμε και το αναγνωρίζουμε. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε, κύριε Δαβάκη.

ΝΙΚΟΛΑΟΣ ΗΓΟΥΜΕΝΙΔΗΣ: Κύριε Πρόεδρε, αυτό που χαρακτηρίστηκε «πολιτικοί καιροσκοπισμοί Τσίπρα – Καμμένου», είναι η έκφραση της γνώμης του ελληνικού λαού.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Οι Ένοπλες Δυνάμεις είναι, πάνω απ' όλα, το έμψυχο δυναμικό τους. Στο παρόν νομοσχέδιο τίθενται, κυρίως, θέματα, που αφορούν στο προσωπικό, αλλά και άλλα ζητήματα, καίρια για τη λειτουργία του στρατεύματος.

Στο Κεφάλαιο Α΄, μιλάμε για Σχολές με ιδιαίτερο γνωστικό αντικείμενο και το ζητούμενο είναι να μην υπάρξει πτώση στο επίπεδο σπουδών. Κρίνεται, μάλλον, θετικό με πολλές επιφυλάξεις και προβληματισμούς το εν λόγω Κεφάλαιο. Βεβαίως, θα θέλαμε να ακούσουμε τον κ. Υπουργό και μετά να αποφασίσουμε.

Στο Κεφάλαιο Β΄, στην ουσία, μιλάμε για την επανασύσταση της Μ.Ο.Μ.Α. και ο προβληματισμός και οι απαντήσεις, που θα θέλαμε, είναι στα εξής θέματα: Ως προς τις δαπάνες της υπηρεσίας – από τη στιγμή που έχει μειωθεί ο προϋπολογισμός του Υπουργείου – ο σχεδιασμός της συγκεκριμένης υπηρεσίας και πώς θα συνδεθεί με τις υπηρεσίες της Πολιτικής Προστασίας. Αλλά το μεγάλο ζήτημα είναι να μην εμπλακεί επικουρικά με εργολάβους, σε εργολαβίες, σε διάφορα άλλα θέματα, δηλαδή να έχει μόνο το συγκεκριμένο σκοπό, για τον οποίο φτιάχνεται, στο συγκεκριμένο Κεφάλαιο.

Στο Κεφάλαιο Γ΄, είναι ένα παλιό θέμα η αξιοποίηση των ακινήτων των Ενόπλων Δυνάμεων – θυμάμαι πολύ καλά ότι επί εποχής Μπεγλίτη είχε ξεκινήσει το όλο θέμα, μετά η Νέα Δημοκρατία το είχε θέσει με δύο συγκεκριμένους νόμους, διότι υπάρχει ένα κώλυμα και το ξαναβλέπουμε πάλι, εδώ, μπροστά μας – το οποίο θα υπάγεται κατευθείαν στον Υπουργό και τα έσοδα θα δίνονται προς ενίσχυση του προϋπολογισμού του Υπουργείου Άμυνας. Εδώ, τίθεται και ένα άλλο θέμα. Δηλαδή ό,τι αποφασίζει το μνημόνιο ότι πρέπει να κοπεί από τον προϋπολογισμό της Εθνικής Άμυνας, βάσει των μνημονιακών δεσμεύσεων, κοιτάμε τώρα να κυνηγάμε πώς θα το πάρουμε από άλλους πόρους, ενώ θα έπρεπε να συμβάλει σε άλλα θέματα του Υπουργείου Άμυνας;

Επίσης, τίθεται ένα άλλο ζήτημα όσον αφορά στο δικαίωμα συμμετοχής, γνώμης, άποψης, θα έχουν και οι ΟΤΑ, τα Επιτελεία; Στη θέση του Διευθυντή, γιατί πρέπει να προσλαμβάνεται κάποιος με σύμβαση εργασίας ιδιωτικού δικαίου;

Στο Κεφάλαιο ΣΤ΄ ρυθμίζονται θέματα, όπως η επιστροφή αποδοχών σε στρατιωτικούς, που είχαν παρακρατηθεί λόγω θέσεως, της δυνητικής αργίας, εφάπαξ, βοηθημάτων, ειδικού λογαριασμού αλληλοβοήθειας των τριών Όπλων, ατυχήματα με πλωτά και εναέρια μέσα, τα ζώα συντροφιάς, τα οποία κινούνται σε μια θετική βάση.

 Θα θέλαμε, βεβαίως, να σταθούμε λιγάκι στο άρθρο 40, το οποίο θα ζητήσουμε να επαναδιατυπωθεί. Αυτό που μας έχουν πει από τη διαβούλευση είναι ότι είναι ασαφές και ίσως δημιουργήσει διάφορα προβλήματα, όπως έναν Ταξίαρχο ποιος θα τον κρίνει; Το πολιτικό προσωπικό; Καταλαβαίνετε τι πρόβλημα υπήρχε, κύριε Υπουργέ; Εκεί δημιουργείται όλο το πρόβλημα. Δηλαδή πώς η Δημόσια Διοίκηση θα μπει σε αυτά τα θέματα; Επίσης, δεν έχει ξεκαθαριστεί το θέμα με τους βαθμούς. Ποιος θα πρέπει να είναι ο ανώτερος βαθμός εκείνου που κρίνει, που ελέγχει;

Στο άρθρο 41, όντως, θα πρέπει να υπάρχει μια Μονάδα Εσωτερικού Ελέγχου του Υπουργείου, όμως, δεν θα πρέπει να ορίζεται ο Διευθυντής από τον εκάστοτε Υπουργό. Εμείς προτείνουμε να ορίζεται από τα Ανώτατα Στρατιωτικά Συμβούλια και των τριών Όπλων.

Επίσης, βλέπουμε πολύ θετικά τη συνεργασία των ΑΕΙ με τις σχολές των Ενόπλων Δυνάμεων.

Στο Κεφάλαιο Ε΄, όσον αφορά στο άρθρο 31 και τα υπόλοιπα άρθρα, για τα θέματα συμβάσεων εξοπλιστικών. Έχουμε πολλούς προβληματισμούς και επιφυλάξεις για το συγκεκριμένο άρθρο. Ναι μεν, δίνεται μια σχετική ευελιξία στους Αρχηγούς των Επιτελείων, για να μπορούν να ενεργούν, ξεφεύγοντας από κάποια γραφειοκρατικά πλαίσια, στη ουσία, αλλά σαν αντίληψη τα ζητήματα των εξοπλιστικών συμβάσεων κ.λπ. παραμένουν στο ίδιο πλαίσιο, ως συνήθως, χωρίς να δίνεται η αντίστοιχη ώθηση και στην Ελληνική Αμυντική Βιομηχανία.

Όλο το νομοσχέδιο έχει τα θετικά του και τα αρνητικά του, αλλά θα θέλαμε να ακούσουμε πρώτα τον κ. Υπουργό και μετά να εκφράσουμε γνώμη και άποψη. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)]: Σας ευχαριστώ. Είδα τώρα τον κατάλογο των Φορέων και είναι είκοσι. Η απόφαση είναι να είναι όλοι αυτοί;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)]: Χαίρομαι που οι δικές μας προτάσεις έγιναν δεκτές και θα κάνετε όσο μπορείτε καλύτερα την κατανομή του χρόνου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα βάλουμε ένα χρονικό όριο, αρκετά αυστηρό.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)]: Θα πρέπει να βάλετε τα δυνατά σας, γιατί εγώ συμφωνώ με αυτά, που λέει ο κ. Καμμένος. Με 19 και 20 φορείς, δεν βγαίνει. Άρα, στην κρίση σας και στη δυνατότητά σας να διαρρυθμίσετε τη διαδικασία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν θα είμαι εγώ, δυστυχώς, έχω άδεια και θα είναι στο εξωτερικό, αλλά νομίζω ότι θα πρέπει να βοηθήσουμε όλοι, έτσι ώστε να γίνει αυτή η διαδικασία με έναν καλό τρόπο.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)]: Τώρα, σε ότι αφορά στην ουσία έχω να πω τα εξής: Έχουν περάσει 12 εβδομάδες από τότε, που ψηφίσαμε παρεμβάσεις, για τα θέματα αυτά. Όπως κοιτάμε τις διατάξεις, δεν μας δημιουργείται αμφιβολία ως προς την προοπτική ότι σε λίγο θα ξανάρθουν και θα ξανασυζητάμε, πάλι, παρεμφερή θέματα. Δηλαδή, μια καθολική ρύθμιση εν είδει παρέμβασης, όπως εκείνης του 2010, αλλά με τις εξελίξεις – να τις έχουμε λάβει υπόψη – αλλά και με τις οπτικές, που έχει αυτή η πολιτική ηγεσία, δεν μπορώ να καταλάβω, δεν μπορώ να το δω, κοιτώντας το σχέδιο νόμου. Δεν είναι καθολικό και δεν μπορείς να καταλάβεις αυτή η πολιτική ηγεσία, πού το πάει.

Δεν λέω ότι όλες οι διατάξεις είναι για πέταμα. Θα δείτε ότι θα ψηφίσουμε κάποιες από αυτές, αλλά δεν μπορώ να καταλάβω πώς ο Υπουργός σκέφτεται το αντικείμενό του, εφόσον αυτό δεν μας παρουσιάζεται με έναν καθολικό τρόπο.

Γεννώνται ερωτήματα. Θα μου πείτε τώρα, είναι η συζήτηση επί της αρχής ο κατάλληλος κοινοβουλευτικός χώρος, για να τα θέσεις; Ε, εισαγωγικά ας πούμε. Βλέπω ότι αυξάνουμε κατά ένα έτος το πρόγραμμα σπουδών για τη Σ.Μ.Υ.Α..

Σε ό,τι αφορά στα σχετικά επαγγελματικά δικαιώματα; Προβλήματα που θα παρουσιαστούν κατά την εξέλιξη και θέλουμε να τα άρουμε, έχοντας εικόνα του πώς λειτουργούν οι συγκεκριμένοι άνθρωποι, δεν βλέπω να έχουμε συγκεκριμένες ρυθμίσεις στο σχέδιο νόμου. Λόγου χάρη, δεν θα έχουμε αντίρρηση για την ίδρυση Σχολής Μονίμων Υπαξιωματικών Αεροπορίας. Στα άλλα δύο Σώματα, γιατί δεν ιδρύονται οι αντίστοιχες Σχολές;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είναι μαζί.

ΑΝΔΡΕΑΣ ΛΟΒΕΡΔΟΣ [Ειδικός Αγορητής Δημοκρατικής Συμπαράταξης (ΠΑΣΟΚ – ΔΗΜΑΡ)]: Εντάξει. Άρα, είναι και οι τρεις μαζί. Επίσης, δεν έχω καταλάβει, παρ’ ότι έχω ακούσει τον κ. Υπουργό στο παρελθόν, στις αρχές της θητείας του, να μιλάει για το κατασκευαστικό έργο των Ενόπλων Δυνάμεων. Πραγματικά, δεν μπορώ να καταλάβω την ανάγκη που έχει αυτή τη στιγμή η χώρα μας να κάνει αυτή την ΜΟ.Μ.ΚΑ.. Γνωρίζω ότι επί κυβερνήσεως, την οποία υποστήριζε το 1992, οι αντίστοιχες ειδικές μεικτές ομάδες μηχανημάτων ανασυγκροτήσεως είχαν καταργηθεί και τις επαναφέρατε το 2015 αναλαμβάνοντας τα καθήκοντα….

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εγώ δεν ήμουν το 1992.

ΑΝΔΡΕΑΣ ΛΟΒΕΡΔΟΣ [Ειδικός Αγορητής Δημοκρατικής Συμπαράταξης (ΠΑΣΟΚ – ΔΗΜΑΡ)]: Εντάξει, η Νέα Δημοκρατία. Συνεχίζω, λέγοντας ότι μετά τις ξαναθέσατε σε κίνηση αρχές του 2015 και τώρα εισηγείστε στη Βουλή με ένα τρόπο ολιστικό, θα έλεγα, δηλαδή ΜΟ.Μ.ΚΑ., άρα Μ.Ο.Μ.Α., δηλαδή παρελθόν. Γιατί; Πόσο κάνει αυτό; Τι ειδικό έργο θα προσφέρει, που δεν είναι το κλασικό κατασκευαστικό έργο; Έχω ακούσει να λέτε ότι το φαντάζεστε και με μεγάλες παρεμβάσεις και όχι μόνο για μικρά έργα. Άρα, δυσπιστούμε προς αυτό και έχουμε την προδιάθεση να είμαστε αρνητικοί.

Υπάρχουν κεφάλαια, για τα οποία θα επιφυλαχθούμε. Επίσης, η συζήτηση με τους φορείς θα μας δώσει τη δυνατότητα να είμαστε συγκεκριμένοι σε αυτά, που θα στηρίξουμε και σε αυτά, που δεν θα στηρίξουμε στη συζήτηση επί των άρθρων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αναγκαστικά θα ξεκινήσω με μια περίληψη, για να μπορέσω να τοποθετηθώ επί διαφόρων ζητημάτων ανά κεφάλαιο, επί της αρχής. Το νομοσχέδιο προβλέπει, στο κεφάλαιο 1, την ενοποίηση τριών παραγωγικών Σχολών Υπαξιωματικών Πολεμικής Αεροπορίας, σε μια Σχολή. Μέχρι σήμερα, είχαμε τη Σχολή Τεχνικών Υπαξιωματικών Αεροπορίας (Σ.Τ.Υ.Α.), τη Σχολή Υπαξιωματικών Διοικητικών (Σ.Υ.Δ.) και τη Σχολή Μόνιμων Υπαξιωματικών Αεροπορίας (Σ.Μ.Υ.). Όλες αυτές συγκεντρώνονται σε μια Σχολή, τη Σχολή Μόνιμων Υπαξιωματικών Αεροπορίας (Σ.Μ.Υ.Α.), όπου θα λειτουργεί με το αντίστοιχο αντικείμενο.

Στο κεφάλαιο 2, συστήνεται υπηρεσία στο Γ.Ε.ΕΘ.Α. με ονομασία «Μονάδα Μελετών και Κατασκευών», (ΜΟ.Μ.ΚΑ.), που θα αναλαμβάνει να κάνει μελέτες και κατασκευές για τοπικά έργα, τα οποία δεν αναλαμβάνουν οι εργολάβοι.

Στο κεφάλαιο 3, συστήνεται ανεξάρτητη υπηρεσία στο Υπουργείο, που θα υπάγεται απευθείας στον Υπουργό, με τίτλο «Υπηρεσία Αξιοποίησης Ακίνητης Περιουσίας Ενόπλων Δυνάμεων» (ΥΠ.Α.Α.Π.Ε.Δ.). Σκοπός της θα είναι να αξιοποιήσει επιχειρηματικά με μίσθωση σε τρίτους τα ακίνητα των Ενόπλων δυνάμεων και των Μετοχικών τους Ταμείων, για να βρεθούν έσοδα για τις Ένοπλες Δυνάμεις.

Στο κεφάλαιο 4, έχουμε 14 άρθρα, που σχετίζονται με ζητήματα σταδιοδρομίας, βαθμολογικής εξέλιξης, μετατάξεων, μεταθέσεων, ιεραρχίας, δηλαδή, ουσιαστικά, τροποποιείτε, κύριε Υπουργέ, τον νόμο που είχε ψηφίσει το ΠΑΣΟΚ, το 2011 και ρυθμίζει αυτά τα ζητήματα.

Στο κεφάλαιο 5, έχουμε διατάξεις που αφορούν στον τρόπο που συνάπτονται οι συμβάσεις για τους εξοπλισμούς, τις προμήθειες, υπηρεσίες ή έργα. Επίσης, για τις συμβάσεις της μετέπειτα υποστήριξης των εξοπλιστικών μας προγραμμάτων.

Στο κεφάλαιο 6, έχουμε ρύθμιση επιμέρους ζητημάτων, όπως η εξασφάλιση οικονομικής βιωσιμότητας των ειδικών λογαριασμών των Κλάδων των Ενόπλων Δυνάμεων, η εποπτεία του Οικοδομικού Συνεταιρισμού Μονίμων Αξιωματικών Ελληνικού Στρατού, η εναρμόνιση των στρατιωτικών με τους δημοσίους υπαλλήλους σε ευθύνη τροχαίου ατυχήματος, η αφαίρεση από το Σώμα Επιθεωρητών Ελεγκτών Δημόσιας Διοίκησης της αρμοδιότητας ελέγχου των στρατιωτικών και άλλα.

Τέλος, στο κεφάλαιο 7, έχουμε την έκδοση κανονιστικών πράξεων για την εφαρμογή του νόμου. Τοποθετούμαι, λοιπόν, επί της αρχής, για να μένουμε και στην ουσία αυτών των συζητήσεων.

Έχουμε ένα συνολικό πλαίσιο για τις Ένοπλες Δυνάμεις, μέσα στο οποίο έρχεται για ψήφιση το συγκεκριμένο νομοσχέδιο. Τι βαρύνει; Μα, φυσικά, η συμμετοχή της χώρας σε ιμπεριαλιστικούς οργανισμούς – καθ’ ημάς – όπως είναι η Ευρωπαϊκή Ένωση, το ΝΑΤΟ, αλλά και συνεκπαιδεύσεις, συνασκήσεις, με στρατούς των ΗΠΑ και του Ισραήλ, με ασκήσεις και συμμετοχή ασκήσεων σε επιθέσεις, στην πραγματικότητα, ή αν θέλετε προειδοποιήσεις άλλων λαών, όπως, για παράδειγμα, η Ρωσία. Θα δούμε τι θα συμβεί με την παρουσία του ΝΑΤΟ στο Αιγαίο και θα δούμε και την επικείμενη Σύνοδο Κορυφής του ΝΑΤΟ και τις αποφάσεις που θα πάρει.

Δηλαδή, οι επικίνδυνες εξελίξεις που υπάρχουν στην περιοχή, αποκλείεται να μην αφορούν άμεσα στο στρατιωτικό προσωπικό, όλων των ειδών και όλων των βαθμών και βεβαίως, συνολικότερα, τον ελληνικό λαό. Έχετε μεγάλη ευθύνη. Η Κυβέρνηση ΣΥΡΙΖΑ – ΑΝΕΛ έχει μεγάλες ευθύνες για όλα αυτά. Δεν μπορούν να κρυφτούν από επιμέρους διατάξεις. Δεν θα σας αρνηθεί κανένας ότι κάνατε προσπάθειες σε ορισμένα πράγματα, να τα τακτοποιήσετε, να ρυθμίσετε, να συνενώσετε, να περικόψετε, να κάνετε οικονομία. Θα μας δείτε, όταν πάμε στα άρθρα, θα υπάρξουν πολλά πλέγματα άρθρων, στα οποία εμείς μπορεί να συγκατατεθούμε. Αυτό, όμως, δεν μας κάνει θετικούς απέναντι συνολικά στο νομοσχέδιο, γιατί αυτή η πολιτική της Κυβέρνησης εξακολουθεί και μέσα από αυτό το νομοσχέδιο να φορτώνει βάρη στον ελληνικό λαό.

Γιατί οι περικοπές μισθών, συντάξεων, η φοροληστεία, η κατάργηση των παροχών και των δικαιωμάτων δεν είναι κάτι, το οποίο διορθώνεται ή αντιμετωπίζεται. Τα δε προβλήματα, μισθολογικά και συνταξιοδοτικά, των Ενόπλων Δυνάμεων, παρά και τις αποφάσεις των δικαστηρίων, δεν είναι ικανοποιητικά για την κατάσταση των Ενόπλων Δυνάμεων.

Σε ό,τι αφορά στη στρατιωτική εκπαίδευση. Εμείς πιστεύουμε ότι η στρατιωτική εκπαίδευση πρέπει να αφορά ανά Κλάδο σε μια Σχολή, ανά κατηγορία Αξιωματικών και Υπαξιωματικών, χωρίς άλλες επιμέρους κατηγοριοποιήσεις ή απευθείας κατατάξεις εκτός των Σχολών. Χρειάζεται να είναι επαρκές το σύστημα, μεικτό στρατιωτικών και ακαδημαϊκών, με ζυγιασμένες αρμοδιότητες, χωρίς καμία τάση μονοπώλησης από το ακαδημαϊκό ή το στρατιωτικό κομμάτι του, να έχουν επικαιροποιημένες δυνατότητες επιμόρφωσης και στο ενδιάμεσο της σταδιοδρομίας των Στελεχών να αφορούν σε όλο το προσωπικό και η επίδοση, κατά τη φοίτηση, να λαμβάνεται υπόψη για την περαιτέρω εξέλιξή του.

Να είναι μια εκπαίδευση, που να έχει φιλολαϊκό, πατριωτικό, δημοκρατικό πνεύμα, να φτιάχνει και να προετοιμάζει στελέχη για την αντιμετώπιση του αμυντικού προβλήματος της χώρας και, κυρίως, μακριά από την αντίληψη του μισθοφόρου. Τέτοιου τύπου πρέπει να είναι η εκπαίδευση. Να μην επιτρέπει τη δυνατότητα να φαίνεται φυσιολογικό να συμμετέχει κάποιος σε πολέμους σε βάρος των λαών και με μια διδακτέα ύλη, που δεν αναθεωρείται και δεν επικαιροποιείται τακτικά.

Θεωρητικά, λοιπόν, εμείς δεν έχουμε κανένα λόγο να σας πούμε «όχι» στη συγκρότηση μιας ενιαίας Σχολής. Οι διαφωνίες μας θα είναι επί του περιεχομένου. Σε τέτοια νομοσχέδια δεν ανοίγουμε ποτέ, δεν διευρύνουμε τη συζήτηση. Θα μείνουμε στο αν είναι καλό ή δεν είναι καλό η συγχώνευση, κι αν θα είναι καλύτερη, οικονομικότερη κ.λπ.. Σας λέω ότι καλύτερη θα είναι από πλευράς δομής. Περιεχόμενο; Θα την ανοίξουμε τη συζήτηση; Αποκλείεται. Ξέρετε, μπορεί να έχετε πρόθεση. Δεν θα ανοίξει. Θα μείνουμε σε μικροπολιτικά, σε κόντρες και σε μια σειρά από άλλα ζητήματα και δεν θα φτάσουμε σ’ αυτά τα βασικά.

Σε ό,τι αφορά στη Μ.Ο.Μ.Α.. Μήπως θυμάστε – πρέπει να ήσασταν παρών – τη Γραμματέα μας, την Αλέκα Παπαρήγα, να σας λέει ότι αν έπεσαν οι βράχοι στα Τέμπη, τι ήταν τότε η Μ.Ο.Μ.Α. και πώς λειτουργούσαν τα Τέμπη;

Εσείς πιστεύετε ότι κάτω από αυτές τις συνθήκες, με αυτή την μορφή, με αυτή τη μνημονιακή δέσμευση και πορεία και με αυτή τη συμμετοχή σε αυτούς τους σχηματισμούς μπορείτε να ανασυστήσετε τη Μ.Ο.Μ.Α. εκείνη, η οποία είχε καταχωρηθεί και στη λαϊκή συνείδηση σαν θετική συνεισφορά των Ενόπλων Δυνάμεων σε έργα, τα οποία έκανε; Δεν μπορείτε να το κάνετε. Ακόμα και αν το θέλετε, δεν μπορείτε.

Σας λέμε ότι αυτή η ΜΟ.Μ.ΚΑ. που φτιάχνετε, θα είναι μια ΜΟ.Μ.ΚΑ., η οποία, στην πραγματικότητα, θα κάνει τα έργα, που θα περιφρονούν οι μεγαλοεργολάβοι. Δεν υπάρχει περίπτωση να γίνει αλλιώς. Έτσι τα πράγματα. Το εύρος των εργασιών, που λέτε ότι θα αναλαμβάνει, είναι πρακτικά χωρίς περιορισμό. Έχετε – τάχα μου, δήθεν – μια ρήτρα στην παρ.1 του άρθρου 5, περί υλοποίησης, που «*συμβάλλει μεταξύ άλλων στην επαύξηση των επιχειρησιακών δυνατοτήτων των Ενόπλων Δυνάμεων*», αλλά, «*μεταξύ άλλων*» – το γράφετε εσείς αυτό το «μεταξύ άλλων» – αφορά «*στην επαύξηση των επιχειρησιακών δυνατοτήτων*», αφήνοντας να εννοηθεί ότι δεν αφορά αποκλειστικά στις Ένοπλες Δυνάμεις. Αυτό θα πρέπει να μας το διευκρινίσετε.

Έχετε μια ρύθμιση για τη διάθεση μόνιμου προσωπικού, για παράδειγμα, των Ενόπλων Δυνάμεων στο επίπεδο της ΜΟ.Μ.ΚΑ., με την οποία καταστρατηγούνται, στην πραγματικότητα, οι συλλογικές συμβάσεις εργασίας, που υφίστανται, αλλά και οι όροι εργασίας όλων των κατηγοριών των εργαζομένων, που ασχολούνται στον τεχνικό κλάδο. Είναι προφανές, γιατί η ΜΟ.Μ.ΚΑ. δεν έχει εργασιακά δικαιώματα. Θα σας κάνουμε και μια επισήμανση – και καλώ και τους συναδέλφους να το σκεφτούν κι εσάς, κύριε Υπουργέ – ότι στην πραγματικότητα, έχετε ρυθμίσεις που συνεισφέρουν και θα έχουν σοβαρές επιπτώσεις στην εισφοροδιαφυγή, γιατί οι Ένοπλες Δυνάμεις δεν υποχρεώνονται στην καταβολή ασφαλιστικών εισφορών προς τα ασφαλιστικά ταμεία.

Για να δούμε, λοιπόν, τι θα είναι αυτή η ΜΟ.Μ.ΚΑ. σήμερα; Η λογική της δημιουργίας ενός παραγωγικού μηχανισμού, που να λειτουργεί με όρους στρατιωτικής πειθαρχίας, είναι εξαιρετικά επικίνδυνη και σας το λέει ένα Κόμμα, το οποίο έχει προτείνει επανειλημμένα τη συγκρότηση ενός ενιαίου, πραγματικά, λαϊκού Δημόσιου Οργανισμού και με την συμμετοχή των Ενόπλων Δυνάμεων και όχι να μπει η ΜΟ.Μ.ΚΑ. τώρα να φτιάχνει γέφυρες και δρόμους εκεί, που δεν καταδέχονται οι άλλοι, γιατί δεν υπάρχει χρήμα για τους εργολάβους, με συνθήκες στρατιωτικής πειθαρχίας. Ποιοι από τους στρατιωτικούς, που θα δουλέψουν στα τεχνικά έργα, θα αμειφθούν για βαρέα και επαγγελματικά; Κανένας. Άρα, βλέπετε ότι έχετε έμμεσα την χρησιμοποίηση της παλιάς Μ.Ο.Μ.Α., ως σύγχρονη ΜΟ.Μ.ΚΑ., χωρίς να μπορεί να αγγίξει τον κοινωνικό ρόλο, που μπορεί να έχει ο Στρατός. Αλλά, βέβαια, μιλάμε για άλλο καθεστώς.

Η έγκριση της κατασκευής θα γίνεται από τον πολιτικό προϊστάμενο των Ενόπλων Δυνάμεων. Δηλαδή, δεν θα κατηγορηθείτε εσείς; Δεν θα μας περάσει από το μυαλό ότι ασκείται πολιτική πίεση από τον ΥΠ.ΕΘ.Α. στην Τοπική διοίκηση για το αν θα ενταχθεί ή όχι, ένα τοπικό κατασκευαστικό σχέδιο στο σχεδιασμό της ΜΟ.Μ.ΚΑ.; Για να δείτε, τι μας προκύπτουν, ως αντιρρήσεις.

Σχετικά με το «ΤΑΪΠΕΔ των Ενόπλων Δυνάμεων» – γιατί έτσι, ήδη, βαφτίστηκε και ως τέτοιο θα κουβεντιαστεί – βλέπουμε ότι η εν λόγω νομοθετική πρωτοβουλία – έτσι όπως την διαβάζουμε – αποδεικνύει ότι ιδιωτικοποιήσεις δεν επιβάλλονται στην Κυβέρνηση. Δεν σας επιβάλλονται. Εδώ δεν μπορείτε να το ισχυρισθείτε στο επίπεδο των Ενόπλων Δυνάμεων. Είναι πάγιος στρατηγικός στόχος της άρχουσας τάξης και σ' αυτόν το στόχο εντάσσονται και οι Ένοπλες Δυνάμεις.

Θα προχωρήσω τώρα σε ένα - δύο άλλα πράγματα. Ουδέποτε θα τεθεί ζήτημα, αν θα πρέπει να γίνουν πάρκα αναψυχής, χώροι τουρισμού, εγκαταστάσεις, που να αξιοποιούνται για λογαριασμό του λαού στα Γουρνά στο Ηράκλειο, στο στρατόπεδο στην Πρέβεζα, στο Γουδί στο κέντρο της Αθήνας, στο στρατόπεδο Παύλου Μελά στο κέντρο της Θεσσαλονίκης. Μιλάμε για φιλέτα. Αυτά δεν πρόκειται να αποδοθούν ποτέ στους ανθρώπους, που τα έχουν ανάγκη, στους πολίτες αυτού του τόπου.

Έχετε κι ένα πρόβλημα εδώ. Στο άρθρο 12, αφαιρείτε τις διαδικασίες του ν.1892/1990, που έβαζαν φρένο σε δικαιοπραξίες σε ακίνητα, που βρίσκονται σε παραμεθόριες περιοχές. Προσοχή, όταν αφαιρείτε φρένο από δικαιοπραξίες ακινήτων σε παραμεθόριες περιοχές, δεν έχουμε πρόοδο, οπισθοδρόμηση έχουμε.

Προχωρώ σε κάποια άλλα ζητήματα. Θα τοποθετηθούμε αναλυτικά, όταν θα πάμε στα άρθρα. Πολλά από αυτά θα τα συζητήσουμε, σε άλλα θα σας φέρουμε κατηγορηματικές αντιρρήσεις, σε άλλα χρειαζόμαστε απαντήσεις. Για παράδειγμα, στην εξέλιξη στο Ναυτικό, πρέπει να απαντήσουμε ένα δίλημμα και να μας το πείτε. Ή ο αριθμός των εισακτέων στη Σχολή Ναυτικών Δοκίμων επί είκοσι, τριάντα και επί πολλά χρόνια ήταν μεγαλύτερος του απαιτούμενου ή ο αριθμός των πλοίων μειώθηκε σημαντικά; Κατά την άποψή μας, συμβαίνουν και τα δύο. Πείτε μου, με τέτοιο αριθμό αποφοίτων, πόσοι θα έχουν τη δυνατότητα να γίνουν Κυβερνήτες ή συγκυβερνήτες σε πλοία; Σε ποια πλοία; Εμείς θυμόμαστε, πως αποκτήσαμε στην αρχή δύο φρεγάτες, μετά κάποια άλλα πλοία, μετά κάποια άλλα πήγαν για παλιοσίδερα, αλλά υπήρχαν περισσότερα πλοία και μπορούσε να πάει κάποιος Κυβερνήτης. Με καταλαβαίνετε, τι θέλω να πω. Αυτοί, πώς θα εξελιχθούν; Πώς θα κρατηθεί αυτό το κλίμα; Δεν χρωστάνε τίποτα οι Αξιωματικοί, που, για να προχωρήσουν κανονικά, θα προχωράνε κι αυτοί που δεν έχουν γίνει Κυβερνήτες ή συγκυβερνήτες και θα προχωράνε κι αυτοί που έχουν γίνει Κυβερνήτες ή συγκυβερνήτες. Αυτό τι δημιουργεί στο συναίσθημα, στο επίπεδο της τιμής, να αναλαμβάνεις Κυβερνήτης; Θα είναι λιγότερο άξιοι για προαγωγή ή περισσότερο άξιοι για προαγωγή, κάποιοι από αυτούς; Βλέπετε, λοιπόν, ότι ενώ υπάρχει μια προσπάθεια να αντιμετωπιστούν κάποια ζητήματα, ανοίγουν άλλα ζητήματα.

Θα σας φέρω και μια νομοτεχνική προσέγγιση με πολιτικές επιπτώσεις. Έχετε ένα άρθρο, το οποίο έχει 45 παραγράφους. Μπορώ να σας πω, πέντε παραγράφους που θα σας πω «ναι», τρεις παραγράφους θα σας πω «παρών» και έξι που θα σας πω «όχι». Σωστά; Όταν μου το φέρνετε σε ένα άρθρο, είμαι υποχρεωμένη, από τον Κανονισμό, να σας πω ένα πανηγυρικό «όχι» για ολόκληρο το άρθρο. Η παρατήρηση που σας κάνω, αυτή τη στιγμή, είναι σε υποπαράγραφο. Είναι στην παρ.13, όταν, για παράδειγμα, δεν έχω καμία αντίρρηση για την παρ.10 αυτού του άρθρου. Μπορώ να πω «παρών» σε κάτι άλλο.

Σχετικά με το κομμάτι των προμηθειών, θεωρητικά και πρακτικά, εμείς δεν έχουμε κανένα λόγο τα παραπανίσια στοιχεία υποστήριξης – ανταλλακτικά, πυρομαχικά κ.λπ. – να μπαίνουν μέσα στη σύμβαση. Έλα, που άμα καθίσουμε κάτω και το δούμε, έχει εξαιρέσεις από τις οποίες προκύπτουν δέκα ερωτήματα. Καταλάβατε, τι θέλω να πω; Θα μπούμε στα άρθρα, θα τα κάνουμε αναλυτικά. Δεν θα βελτιώσει αυτό. Είναι ένα νομοσχέδιο, το οποίο έρχεται να προσαρμόσει τις ανάγκες της χώρας – που δεν είναι δικές της, καταρχήν, είναι υπαγορευμένες – από την συμμετοχή μας και σε επίπεδο εξοπλισμών και σε επίπεδο επάνδρωσης και σε επίπεδο όλων των πραγμάτων αυτών. Πρέπει να τηρηθούν οι ισορροπίες των συμμετεχόντων, αλλιώς δεν θα είχαμε το ΝΑΤΟ στην περιοχή ούτε θα συζητούσαμε, αυτή τη στιγμή, τι μορφή θα πάρει.

Οι προσλήψεις, για παράδειγμα, στο 30 γίνονται με όρους μισθοφορικού στρατού. Φτιάχνετε για τους εξοπλισμούς σε χαμηλότερα ποσά, μια πεντάδα από στρατιωτικούς, όπου ο Κλαδάρχης θα αποφασίζει για μικρότερα ποσά. Σωστά τα λέω; Σωστά τα λέω. Έχω έρθει διαβασμένη. Αλλά, όταν διαβάζεις πολύ, σου προκύπτουν και απορίες. Θα πάρετε δύο στρατιωτικούς, θα πάρετε και δύο μη στρατιωτικούς – ενδεχομένως – από τον ακαδημαϊκό χώρο της τριτοβάθμιας εκπαίδευσης με συναφές και θα φεύγουν τα μικρότερα κονδύλια, με βάση τον Κλαδάρχη. Πότε, πώς, κάτω από ποιες συνθήκες; Δηλαδή, την αφαίρεση του πολιτικού ελέγχου, καταλαβαίνω. Το κίνητρο εμφανίζεται μπροστά και είναι η αντιγραφειοκρατική προσέγγιση, η μακρόχρονη διαδικασία, όλα αυτά που περνούσαν, που έφταναν μέχρι το ΚΥΣΕΑ, μπορεί να είναι σωστό. Ο τρόπος, με τον οποίο γίνεται, είναι ο σωστός; Ο ενδεδειγμένος;

Εν πάση περιπτώσει, δεν θα τοποθετηθώ αυτή τη στιγμή, γιατί δεν έχω ακούσει τους φορείς, δεν έχω ακούσει εσάς. Θα επιφυλαχθώ. Επί της αρχής, δεν θα δώσω μια συγκεκριμένη ψήφο αυτή τη στιγμή, θα επιφυλαχθώ για την Ολομέλεια, γιατί υποθέτω θα υπάρξουν και από πλευράς μας και από άλλους συναδέλφους, κάποιες προτάσεις για κάποια ζητήματα, τα οποία θα ρυθμιστούν με τροπολογίες, τις οποίες θα δούμε. Υπάρχουν και τροπολογίες που πρέπει να διορθώσουν την ισότητα των φύλων στις Ένοπλες Δυνάμεις, γιατί ξέρετε πολύ καλά ότι υπάρχουν και περιπτώσεις όπου οι γυναίκες για τον ίδιο χρόνο, από την ίδια θέση, με την ίδια προϋπηρεσία και με την ίδια παιδεία, αποστρατεύονται με μικρότερο βαθμό απ’ ότι οι συνάδελφοί τους άντρες, στον ίδιο χρόνο. Κάποια τέτοια ζητήματα θα τα αντιμετωπίσουμε στη συζήτηση και θα δούμε, αν υπάρχει πρόθεση και καλή διάθεση, να μην ξεχωρίζουν οι άντρες από τις γυναίκες στο επίπεδο των Ενόπλων Δυνάμεων. Ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]: Παρέλειψα κάτι στην Εισήγησή μου και θα ήταν παράλειψη να μην θίξω τη δημιουργία ενός Ταμείου, που θα πάρει όλη την περιουσία. Δεν ξέρω για τα υπόλοιπα...

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν θα πάρει όλη την περιουσία. Θα ανήκουν ως έχουν.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]: Αλλά τι θα κάνει;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το Ταμείο Εθνικής Άμυνας έχει ήδη συσταθεί, προκειμένου να χειρίζεται όλη την περιουσία. Όμως, επειδή η περιουσία του Στόλου, του Στρατού, της Αεροπορίας είναι ξεχωριστή, θα παραμείνει ως έχει. Επειδή ακούγεται η λέξη «ΤΑΪΠΕΔ», μακριά από εμάς. Δεν πρόκειται να πουληθεί ούτε ένα χιλιοστό. Ποτέ. Μιλάμε μόνο για ενοικίαση ή 50 ή μέχρι 99 χρόνια. Μόνο για ενοικίαση. Το δε προϊόν αυτό της εκμετάλλευσης της περιουσίας, δεν πάει στην εξυπηρέτηση του δανείου, όπως είναι στο ΤΑΪΠΕΔ, αλλά προς όφελος των στελεχών των Ενόπλων Δυνάμεων. Ξεκάθαρα και δεσμευτικά. Είναι άδικο, λοιπόν, να το κατονομάζουμε «ΤΑΪΠΕΔ», γιατί δεν έχει απολύτως καμία σχέση.

Όσον αφορά δε στα Ταμεία, κύριε Λοβέρδο, έχετε δίκιο. Εάν ένα περιουσιακό στοιχείο ανήκει στο Πολεμικό Ναυτικό, θα πάει προς όφελος των στελεχών του Πολεμικού Ναυτικού. Μόνο και μόνο για τις Φλέβες, από την πρόταση, που υπάρχει, για την ενοικίαση και την κατασκευή μιας μονάδας 7 αστέρων, το ενοίκιο που προκύπτει από το 5% της αντικειμενικής αξίας, περιγεγραμμένο σε πρόταση, που μας έχει σταλεί, ήδη, είναι 100.000.000 ευρώ προς όφελος του Πολεμικού Ναυτικού. Όλα αυτά τα χρήματα θα πάνε, προκειμένου να εξυπηρετηθεί το προσωπικό. Θα γίνουν σπίτια για τους Αξιωματικούς και τους Υπαξιωματικούς.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Υπουργέ, θα μας φέρετε την πρόταση στην Επιτροπή, για να τη δούμε;

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]: Για να υπογραμμίσω, σχετικά με τα Μετοχικά Ταμεία, δεν υπάρχει ευχέρεια διαχείρισης της περιουσίας τους κατά τη βούληση άλλου νομικού προσώπου, ακόμα κι όταν δεν πρόκειται για πώληση. Τα Μετοχικά Ταμεία είναι μετοχικά ταμεία. Δεν είναι ταμεία. Έχουν νομική ιδιαιτερότητα. Εάν τους πάρεις το δικαίωμα της απόφασης, έχεις θέμα. Γι’ αυτό, να το δούμε αναλυτικά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν το παίρνεις.

ΑΝΔΡΕΑΣ ΛΟΒΕΡΔΟΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]: Εγώ πάντως το θίγω. Το δεύτερο που θέλω να πω είναι αυτό, που άκουσα από τον εισήγηση του ΣΥΡΙΖΑ. Η κυρία Κοζομπόλη μου είπε και μια λέξη παραπάνω για την τροπολογία της, που θα καλύψει νομικά τις Ενώσεις. Αν είναι αυτό, συμφωνούμε. Θέλω να κλείσω, λέγοντας ότι έχουμε και μια βουλευτική δική μας τροπολογία, που αφορά στα Ναυπηγεία Ελευσίνας και θα θέλαμε να την δείτε προσεκτικά, κύριε Υπουργέ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Γεωργία Γεννιά, Πέτρος Κωνσταντινέας, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Χρήστος Σιμορέλης, Νίνα Κασιμάτη, Νικόλαος Ηγουμενίδης, Νικόλαος Παπαδόπουλος, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Δημήτριος Σεβαστάκης, Ολυμπία Τελιγιορίδου, Σωκράτης Βαρδάκης, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Γεώργιος Βλάχος, Γεώργιος Κουμουτσάκος, Ευάγγελος Μεϊμαράκης, Θεοδώρα (Ντόρα) Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Κωνσταντίνος Στεργίου, Γεώργιος Λαμπρούλης, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Με τον γενικό τίτλο «Ρύθμιση θεμάτων αρμοδιότητας ΥΠΕΘΑ» αναπτύσσονται 7 κεφάλαια, τα οποία αναφέρονται σε εντελώς διαφορετικά και ανισοβαρή θέματα, δηλαδή, από την εξέλιξη του προσωπικού των Ενόπλων Δυνάμεων μέχρι τα μεγαλεπήβολα σχέδια τουριστικής αξιοποίησης της περιουσίας των Ενόπλων Δυνάμεων.

Κεφάλαια, που άλλα, κατ’ εμάς, βρίσκονται στη σωστή κατεύθυνση, όπως, για παράδειγμα, η ενοποίηση των τριών Ανώτερων Στρατιωτικών Σχολών Υπαξιωματικών της Πολεμικής Αεροπορίας σε μια ενιαία Σχολή, τη Σ.Μ.Υ.Α. και άλλα, όπως η επανασύσταση της Μ.Ο.Μ.Α. υπό την επωνυμία ΜΟ.Μ.ΚΑ., που θεωρούμε ότι είναι προβληματική, ως σύλληψη και ως διαχείριση του ζητήματος. Βέβαια, θέλω να παρατηρήσω ότι λείπει από το νομοσχέδιο – όπως συνήθως, δυστυχώς, γίνεται – μια σοβαρή έκθεση του Γενικού Λογιστηρίου του Κράτους, δηλαδή, και εδώ η συνημμένη έκθεση δεν μας διαφωτίζει για τα ακριβή κόστη των προτεινομένων ρυθμίσεων.

Θα ξεκινήσω με την ΜΟ.Μ.ΚΑ.. Η ίδρυση, λοιπόν, αυτής της νέας μονάδας θεωρούμε ότι παρουσιάζει ασυμβατότητα με τους ευρωπαϊκούς κανόνες περί ανταγωνισμού στον τομέα των κατασκευών και είναι γνωστό ότι δεν επιτρέπεται, σύμφωνα με την ευρωπαϊκή νομοθεσία, δραστηριοποίηση κρατικών φορέων, όταν υπάρχουν αντίστοιχες και ομοειδείς εργοληπτικές εταιρείες, για λόγους ανταγωνισμού. Επιπροσθέτως, υπάρχει ρητή απαγόρευση από την ευρωπαϊκή νομοθεσία, επίσης, περί ανταγωνισμού. Είναι οι Οδηγίες 17/2004, 18/2004 και 81/2009 για ανάμειξη των Ενόπλων Δυνάμεων στα δημόσια έργα.

Η ανασύσταση της Μ.Ο.Μ.Α. φοβάμαι ότι υπηρετεί ένα όραμα για διεύρυνση και διόγκωση του Κράτους και αναφέρεται σε παλιότερες εποχές, με άλλα χαρακτηριστικά. Μιλώντας για τον τομέα κατασκευών και αξιοποίησης περιουσίας, νομίζω ότι αυτό που η Κυβέρνηση θα έπρεπε να θεωρεί απόλυτη προτεραιότητα είναι η ολοκλήρωση της επεξεργασίας και η κατάθεση προς δημόσια συζήτηση και συζήτηση στη Βουλή του νομοσχεδίου για τις δημόσιες συμβάσεις και τις προϋποθέσεις συμμετοχής εργοληπτικών εταιρειών σε αυτές. Ένα νομοσχέδιο το οποίο θα εξυγιάνει έναν προβληματικό τομέα και θα διασφαλίσει τη διαφάνεια και τον έλεγχο, αποφεύγοντας τις σημερινές παθογένειες σε αυτό τον χώρο, της διαφθοράς, της απάτης, της διασπάθισης δημοσίου χρήματος και δεν θεωρούμε ότι είναι ζητούμενο να κατασκευαστεί από το ΥΠ.ΕΘ.Α. ένας νέος κρατικός εργολάβος.

Επίσης, εκτιμούμε ότι οι συνθήκες, που είχαν οδηγήσει στη δημιουργία της Μ.Ο.Μ.Α., η οποία άφησε ένα έργο εκείνα τα χρόνια, δεν έχουν σχέση με τη σημερινή πραγματικότητα, ούτε την ελληνική ούτε την παγκόσμια. Ούτε έχουμε βγει από έναν πόλεμο, ευτυχώς, ούτε έχουν καταστραφεί οι υποδομές της χώρας και η λύση, η απάντηση των προβλημάτων – τα οποία, βεβαίως, αντιμετωπίζουμε – δεν είναι η περιχαράκωση σε στενές κρατικές και γραφειοκρατικές δομές. Επίσης, υπάρχει το αναπάντητο ερώτημα – σύμφωνα με τα στοιχεία, τα οποία έχουμε – κατά πόσο θα είναι οικονομικά συμφέρουσα μια τέτοια επιλογή. Είναι, βεβαίως, ένα σημαντικό καθημερινό κόστος λειτουργίας μιας αντίστοιχης εταιρίας, της ΜΟ.Μ.ΚΑ., εν προκειμένω, μισθοί, συντήρηση μέσων, προμήθεια μέσων, εγκαταστάσεις κ.λπ.

Επίσης, σύμφωνα με τα αντίστοιχα άρθρα, υπάρχει ο ισχυρισμός ότι μια τέτοια δομή είναι αναγκαία και σε περιπτώσεις επείγουσας εθνικής ανάγκης, μετά από απόφαση του ΚΥΣΕΑ. Δεν έχουμε, βεβαίως, καμία περιγραφή του ποια θεωρείται ως επείγουσα εθνική ανάγκη και θέλω να υπενθυμίσω ότι το Μηχανικό του Στρατού, το οποίο παράγει έργο, δεν σταμάτησε ποτέ να παράγει αυτό το έργο, με έργα μικρής κλίμακας και έργα υποδομής επ’ ωφελεία των τοπικών κοινωνιών, έξω από το στενό αμυντικό πλαίσιο, ιδιαίτερα σε ακριτικές περιοχές και ποτέ, βεβαίως, δεν αρνήθηκε τη βοήθεια κατά την αντιμετώπιση εκτάκτων αναγκών.

Έτσι, δεν προστίθεται κάτι το καινούργιο. Ούτως ή άλλως, οι δομές που σήμερα υπάρχουν, ευτυχώς, με επάρκεια αντιμετωπίζουν όλα αυτά προς όφελος των τοπικών κοινωνιών, ιδιαιτέρων περιοχών, μάλιστα.

Στα άρθρα 9 έως 13 έχουμε μια καινοτομία. Τα άρθρα αυτά αναφέρονται στη σύσταση της νέας υπηρεσίας του ΥΠ.ΕΘ.Α., της Υπηρεσίας Αξιοποίησης Ακίνητης Περιουσίας των Ενόπλων Δυνάμεων, της ΥΠ.Α.Α.Π.Ε.Δ., που έχει σκοπό να αναλάβει τις διαδικασίες εκμετάλλευσης της περιουσίας των Ενόπλων Δυνάμεων, που θα παραχωρείται σε ιδιώτες – όπως είπατε, κύριε Υπουργέ – μέχρι και 99 χρόνια. Προφανώς, δεν είναι άσκοπο το να υπάρξει μια σοβαρή προσπάθεια αξιοποίησης και απόδοσης της περιουσίας. Εδώ, εμπλέκεται πάλι η ΜΟ.Μ.ΚΑ., η οποία θα αναλαμβάνει, όπως βλέπουμε, τουριστικές κατασκευές εντός των παραχωρούμενων από τον Στρατό περιοχών, με σκοπό την αντιμετώπιση πολυετών γραφειοκρατικών καθυστερήσεων. Θεωρούμε ότι αυτό δεν μπορεί να σταθεί ρεαλιστικά, διότι είναι βέβαιο ότι αντιμετωπίζοντας τη βάσανο του Συμβουλίου της Επικρατείας, δεν θα έχει μέλλον. Θεωρούμε ότι δεν μπορεί να βρεθεί τρόπος νομικής κατοχύρωσης υπέρβασης διαδικασιών, οι οποίες επιβάλλονται, ούτως ή άλλως, σύμφωνα με την κείμενη νομοθεσία.

Όσον αφορά στην επιλογή του Διευθυντή, η οποία θα γίνεται με απόφαση του Υπουργού Εθνικής Άμυνας κατόπιν πρόσκλησης εκδήλωσης ενδιαφέροντος, που θα αναρτάται μόνο στην επίσημη ιστοσελίδα του ΥΠ.ΕΘ.Α., γιατί όχι στο opengov; Έτσι ώστε να είναι περισσότερο ανοιχτή, να τηρείται η διαφάνεια και, βεβαίως, θα έχουμε και μια καλύτερη αντιπροσωπευτικότητα;

Θεωρούμε ότι το Οικονομικό Σώμα των Ενόπλων Δυνάμεων διαθέτει στελέχη, που θα μπορούσαν να αξιοποιηθούν για μια τέτοια αρμοδιότητα. Θέλω να θυμίσω εδώ ότι το «Ποτάμι» διαχρονικά, αυτό το διάστημα, έχει προτείνει τον πιο ενεργό ρόλο της Επιτροπής Εθνικής Άμυνας και Εξωτερικών Υποθέσεων της Βουλής στη διαδικασία των επιλογών των Στελεχών τέτοιων θέσεων.

Επίσης, το ίδιο συμβαίνει και στα άρθρα που αναφέρονται στην επιλογή των Αρχηγών των Γενικών Επιτελείων, όπου η επιλογή εξακολουθεί να γίνεται από το ΚΥΣΕΑ, με τη Βουλή να μην έχει κανένα ρόλο. Θεωρούμε ότι δεν θα ήταν άσκοπο η Βουλή να αποκτήσει έναν ενεργότερο ρόλο σε αυτή τη διαδικασία, γιατί θα διασφάλιζε και μια άλλη νομιμότητα και θα διασφάλιζε, επίσης, όρους διαφάνειας, που θα απομάκρυναν ακόμη και τις υπόνοιες της υιοθέτησης άλλων κριτηρίων, πέραν των αξιοκρατικών.

Στο άρθρο 15, παρ.2, περιγράφεται η διάρθρωση και οι αρμοδιότητες της ΥΠ.Α.Α.Π.Ε.Δ. και συγκεκριμένα, αναφέρεται ότι δύνανται να εντάσσονται και να προσφέρουν υπηρεσίες στα τμήματα ειδικοί σύμβουλοι και ειδικοί συνεργάτες, καθώς και μετακλητοί διοικητικοί υπάλληλοι, που υπηρετούν στο Γραφείο του Υπουργού Εθνικής Άμυνας. Άρα, θέλουμε τους όποιους συμβούλους και όχι κάποιους συγκεκριμένους τεχνοκράτες και μάλιστα, εξειδικευμένους επιστήμονες στα θεματικά αντικείμενα, που θα καλούνται να υποστηρίξουν; Νομίζω ότι κι εδώ θα πρέπει να διασφαλιστεί η διαφάνεια και η αξιοκρατία και όχι η επιλογή εκείνων, τους οποίους εμπιστευόμαστε.

Στο άρθρο 18 νομίζω ότι έχουμε την ευκαιρία να άρουμε μια χρόνια αδικία, που αφορά στην εξέλιξη των Μηχανικών της Σχολής Ικάρων και, βεβαίως, να αντιμετωπίσουμε το ζήτημα της μη ισότιμης μεταχείρισής τους σε σχέση με τους ιπτάμενους συναδέλφους τους, της ίδιας Σχολής και των ίδιων προσόντων, που είναι μια εκκρεμότητα.

Στο άρθρο 20 αναφέρεται το δικαίωμα μετάταξης ορισμένων Αξιωματικών στο Σώμα των Στρατιωτικών Ιερέων. Είδατε ότι είπα ότι είναι ανισοβαρή τα διάφορα θέματα, αλλά δεν μπορώ να μην αναφερθώ. Ποιους επιχειρησιακούς σκοπούς άραγε θα εξυπηρετήσουν; Θέλουμε να πάμε ένα βαθμό πάνω. Τι τον θέλουμε επιχειρησιακά; Από ό,τι έχω καταλάβει, στο Σώμα των Στρατιωτικών Ιερέων μπορούμε να μετατάξουμε κάποιους μη ιερείς.

Θέλουμε, δηλαδή, ένα στέλεχος των Ενόπλων Δυνάμεων, που θέλει να γίνει ιερέας.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα πάρει τη θέση κάποιου, που θα διορίζαμε, ως ιερέα.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Αυτό είναι κατανοητό. Εάν υπάρχουν κάποιοι, οι οποίοι βλέποντας τον κόσμο με άλλα μάτια, μέσα από το στράτευμα και θέλουν να υπηρετήσουν και την ψυχή, εδώ διαφοροποιείται.

Στην ίδια λογική, δίνεται νομίζω αδικαιολόγητα ένας επιπλέον βαθμός, αυτός του Ταξίαρχου, στους στρατιωτικούς ιερείς. Βάζουμε τον όρο να είναι απόφοιτος ΑΕΙ κάποιος, ενώ πριν έφτανε μέχρι το βαθμό του Συνταγματάρχη, τώρα θέλουμε να τον πάμε στο βαθμό του Ταξίαρχου. Νομίζω ότι αυτή η διάταξη, όπως και η προηγούμενη, είναι δόκιμη και θεμιτή, αλλά θα έλεγα ότι φέρει ονοματεπώνυμο ή ονοματεπώνυμα. Τουλάχιστον, πόσους αφορά αυτή η διάταξη; Πόσους τέτοιους ιερείς έχουμε, Συνταγματάρχες, που θέλουμε να γίνουν Ταξίαρχοι και επιχειρησιακά, δεν ξέρω γιατί;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Μόνο ένας, για λόγους ισότητας.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Επιχειρησιακά αυτό εξυπηρετεί κάτι στις Ένοπλες Δυνάμεις;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν είναι καθόλου φωτογραφικό, απλώς επειδή ο Αξιωματικός αυτός είναι απόφοιτος Ανώτατης Σχολής και εάν δεν γίνει Ταξίαρχος, παρακάμπτεται η αρχή της ισότητας, διότι ένας αντίστοιχος πτυχιούχος μιας Ανώτατης Σχολής μπορεί να φτάσει στο βαθμό του Ταξίαρχου, για να καλύψουμε την αρχή της ισότητας και επειδή η Θεολογική Σχολή είναι Ανώτατο Ίδρυμα, δίνουμε τη δυνατότητα σε έναν μόνο να μπορεί, εάν έχει τις προϋποθέσεις και αν φτάσει στα χρόνια, να πάρει το βαθμό του Ταξιάρχου. Το πιο πιθανό είναι να μην φτάσει κανείς ως εκεί.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Ευχαριστώ, κύριε Υπουργέ. Δεν έχω να προσθέσω κάτι, θα έχουμε την ευκαιρία να τοποθετηθούμε και στα υπόλοιπα στη συνέχεια των συνεδριάσεών μας. Επιφυλασσόμαστε για την ψήφο μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να σας θυμίσω ότι ο μεγάλος Γερμανός φιλόσοφος Hegel λέει ακριβώς ότι «*η μεταφυσική δημιουργήθηκε, όταν ο άνθρωπος βρίσκεται μπροστά στο θάνατο*» και χρησιμοποιεί τους πολέμους, σαν παράδειγμα. Επειδή ακριβώς έχεις μπροστά σου τον θάνατο, αρχίζεις να αφήνεις τα εγκόσμια και να σκέφτεσαι τα υψηλά και με αυτή την έννοια, νομίζω ότι οι ιερείς έχουν κάποια σχέση.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Μακριά από τις Ένοπλες Δυνάμεις μας ο φόβος του θανάτου και ο αναλογισμός της φρίκης του θανάτου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Υπουργέ, κυρίες και κύριοι συνάδελφοι, σε ένα ασταθές και ρευστό διεθνές περιβάλλον, γεμάτο απειλές και προκλήσεις για την ασφάλεια της χώρας, το παρόν νομοσχέδιο έχει ως στόχο και σκοπό την συνέχιση της μετεξέλιξης και της προσαρμογής των Ενόπλων Δυνάμεων στα σύγχρονα δεδομένα, λαμβάνοντας υπόψη τα στρατηγικά συμφέροντα του ελληνικού λαού.

Συγκεκριμένα, με το παρόν νομοσχέδιο ρυθμίζονται θέματα, που αφορούν στην οργάνωση και τη δομή των Ενόπλων Δυνάμεων, μέσω της σύστασης νέων υπηρεσιών και της συγχώνευσης άλλων, την ασφάλεια και την εξοπλιστική επάρκεια των Ενόπλων Δυνάμεων και την υπηρεσιακή εξέλιξη, αξιοποίηση των στελεχών των Ενόπλων Δυνάμεων.

Πιο συγκεκριμένα, το υπό συζήτηση νομοσχέδιο, όπως ειπώθηκε και προηγουμένως, χωρίζεται σε 7 κεφάλαια. Στο πρώτο κεφάλαιο, που περιλαμβάνει τα άρθρα 1 έως και 4, ενοποιούνται από το ακαδημαϊκό έτος 2017 - 2018, οι τρεις Ανώτερες Στρατιωτικές Σχολές της Πολεμικής Αεροπορίας – η Σχολή Τεχνικών Υπαξιωματικών, η Σχολή Ιπταμένων Ραδιοναυτίλων και η Σχολή Υπαξιωματικών Διοικητικών – σε μια, δηλαδή, στη Σχολή Μονίμων Υπαξιωματικών Αεροπορίας, η οποία θα ονομάζεται Σ.Μ.Υ.Α..

Οι υπάρχουσες Σχολές θα συνεχίσουν την λειτουργία τους έως την αποφοίτηση όλων των μέχρι τότε υφισταμένων σπουδαστών. Η προτεινόμενη αλλαγή αναμένεται να προσφέρει σημαντικές βελτιώσεις τόσο σε επίπεδο οργάνωσης όσο και σε επίπεδο ποιότητας παρεχόμενης εκπαίδευσης.

Στο δεύτερο κεφάλαιο (άρθρα 5 – 8) προβλέπεται η συγκρότηση Μονάδας Μελετών Κατασκευών, ΜΟ.Μ.ΚΑ., για την οποία τόσα ειπώθηκαν προ ολίγου σε αυτή την Αίθουσα, από συναδέλφους, για την εκπόνηση μελετών και την κατασκευή έργων τοπικού ενδιαφέροντος. Με τη σύσταση της Υπηρεσίας αυτής αναμένεται να αξιοποιηθούν καλύτερα οι υλικοτεχνικές δυνατότητες των Ενόπλων Δυνάμεων. Με αυτό τον τρόπο, υλοποιείται η υπόσχεση της Κυβέρνησης να αξιοποιηθούν οι δυνατότητες των Ενόπλων Δυνάμεων και να τεθούν στην υπηρεσία του ελληνικού λαού, που τις έχει τόσο πολύ ανάγκη, προς όφελος του κοινωνικού συνόλου. Επιτρέψτε μου σε αυτό το σημείο να υπενθυμίσω την αρωγή των τεχνικών υπηρεσιών των Ενόπλων Δυνάμεων και τη συμβολή τους στην ανασυγκρότηση της χώρας και ιδιαίτερα μετά την λήξη του Β΄ Παγκοσμίου Πολέμου, αναλαμβάνοντας και εκτελώντας με απόλυτη επιτυχία έργα ζωτικής σημασίας, για την αναβάθμιση της ελληνικής υπαίθρου. Ενδεικτικά, αναφέρω την κατασκευή, βελτίωση και αρχική διάνοιξη εθνικών και επαρχιακών δρόμων, ιδίως της ορεινής και νησιωτικής Ελλάδας.

Στο τρίτο κεφάλαιο (άρθρα 9 – 16) προβλέπεται η δημιουργία Υπηρεσίας Αξιοποίησης της Ακίνητης Περιουσίας των Ενόπλων Δυνάμεων για την προσφορότερη διαχείριση των ακινήτων των Ταμείων του στρατεύματος, αποκλειόμενης της μεταβίβασης της κυριότητας των αξιοποιούμενων ακινήτων. Το αντάλλαγμα αποτελεί έσοδο των οικείων Ταμείων απαλλαγμένο από φόρο, εισφορά ή τέλος, αλλά παρέχεται και η δυνατότητα στον Υπουργό να διαθέσει μέρος αυτού στον προϋπολογισμό του Υπουργείου Εθνικής Άμυνας. Να ξεκαθαρίσουμε σε αυτό το σημείο ότι δεν πρόκειται για ξεπούλημα των ακινήτων των Ενόπλων Δυνάμεων, αλλά για επενδύσεις, οι οποίες θα ωφελήσουν τόσο τις Ένοπλες Δυνάμεις όσο και την οικονομία, γενικότερα.

Με το νομοθέτημα αυτό υλοποιείται η δέσμευση του Υπουργού Εθνικής Άμυνας και Προέδρου των Ανεξαρτήτων Ελλήνων, κ. Πάνου Καμμένου, για την αξιοποίηση μιας επί μακρόν λιμνάζουσας ακίνητης περιουσίας, ύψους 34 δις ευρώ. Αυτή η αξιοποίηση θα δημιουργήσει τις συνθήκες ανάπτυξης για την χώρα, νέες θέσεις εργασίας και παράλληλα, εξυπηρέτηση αναγκών των τοπικών κοινωνιών.

Η βελτίωση, αξιοποίηση της ιδιωτικής αυτής περιουσίας των Ταμείων θα αποφέρει καρπούς προς όφελος των Ενόπλων Δυνάμεων, των στελεχών τους και των μετόχων των Μετοχικών Ταμείων. Η νομοθετική αυτή πρωτοβουλία, κυρίες και κύριοι συνάδελφοι, συνεπάγεται την διατήρηση των Ταμείων, ήτοι του Ταμείου Εθνικής Άμυνας (Τ.ΕΘ.Α.), του Ταμείου Αεροπορικής Άμυνας (Τ.Α.Α.) και του Ταμείου Εθνικού Στόλου (Τ.Ε.Σ.), η κατάργηση των οποίων είχε προβλεφθεί στο άρθρο 18 του ν.4520/2014 και δεν υλοποιήθηκε, καθώς ουδέποτε εκδόθηκε, βέβαια, το σχετικό Προεδρικό Διάταγμα. Με την νομοθετική αυτή πρωτοβουλία ανακαλείται, πλέον, ο νόμος που το καταργούσε, με αποτέλεσμα να διατηρηθούν, έτσι ώστε η λειτουργία αυτών των Ταμείων να αποφέρει οφέλη στη γενικότερη ανάπτυξη των Ενόπλων Δυνάμεων.

Στο τέταρτο κεφάλαιο (άρθρα 17 – 30) ρυθμίζονται θέματα σταδιοδρομικής φύσεως, υπηρεσιακής εξέλιξης και υπηρεσιακής αξιοποίησης του προσωπικού των Ενόπλων Δυνάμεων. Ορίζεται τριετής η θητεία του Αρχηγού ΓΕΕΘΑ και διετής των Αρχηγών των Γενικών Επιτελείων με τη δυνατότητα παράτασης κατά ένα ακόμη έτος, αντίστοιχα. Θεραπεύεται μια νομοθετική αστοχία και παρέχεται η δυνατότητα να μεταταγούν στο Σώμα των Αξιωματικών, οι προερχόμενοι από Ανθυπασπιστές και Μόνιμους Υπαξιωματικούς, οι οποίοι είναι απόφοιτοι Ανωτέρων Στρατιωτικών Σχολών Υπαξιωματικών και πτυχιούχοι Ανωτάτων Εκπαιδευτικών Ιδρυμάτων, καθώς επίσης και οι Ανθυπασπιστές που προέρχονται από τους Εθελοντές Μακράς Θητείας και ΕΠΟΠ, είναι δε πτυχιούχοι Ανώτατης Εκπαίδευσης Τεχνολογικού Τομέα και μετατάσσονται στο Σώμα των Μονίμων Υπαξιωματικών.

Παρέχεται η δυνατότητα στους μάχιμους Αξιωματικούς του Πολεμικού Ναυτικού να κρίνονται για προαγωγή, χωρίς τη συμπλήρωση του απαιτούμενου χρόνου διοίκησης, ως Κυβερνήτες πλοίων, λόγω μη υφιστάμενης διαθεσιμότητας πλοίων, ύστερα από αιτιολογημένη απόφαση του Ανώτατου Ναυτικού Συμβουλίου. Επίσης, ρυθμίζεται μια αδικία χρόνων, καθώς οι Αξιωματικοί που προέρχονται από τις Ανώτερες Στρατιωτικές Σχολές Υπαξιωματικών (Α.Σ.Σ.Υ.) των τάξεων 1991 και 1992, καταταγέντες 1989 και 1990, οι οποίοι συμπλήρωσαν 25 έτη πραγματικής στρατιωτικής υπηρεσίας μέχρι της 31/12/2014 υπάγονται στις διατάξεις των νόμων που αφορούν στα στελέχη των Ενόπλων Δυνάμεων, που συμπλήρωσαν 25ετία στις 31/12/2012.

Τέλος, εισάγονται ρυθμίσεις με τις οποίες στον τόπο παραμονής τους θα υπηρετούν υποχρεωτικά, μετά από αναφορά τους, στελέχη που τελούν σε χηρεία και έχουν ένα τουλάχιστον τέκνο, καθώς και στελέχη που είτε έχουν σύζυγο με αναπηρία είτε με δικαστική απόφαση τους έχει ανατεθεί η επιμέλεια ατόμου με αναπηρία είτε με δικαστική απόφαση έχουν οριστεί ανάδοχοι γονείς ανήλικου με αναπηρία, για όσο χρόνο ισχύει η αναδοχή. Το ποσοστό αναπηρίας θα πρέπει να είναι τουλάχιστον 67%.

Στο πέμπτο κεφάλαιο (άρθρα 31 – 34) καθορίζεται το πλαίσιο της διαδικασίας σύναψης συμβάσεων προμηθειών στρατιωτικού εξοπλισμού, κατά το οποίο η αναθέτουσα αρχή υποχρεούται να συνάψει ταυτόχρονα με την αρχική και σύμβαση εν συνεχεία υποστήριξης του προς προμήθεια στρατιωτικού εξοπλισμού, με τον ίδιο ή άλλο οικονομικό φορέα. Στο πλαίσιο της Αρχής της Διαφάνειας και της ορθολογικής διαχείρισης του κρατικού Προϋπολογισμού παρέχεται η δυνατότητα στα Γενικά Επιτελεία να συνάπτουν αυτοτελώς συμβάσεις υποστήριξης, για συμβάσεις προμήθειας στρατιωτικού εξοπλισμού, οι οποίες είχαν νομίμως συναφθεί με προϊσχύουσες διατάξεις. Τα Γενικά Επιτελεία ορίζονται αρμόδια για την διενέργεια όλων των διαδικασιών, που απαιτούνται, για τη σύναψη συμβάσεων προμηθειών και υπηρεσιών. Η εκτιμώμενη αξία των συμβάσεων αυτών θα πρέπει να είναι κατώτερη του ποσού του κατώτατου ορίου, το οποίο εφαρμόζεται από την νομοθεσία της Ευρωπαϊκής Ένωσης.

Επίσης, εισάγονται διατάξεις με τις οποίες γίνεται πιο απλή αξιοποίηση του μη επιχειρησιακά αναγκαίου εξοπλισμού των Ενόπλων Δυνάμεων. Ο εξοπλισμός αυτός μπορεί να διατίθεται προς πώληση, ανταλλαγή ή χρηματοδοτική μίσθωση και τα έσοδα, που θα προκύπτουν από την αξιοποίηση αυτή, θα εγγράφονται στον προϋπολογισμό του Υπουργείου Εθνικής Άμυνας. Η ρύθμιση αυτή θα μπορούσε να βοηθήσει το χώρο της αμυντικής βιομηχανίας, ως εν δυνάμει αντισυμβαλλόμενη με το Ελληνικό Δημόσιο, σε περίπτωση σύναψης συμβάσεων του μη επιχειρησιακά αναγκαίου στρατιωτικού εξοπλισμού.

Στο 6 κεφάλαιο (άρθρα 35 – 45) καθορίζεται το δικαίωμα λήψης του εφάπαξ βοηθήματος, που χορηγούν οι Ειδικοί Λογαριασμοί Αλληλοβοηθείας Στρατού, Ναυτικού και Αεροπορίας. Θεμελιώνεται δε αυτό με τη συμπλήρωση 20ετούς αντί 10ετούς, τουλάχιστον, μετοχικής σχέσης. Μικρό χρονικό προβάδισμα δίνεται στα άτομα με μεγαλύτερη ανάγκη υπό την προϋπόθεση ότι το επιτρέπουν οι δημοσιονομικοί περιορισμοί εκτέλεσης του προϋπολογισμού των Ειδικών Λογαριασμών. Για το στρατιωτικό προσωπικό των Ενόπλων Δυνάμεων, που τέθηκε σε δυνητική ή αυτοδίκαια αργία, θα ισχύουν οι όροι και οι προϋποθέσεις που προβλέπονται στις σχετικές ρυθμίσεις για τους πολιτικούς δημοσίους υπαλλήλους όσον αφορά στην επιστροφή των παρακρατηθεισών αποδοχών τους.

Επίσης, εξαιρείται από το πεδίο αρμοδιοτήτων του Σώματος Επιθεωρητών Ελεγκτών Δημόσιας Διοίκησης η παρακολούθηση των πειθαρχικών διαδικασιών του στρατιωτικού προσωπικού των Ενόπλων Δυνάμεων. Δίνεται η δυνατότητα στους στρατεύσιμους πτυχιούχους χειριστές αεροπλάνων και ελικοπτέρων της Σχολής Πολιτικής Αεροπορίας ή άλλης Σχολής – εσωτερικού ή εξωτερικού εγκεκριμένης ή αναγνωρισμένης – μεταφοράς τους από την Υπηρεσία Πολιτικής Αεροπορίας (Υ.Π.Α.) στην Πολεμική Αεροπορία και την Αεροπορία Στρατού, εφόσον δεν έχουν επιλεγεί.

Επανέρχεται στην εποπτεία του Υπουργείου Εθνικής Άμυνας η λειτουργία του Οικοδομικού Συνεταιρισμού Μονίμων Αξιωματικών Ελληνικού Στρατού, προκειμένου να επιλυθούν μείζονα, χρονίζοντα ζητήματα διαχειριστικής και οικονομικής φύσεως.

Άξιο αναφοράς αποτελεί και η σύσταση Επιτροπής για τον έλεγχο των ευρημάτων της Μονάδας Εσωτερικού Ελέγχου του Υπουργείου Εθνικής Άμυνας. Η συγκρότηση της Επιτροπής με προεξάρχοντα Εφέτη - Δικαστή, ο οποίος θα απολαμβάνει προσωπικής και λειτουργικής ανεξαρτησίας, παρέχει εγγυήσεις αμερόληπτης κρίσης και εγγυάται την αποτελεσματικότερη ενέργεια και την αξιολόγηση ευρημάτων, με στόχο την καταπολέμηση φαινομένων διαφθοράς στο χώρο της Εθνικής Άμυνας και απόδοσης στη δικαιοσύνη. Η δημιουργία της Επιτροπής αυτής αποτελεί ακόμη μία θεσμική ενέργεια του Υπουργού Εθνικής Άμυνας, ο οποίος από την πρώτη μέρα ανάληψης των καθηκόντων του, έθεσε, ως ακρογωνιαίο λίθο της πολιτικής του συμπεριφοράς, την εξάλειψη της διαπλοκής και την πάταξη της διαφθοράς στο χώρο των Ενόπλων Δυνάμεων.

Στο έβδομο Κεφάλαιο, που περιλαμβάνει τα άρθρα 46 - 49 του παρόντος νομοσχεδίου, περιλαμβάνονται εξουσιοδοτικές διατάξεις για την έκδοση Κανονιστικών Πράξεων, με τις οποίες θα ρυθμίζονται ειδικά ζητήματα των προηγούμενων κεφαλαίων. Επίσης, περιλαμβάνει τις μεταβατικές και καταργητικές διατάξεις, καθώς και τις διατάξεις έναρξης ισχύος του νόμου.

Κλείνοντας, οι Ανεξάρτητοι Έλληνες υπερψηφίζουμε το παρόν σχέδιο νόμου, γιατί καθ΄ ημάς το νομοσχέδιο αυτό θα συμβάλει ουσιαστικά στην επίλυση σημαντικών και χρόνιων προβλημάτων, που αντιμετωπίζουν οι Ένοπλες Δυνάμεις, καθώς αναμένεται να αναβαθμίσει τόσο τις υπάρχουσες δομές όσο και το αξιόμαχο των στελεχών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, ερχόμενος, άκουσα άθελά μου ένα σχόλιο, το οποίο με υποχρέωσε να αλλάξω την ιεράρχηση των θεμάτων της εισήγησής μου και αυτό, διότι το σχόλιο αυτό με έπεισε πως υπάρχει στα σοβαρά η πιθανότητα κάποια μέλη της Επιτροπής να μην έχουν καταλάβει τι ακριβώς συζητάμε εδώ σήμερα.

Ξέρετε, ήταν αρκετά σοκαριστικό για μένα, ως νέος Βουλευτής, σε αυτήν την Κοινοβουλευτική Περίοδο, όταν συνειδητοποίησα πως η πλειοψηφία των πολιτών, για πολλούς λόγους, που δεν είναι της παρούσης να συζητήσουμε αυτή τη στιγμή, δεν παρακολουθούν τι γίνεται στο Κοινοβούλιο.

Σε κάθε περίπτωση, το θεωρώ υποχρέωσή μου, μιας και ούτως ή άλλως η συζήτηση σήμερα είναι επί της αρχής αυτού του νομοσχεδίου, να αναφερθώ σε κάποια ζητήματα, τα οποία θεωρώ πολύ σημαντικά. Σας ζητώ, λοιπόν, να ακολουθήσετε τη σκέψη μου και να προσπαθήσετε να απαντήσετε στο ερώτημα, γιατί είναι σημαντική η σημερινή συνεδρίαση;

Θα μπορούσαμε να πούμε ότι είναι σημαντική, γιατί την παρακολουθούν οι 18ρηδες, οι οποίοι συμπλήρωσαν το μηχανογραφικό τους και έγραψαν επάνω τις σχολές Ικάρων, ΣΤΥΑ και ΣΥΔ. Την ίδια ώρα, θα μπορούσαμε να πούμε ότι μας παρακολουθεί ο ΣΤΥΑτζής, που είχε υπηρεσία χθες βράδυ, ο οποίος εργάστηκε σκληρά με τους συναδέλφους του και είχε την ευθύνη, για να μπορέσει να βάλει την υπογραφή, για να πάρει το αεροπλάνο ένας Ίκαρος και να πετάξει. Αυτός είναι ο λεγόμενος ΣΜΑτζής. Για να μπορέσει, λοιπόν, ο συγκεκριμένος Ίκαρος να δείξει και να εξηγήσει όσο πιο ευγενικά γίνεται στο γείτονα, πού τελειώνει το δικό του και πού αρχίζει η Ελλάδα. Θα μπορούσα να σας πω ότι σήμερα μας παρακολουθούν οι Ραδιοναυτίλοι, που μπορεί να άλλαξαν και να πήραν νέες μορφές, όμως, δεν έχασαν τη σημασία τους ούτε και είναι κενές περιεχομένου οι λέξεις «επιχειρησιακή υποστήριξη».

Βεβαίως, μας παρακολουθούν και οι απόφοιτοι της ΣΥΔ, που όλοι ξέρουμε, τι θα γινόταν χωρίς την αποτελεσματικότητα και την ψυχραιμία τους. Επίσης, γνωρίζω ότι μας παρακολουθούν και βλέπουν την Επιτροπή μας και όλοι εκείνοι, που αφού έκαναν το καθήκον τους στην πατρίδα επί σειρά δεκαετιών, τώρα, πολλοί μέσα στο Κοινοβούλιο τους αντιμετωπίζουν με τον όρο «συνταξιούχοι». Εάν δεν υπήρχαν άνθρωποι, που παίρνουν 200 ευρώ σύνταξη, είναι πιθανόν να άκουγαν να αναφέρονται στα εν αποστρατεία στελέχη μας, αποκαλώντας τους όχι απλά συνταξιούχους, αλλά χαμηλοσυνταξιούχους. Για τους ίδιους να ξέρετε, δεν είναι μικρή διαφορά ούτε και για μένα.

Σήμερα, με το πρώτο Κεφάλαιο του νομοσχεδίου, που καλούμαστε να επεξεργαστούμε, αλλάζουμε την ίδια την ψυχή των Ενόπλων Δυνάμεων. Πρέπει, λοιπόν, να είμαστε πολύ προσεκτικοί. Μέσα στα τέσσερα πρώτα άρθρα του παρόντος νομοσχεδίου επέρχεται μεγαλύτερη αλλαγή στις Ένοπλες Δυνάμεις από ό,τι σε όλα τα υπόλοιπα άρθρα, που περιέχονται στα υπόλοιπα έξι Κεφάλαια του νομοσχεδίου, τα οποία, πράγματι, με θαρραλέο –θα έλεγα – τρόπο επιδιώκουν να βάλουν τέλος σε πολλές κακές πρακτικές και μια τάξη σε όσα εμποδίζουν τη διαφάνεια. Αυτό θα πρέπει να το αναγνωρίσουμε.

Δεν πρόκειται για ένα κακογραμμένο νομοσχέδιο. Δεν είναι πρόχειρο το παρόν νομοσχέδιο. Θα μπορούσαμε να πούμε ότι κινείται στη σωστή κατεύθυνση και αποτελεί μια προσπάθεια εξορθολογισμού και αποτελεσματικότητας. Καθώς η ένταση στο Αιγαίο αναμένεται να αυξηθεί, πολλές από τις διατάξεις του παρόντος, κρίνονται ως άκρως απαραίτητες. Υπάρχουν βέβαια κάποια σημεία, που διαφωνούμε, ως Ένωση Κεντρώων, τα οποία θα τα δούμε στη συζήτηση επί των άρθρων. Υπάρχουν και σημεία, τα οποία ακόμα και αν διαφωνούμε, καταλαβαίνουμε ως Έλληνες γιατί θα πρέπει να τα στηρίξουμε και φυσικά, υπάρχουν και σημεία, τα οποία χρειάζονται βελτίωση.

Είμαι σίγουρος πως η Επιτροπή μας θα ανταπεξέλθει στις υποχρεώσεις της. Πρέπει να λέμε και καμιά καλή κουβέντα, όταν τηρούνται οι κοινοβουλευτικές διαδικασίες. Εκεί ουσιαστικά φτάσαμε. Να χαιρόμαστε με τις σπάνιες περιπτώσεις, που η Βουλή νομοθετεί κανονικά, όπως είναι ουσιαστικά με το παρόν νομοσχέδιο.

Όπως και να έχει, συνεχίζω την εισήγησή μου, διαπιστώνοντας ότι η βαρύτητα των έξι κεφαλαίων είναι μικρότερη από τη βαρύτητα, που έχει το γεγονός πως σε τέσσερα άρθρα «ακουμπάμε» εβδομήντα χρόνια ιστορίας, ακουμπάμε την αεροπορική παράδοση, αλλάζουμε τον τρόπο, που θα εκπαιδεύονται όσοι καλούνται να υπηρετήσουν την πατρίδα στο Όπλο της Αεροπορίας. Για να είμαι σίγουρος πως καταλαβαινόμαστε, θα κάνω την εξής παρατήρηση. Δεν χρειάζεται να είναι κανείς στρατιωτικός αναλυτής, για να καταλάβει πως σε περίπτωση πολέμου, εάν χάσουμε τον έλεγχο του αέρα, τότε είναι θέμα χρόνου να χάσουμε τον πόλεμο. Αυτή είναι η αξία του Όπλου της Αεροπορίας. Το πώς εκπαιδεύουμε, λοιπόν, αυτούς που εγγυώνται την εθνική ισχύ, αυτούς που εξασφαλίζουν κυριολεκτικά την ελληνική κυριαρχία, θα έλεγα πως είναι πολύ σημαντικότερο από τις διαδικασίες προμηθειών ή τη σύσταση νέων γραφειοκρατικών δομών.

Άλλος φυσικά σημαντικός παράγοντας, που επίσης, δεν πρέπει να ξεχνάμε και οφείλουμε να λάβουμε σοβαρά υπόψη στη συζήτησή μας, ειδικά αυτές τις ημέρες που ψάχνουμε να διασφαλίσουμε τα ισοδύναμα για τα ειδικά μισθολόγια, είναι το κόστος. Το τι χρήματα, δηλαδή, κοστίζει στους φορολογούμενους ο στρατιωτικός εξοπλισμός και τα πολεμικά Μέσα, που διαχειρίζονται και θα διαχειρίζονται καθημερινά αυτοί οι άνθρωποι, για τους οποίους συζητάμε σήμερα εδώ, οι οποίοι μεριμνούν για την ασφάλεια όλων μας.

Σε αυτό το νομοσχέδιο, κύριοι συνάδελφοι, δεν άκουσα τον Υπουργό να λέει πως το φέρνει εκβιαζόμενος, όπως κάνουν πολλοί άλλοι συνάδελφοί του. Αυτά που συζητάμε σήμερα εδώ, δεν μας τα υποχρέωσε κανείς. Είναι ελληνικής πατρότητας και αφορούν ελληνικά θέματα. Οφείλουμε, λοιπόν, να βρούμε έναν τρόπο να συνεννοηθούμε. Βεβαίως, πρέπει να είμαστε εναρμονισμένοι με τους συμμάχους μας, να τηρούμε τις υπογραφές μας, να κάνουμε οικονομία στις προμήθειες, να ελαχιστοποιούμε τις πιθανότητες να πάει κάτι στραβά και έπειτα να ψάχνουμε ανεπιτυχώς και κατόπιν εορτής να αποδώσουμε ευθύνες. Η ευθύνη είναι όλη δική μας και γι' αυτό τον λόγο θέλω να ξεκαθαρίσω πως τα ζητήματα του πρώτου κεφαλαίου είναι για εμάς, στην Ένωση Κεντρώων, τα σημαντικότερα. Επί αυτών των θεμάτων, ουσιαστικά, η Ένωση Κεντρώων έχει φέρει και θα συζητήσει ουσιαστικά δύο τροπολογίες, οι οποίες θα κατατεθούν ενόψει και της συνεδρίασης της Ολομέλειας.

Έχοντας πει αυτά προχωρώ και σε ένα σύντομο σχολιασμό επί της αρχής των υπολοίπων έξι κεφαλαίων. Θα τα πούμε φυσικά, αναλυτικότερα και στην κατ’ άρθρον συζήτηση. Στο δεύτερο κεφάλαιο ενισχύεται μια προσπάθεια, μια πρωτοβουλία του Υπουργού, που μένει να κριθεί, όμως, εκ του αποτελέσματος και που ευχόμαστε να πάει καλά, διότι έχει πολλές ελλείψεις, από το σχεδιασμό, πόσο μάλιστα στην υλοποίηση.

Στο τρίτο κεφάλαιο έχω να σχολιάσω πως καλώς, επιτέλους, θα έλεγαν πολλοί, ανοίγουμε με σωστό τρόπο τη συζήτηση για την ορθή αξιοποίηση της ακίνητης περιουσίας των Ταμείων και των νοσηλευτικών ιδρυμάτων.

Στο τέταρτο κεφάλαιο θα έχουμε πολλά να συζητήσουμε στην κατ' άρθρον συζήτηση, γιατί εδώ βρίσκονται τα περισσότερα περιθώρια για βελτιώσεις.

Στο πέμπτο κεφάλαιο μας προβληματίζει η αύξηση των αρμοδιοτήτων και των ευθυνών του Υπουργού, αλλά αντιλαμβανόμαστε και τις ειδικές ανάγκες, που παρουσιάζονται στη λειτουργία του Υπουργείου Εθνικής Άμυνας.

Στο έκτο κεφάλαιο θα πρέπει να μιλήσουμε πιο αναλυτικά για τα ζητήματα που άπτονται της λειτουργίας της νέας Υπηρεσίας Εσωτερικού Ελέγχου και την αναβάθμιση της Σχολής της Αεροπορίας Στρατού.

Κλείνοντας, θεωρώ υποχρέωσή μου να ευχαριστήσω τον Υπουργό και τον Αναπληρωτή, αλλά και όλους όσους κόπιασαν για να αποκατασταθεί μια αδικία, που αφορά στα στελέχη μας, που έχουν την ευθύνη φροντίδας συνανθρώπων μας ΑμΕΑ.

Πιο συγκεκριμένα, αναφέρομαι στο άρθρο 25 του παρόντος σχεδίου νόμου, όπου προβλέπεται η τροποποίηση του άρθρου 5 του ν.3883/ 2010. Πλέον, αποκτούν δικαίωμα να υπηρετούν στον τόπο της επιλογής τους τα στελέχη των Ενόπλων Δυνάμεων, που με δικαστική απόφαση έχουν την επιμέλεια και την ευθύνη φροντίδας ατόμων με αναπηρία. Πρόκειται για ένα από τα πολλά θετικά που μπορεί να φέρει η πολιτική συνεννόηση και συναίνεση στην προσπάθειά μας να ανακουφίσουμε, όσο μπορούμε, όσους αποδεδειγμένα παλεύουν καθημερινά για τη διασφάλιση της εθνικής μας κυριαρχίας.

Ενόψει της συζήτησης επί των άρθρων, η Ένωση Κεντρώων επιφυλάσσεται επί της αρχής, στο συγκεκριμένο νομοσχέδιο. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Καββαδάς έχει τον λόγο.

ΑΘΑΝΑΣΙΟΣ ΚΑΒΒΑΔΑΣ: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αξιότιμοι εκπρόσωποι των Ενόπλων Δυνάμεων, αρχικά, θα ήθελα να αναφερθώ στο ζήτημα ίδρυσης Σχολής Μονίμων Αξιωματικών Αεροπορίας και να εκθέσω συγκεκριμένες ενστάσεις. Κύριε Υπουργέ, προερχόμενος από την οικογένεια της Πολεμικής Αεροπορίας, θέλω να υπογραμμίσω ότι δεν μπορείτε με πέντε σειρές, σε ένα άρθρο του νομοσχεδίου, να καταργείτε μια ιστορία εβδομήντα ετών. Η Σ.Τ.Υ.Α., η Σ.Υ.Δ. και η Σ.Ι.Ρ., αποτελούν ζωντανό ιστορικό κομμάτι της Πολεμικής Αεροπορίας.

Κύριοι συνάδελφοι, η Σχολή Τεχνικών Υπαξιωματικών Αεροπορίας (Σ.Τ.Υ.Α.) έχει ιστορία εξήντα επτά ετών, η Σχολή Υπαξιωματικών Διοικητικών (Σ.Υ.Δ.) έχει ιστορία εξήντα δύο ετών και η Σχολή Ιπταμένων Ραδιοναυτίλων (Σ.Ι.Ρ.) έχει μια παράδοση εξήντα πέντε ετών. Οι απόφοιτοι των Σχολών αυτών υπηρέτησαν και υπηρετούν με ευθύνη την πατρίδα και στηρίζουν καθημερινά τη λειτουργία των Μονάδων της Πολεμικής Αεροπορίας. Χωρίς αυτούς δεν μπορεί να υπάρξει Πολεμική Αεροπορία. Δεν είναι σκοπός μου να σας κάνω μαθήματα Ιστορίας, αλλά θεωρώ ότι πρέπει να σεβόμαστε και την ιστορία και τις δεκαετίες προσφοράς αυτών των Σχολών. Δεν υποστηρίζω ότι δεν πρέπει να εκσυγχρονίζονται και να αναβαθμίζονται οι σχολές αυτές. Λέω, όμως, πως δεν πρέπει να διαλυθούν. Δεν γίνεται να τις διαγράψουμε. Είναι σαν να λέτε ότι ξαφνικά θα καταργήσετε τη Σχολή Ικάρων ή τη Σχολή Ευελπίδων.

Δεν είμαστε αντίθετοι στην ίδρυση μιας ενιαίας Σχολής Μονίμων Υπαξιωματικών Αεροπορίας. Διαφωνούμε, όμως, με την κατάργηση των Σχολών και προτείνουμε στις κατευθύνσεις της νέας Σχολής να διατηρηθεί ο τίτλος και το σήμα της Σχολής, ανά κατεύθυνση. Θα μπορούσαμε να έχουμε, πρώτον, κατεύθυνση τεχνολογικής υποστήριξης - ΣΤΥΑ, δεύτερον, κατεύθυνση επιχειρησιακής υποστήριξης - ΣΥΡ και, τρίτον, κατεύθυνση διοικητικής…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε, μπορώ να σας διακόψω;

ΑΘΑΝΑΣΙΟΣ ΚΑΒΒΑΔΑΣ: Ναι.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτό είναι. Αυτό που λέτε, είναι το νομοσχέδιο, ισχύει. Αυτή είναι η πρόταση της ηγεσίας της Πολεμικής Αεροπορίας, την οποία συζητάμε σήμερα. Να σας το δώσουμε, γιατί μάλλον σας έχουν δώσει λάθος σημείωμα.

ΑΘΑΝΑΣΙΟΣ ΚΑΒΒΑΔΑΣ: Όχι, όχι.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είναι όπως τα λέτε ακριβώς. Είναι η πρόταση της ηγεσίας, την οποία έχω αποδεχθεί.

ΑΘΑΝΑΣΙΟΣ ΚΑΒΒΑΔΑΣ: Κύριε Υπουργέ, πέρα από την κατεύθυνση, που δεν αναφέρεται αυτό μέσα στο νομοσχέδιο, δίπλα να γράφονται τα αρχικά των Σχολών. Αυτό λέω. Δεν το αναφέρετε μέσα στο νομοσχέδιο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αφού δεν το καταργώ.

Κύριε Υπουργέ, «κατεύθυνση διοικητικής», εγώ προσθέτω «οικονομικής και εφοδιαστικής υποστήριξης», Σ.Υ.Δ.. Κύριε Υπουργέ, επιμένουμε, να παραμείνει ο τίτλος στις κατευθύνσεις, λόγω της ιστορίας των ανωτέρω Σχολών για να γίνει κάτι αντίστοιχο, μ’ αυτό που έγινε με τη Σ.Μ.Α., που αποτελεί πλέον τμήμα της Σχολής Ικάρων.

Προκύπτουν, όμως, και ακόμα πιο σημαντικά ερωτήματα. Η νέα Σχολή ανήκει στην ανώτερη βαθμίδα της τριτοβάθμιας εκπαίδευσης και υπάγεται στη Διοίκηση της Αεροπορικής εκπαίδευσης. Μπορείτε να μας εξηγήσετε, τι σημαίνει αυτό πρακτικά; Τι σημαίνει για τους απόφοιτους των Σχολών αυτών ότι ανήκουν σ’ αυτή τη βαθμίδα; Ποια είναι η ισοτιμία τους σε σχέση με τα ΤΕΙ; Τι επαγγελματικά δικαιώματα έχουν οι απόφοιτοι των Σχολών αυτών; Π.χ. μπορούν αυτοί οι απόφοιτοι να πάνε για μεταπτυχιακές σπουδές σε ΑΕΙ; Μπορούν να θεωρηθούν ως απόφοιτοι τριτοβάθμιου εκπαιδευτικού ιδρύματος και να συνεχίσουν τις σπουδές τους στην Ελλάδα ή στο εξωτερικό;

Αυτό είναι ένα εξαιρετικά σημαντικό σημείο, κύριε Υπουργέ και σας καλούμε να το δείτε άμεσα, μαζί με τον Υπουργό Παιδείας και την πραγματική αναβάθμιση της Σχολής. Το ξέρετε, βέβαια, ότι η βάση εισαγωγής στις Σχολές αυτές είναι εξαιρετικά υψηλή. Μιλάμε για μαθητές, που μπαίνουν με βάση από 16.500 - 19.000 μόρια. Χαρακτηριστικά αναφέρω ότι πέρσι η βάση εισαγωγής στη Σ.Υ.Δ. ήταν σχεδόν ίση με τη βάση της Στρατιωτικής Κτηνιατρικής Θεσσαλονίκης, τη Σ.Α.Σ. και ήταν, μάλιστα, πιο υψηλή από τη βάση εισαγωγής στη Σχολή Ικάρων.

Επίσης, στο άρθρο 3 στην παρ.3 επιβεβαιώνεται ότι η διάρκεια της εκπαίδευσης στη Σχολή είναι τριετής. Εφόσον, λοιπόν, η Σχολή είναι τριετής και εφόσον υπάρχει γενική αναβάθμιση των Σχολών απ’ τον Φεβρουάριο του 2016 με το νόμο 4361, δεν πρέπει να προβλέπεται και βαθμολογική αναβάθμιση; Δηλαδή, να αποφοιτούν οι σπουδαστές, ως Επισμηνίες και όχι ως Σμηνίες. Αυτή είναι πρόταση, κύριε Υπουργέ.

Επίσης, ο καταληκτικός βαθμός αποστρατείας των αποφοίτων Ανώτερων Στρατιωτικών Σχολών Υπαξιωματικών να είναι του Ταξιάρχου για τους αποφοίτους Σχολών Υπαξιωματικών, τριετούς φοίτησης, κατόχους πτυχίων ΑΕΙ και ΤΕΙ και του Σμηνάρχου για τους αποφοίτους Σχολών Υπαξιωματικών, που δεν είναι πτυχιούχοι ΑΕΙ ή ΤΕΙ. Δηλαδή, να ισχύσει ό,τι κάνετε με τους στρατιωτικούς ιερείς και τους δικαστικούς γραμματείς, όπως αναφέρεται στο άρθρο 18 στην παρ. 8 του παρόντος σχεδίου νόμου.

Κυρίες και κύριοι συνάδελφοι, επιτρέψτε μου, να καταθέσω τον έντονο προβληματισμό μου για τη σύσταση της Υπηρεσίας Αξιοποίησης της Ακίνητης Περιουσίας των Ενόπλων Δυνάμεων, που περιλαμβάνεται στο νομοσχέδιο. Οφείλετε, κύριε Υπουργέ, να μας δώσετε κάποιες απαντήσεις για την υπηρεσία αυτή. Φτιάχνετε μια υπηρεσία, που θα πάρει υποχρεωτικά τη διαχείριση του Ταμείου Εθνικής Άμυνας, του Ταμείου Εθνικού Στόλου και του Ταμείου Αεροπορικής Άμυνας, αλλά και των Μετοχικών Ταμείων Στρατού, Ναυτικού και Αεροπορίας. Δεν είμαι καθόλου σίγουρος ότι τα Ταμεία θα καρπωθούν όντως τα οφέλη απ’ την αξιοποίηση των ακινήτων τους. Με προβληματίζει, κύριε Υπουργέ, η δυνατότητα, που δίνεται στον Υπουργό Άμυνας, να διαθέσει στο προϋπολογισμό του ΥΠ.ΕΘ.Α. μέρος των εσόδων, που θα προκύψουν από την αξιοποίηση των ακινήτων. Κύριε Υπουργέ, τι ποσοστό από τα έσοδα αυτά μπορείτε να βάζετε στα ταμεία του Υπουργείου σας; Υπάρχει πλαφόν;

Ενστάσεις, κύριε Υπουργέ, έχω και για την τιμή εκκίνησης του ετήσιου ανταλλάγματος, που στην παρ.4 του άρθρου 11 ορίζεται στο 5% της αντικειμενικής αξίας του ακινήτου. Η τιμή αυτή είναι εξαιρετικά χαμηλή, εάν, μάλιστα, συνεκτιμήσουμε το γεγονός ότι μέσα στα ακίνητα, που θα πάρει η νέα υπηρεσία, συγκαταλέγονται και ακίνητα «φιλέτα» σε προνομιακές τοποθεσίες και παραθαλάσσιες ζώνες. Δώσατε ήδη στο νέο υπερταμείο όλη την κρατική περιουσία για 99 χρόνια, πήρατε όλα τα «φιλέτα» του ελληνικού Δημοσίου και τώρα βάζετε χέρι και στα Ταμεία και στην περιουσία των Ενόπλων Δυνάμεων, όταν μάλιστα απ’ την περιουσία αυτή κρίνεται εν πολλοίς και η βιωσιμότητα των Μετοχικών Ταμείων.

Κύριε Υπουργέ, η περιουσία των Μετοχικών Ταμείων ανήκει στους μετόχους και τους μερισματούχους και αυτό το ξέρετε πάρα πολύ καλά. Επιχειρείτε να δημιουργήσετε ένα νέο στρατιωτικό υπερταμείο με τον Υπουργό σε ρόλο Προέδρου, ο οποίος θα κρίνει τι έσοδα θέλει να κρατήσει για το Υπουργείο του.

Πιστεύω ότι αυτά τα θέματα πρέπει να τα προσεγγίσουμε με μεγάλη σοβαρότητα και υπευθυνότητα και δεν είναι δυνατόν να λαμβάνονται τέτοιες αποφάσεις χωρίς τη σύμφωνη γνώμη των Διοικητικών Συμβουλίων των Μετοχικών Ταμείων. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Ευχαριστώ, κύριε Πρόεδρε. Δεν θα επεκταθώ στο σύνολο των άρθρων του νομοσχεδίου. Με κάλυψε απόλυτα ο εισηγητής μας, αλλά ταυτόχρονα, με κάλυψε και ο κύριος συνάδελφος, που μόλις τώρα έκλεισε την ομιλία του, τόσο στο ζήτημα των άρθρων που αφορούν αναγκαίες ρυθμίσεις όσο και σε αυτά, τα οποία έχουμε ενστάσεις.

Θα μου επιτρέψετε να επικεντρωθώ στα ζητήματα του τρίτου κεφαλαίου, κύριε Υπουργέ, που αφορά στην περιουσία και τα Μετοχικά Ταμεία των Ενόπλων Δυνάμεων. Σαφώς και είναι απαραίτητο να αξιοποιείται η περιουσία των Ενόπλων Δυνάμεων, κυρίως, για τους σκοπούς της προστασίας της χώρας, αλλά και για το κοινωνικό καλό. Όμως, τα Μετοχικά Ταμεία αφορούν, κυρίως, στους μετόχους και τους μερισματούχους τους. Οπότε και η διαχείρισή τους θα πρέπει να υπάγεται στους έχοντες έννομο συμφέρον. Η ενδεχόμενη υφαρπαγή της διοίκησής τους υπό προσώπων μη εχόντων σχέση ή ακόμη υποβαθμίζοντάς τους σε έκφραση γνώμης, θα βαρύνει την λειτουργία τους με υποψίες και δικαιολογημένες ανησυχίες.

Αλήθεια, γιατί υπαγάγετε την καινούργια υπηρεσία στο Γραφείο του Υπουργού; Έχετε πάνω από τα Γενικά Επιτελεία, τον ΓΕΕΘΑ. Γιατί δεν την αφήνετε στον ΓΕΕΘΑ, εφόσον θέλετε να την ιδρύσετε αυτή την υπηρεσία; Και επίσης, θα πρέπει να τονίσουμε πως από το Μετοχικό Ταμείο Στρατού συμφέροντα έχουν και τα στελέχη των εν ενεργεία και εν αποστρατεία της Ελληνικής Αστυνομίας, το οποίο σημαίνει πως πρέπει να έχει λόγο και ο αρμόδιος Υπουργός Δημόσιας Τάξης.

Θέλω, όμως, να σχολιάσω το ζήτημα της επανασύστασης, ουσιαστικά, της Μ.Ο.Μ.Α. που είχατε δηλώσει, κύριε Υπουργέ, στον Έβρο, εξαιτίας της μεγάλης πλημμύρας, που είχαμε στην περιοχή μας και μάλιστα, ήμουν παρών και ήμουν δίπλα σας την ώρα, που το δηλώνατε. Όμως, η διαρκής προσπάθεια κρατικοποίησης τμημάτων της οικονομικής ζωής της χώρας είναι κάτι στο οποίο μας έχει συνηθίσει η Κυβέρνηση της Αριστεράς. Και μάλιστα επανιδρύει υπηρεσίες, τις οποίες κατήργησαν οι προηγούμενες κυβερνήσεις, δίνοντας ενδιαφέρον στους παραχωρησιούχους, συμμετέχοντας, όμως, το Κράτος σε αυτή την επιχειρηματική διαδικασία, σύμφωνα με εκτιμήσεις των ειδικών, σε ποσοστό 75%, τουλάχιστον. Όμως, η εμπλοκή του Στρατού σε έργα μη συμβατά με τον σκοπό και την αποστολή του, με το κύρος του, αν θέλετε, είναι ζήτημα που ξεφεύγει πολιτικών ιδεολογιών. Τίθεται, πλέον, σε ανταγωνιστική διαδικασία που απαγορεύεται, εκτιμώ, από το ενωσιακό Δίκαιο. Ανάγκη έχουν, όμως, αυτά τα Ταμεία οικονομοτεχνικών συμβούλων, που θα μπορέσουν να τους καθοδηγήσουν σε μια αποδοτική απόφαση αξιοποίησης των περιουσιακών τους στοιχείων.

Ήδη, μαθαίνουμε έντρομοι πως στελέχη των Ενόπλων Δυνάμεων έχουν βρεθεί θετικά στο τεστ για την φυματίωση. Το γνωστό Μαντού μετά από έκθεση σε εγκαταστάσεις προσφύγων και μεταναστών. Ο Στρατός έχει συγκεκριμένα καθήκοντα εν καιρώ ειρήνης, με βασικότερο την εκπαίδευση και μετεκπαίδευση με τη διεξαγωγή ασκήσεων κι όχι μόνο.

Κλείνοντας, πρέπει να πω ότι η καθιέρωση θητείας στους Αρχηγούς ΓΕΕΘΑ και Γενικών Επιτελείων θα πρέπει να διακρίνεται από το μέτρο. Και θα πρέπει να διακρίνεται από το μέτρο, λαμβάνοντας υπόψιν ότι οι παραγωγικές Σχολές κατ’ έτος παράγουν στελέχη, τα οποία διαθέτουν στις Ένοπλες Δυνάμεις και θα πρέπει κάθε τάξη, αν όχι κάθε δύο τάξεις, να έχουν την ηγεσία τους.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Άρα, προτείνεται αλλαγή κατ’ έτος του Αρχηγού ΓΕΕΘΑ και όλων των Αρχηγών και να αλλάζουν κάθε χρόνο;

ΑΝΑΣΤΑΣΙΟΣ ΔΗΜΟΣΧΑΚΗΣ: Όχι, όχι δεν είπα αυτό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όταν λέτε να έχει την ηγεσία της η κάθε τάξη, αυτό λέτε.

ΑΝΑΣΤΑΣΙΟΣ ΔΗΜΟΣΧΑΚΗΣ: Τουλάχιστον κάθε δύο χρόνια και όχι η κάθε τάξη. Εάν δεν μπορεί η κάθε τάξη να έχει τον Αρχηγό, να έχει τον Υπαρχηγό. Μπορεί να έχει τον Γενικό Επιθεωρητή. Αλλά ωστόσο, όμως, η κάθε τάξη είναι καλό να εκπαιδεύεται μέσα από την άσκηση της ηγεσίας και πιστεύω ότι η ηγεσία δεν είναι μόνον ο Αρχηγός, είναι και οι Υπαρχηγοί, είναι και οι Γενικοί Επιθεωρητές, είναι και οι Διοικητές των μειζόνων σχηματισμών. Εγώ, κύριε Υπουργέ, στην κατ’ άρθρον συζήτηση μπορώ να σας καταθέσω και την πρότασή μου, αλλά και την εμπειρία μου.

Θα ήθελα με την ευκαιρία που μας δόθηκε σήμερα, όμως, κύριε Υπουργέ, να σας ενημερώσω ότι στις 24/2, σας είχα καταθέσει μια γραπτή Ερώτηση για την κατάργηση μιας Υπηρεσίας της Πολεμικής Αεροπορίας στα Λουτρά Αλεξανδρούπολης. Πράγματι, όταν καταργείται μια δημόσια υπηρεσία, σε ένα νομό είναι ένα θέμα σημαντικό, διότι ένα μέρος όλων αυτών των οικονομικών που πέφτουν στην τοπική αγορά, πλέον σταματά. Το να καταργείται, όμως, μια υπηρεσία δημόσια σε έναν ακριτικό νομό και μάλιστα, εάν αυτή η δημόσια υπηρεσία είναι και στρατιωτική, είναι ένα πολύ μεγάλο θέμα και πρόβλημα της περιοχής, από όλες τις πλευρές. Δυστυχώς, μέχρι σήμερα, δεν είχα την γραπτή σας απάντηση και ελπίζω να δώσετε απάντηση, διότι αυτή την απάντηση την αναμένουν 62 οικογένειες με μικρά παιδιά, που πηγαίνουν σε δημοτικά σχολεία, γυμνάσια και λύκεια και ήδη έχει ξεκινήσει η διαδικασία της μετάθεσής τους, ακόμη και στην νότιο Ελλάδα, ενώ υπάρχουν Μονάδες – και αυτό θα έπρεπε να ληφθεί υπόψη για τη μετακίνησή τους – σε πλησιέστερες υπηρεσίες της Πολεμικής Αεροπορίας. Σας ευχαριστώ πολύ, κύριε Πρόεδρε, για την προσοχή κι εσάς, κύριε Υπουργέ, που με ακούσατε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Σας ευχαριστώ πολύ, κύριε Πρόεδρε. Θα ήθελα να ξεκινήσω με την Μ.Ο.Μ.Α. και να αναφέρω με παράδειγμα εάν χρειάζεται ή όχι μια τέτοια υπηρεσία και μπορούμε να κρίνουμε πόσο είναι απαραίτητη ή όχι.

Πριν από λίγους μήνες, είχαμε μια ισχυρή καταιγίδα στο κάτω Νευροκόπι, στο νομό Δράμας και η περιοχή έμεινε περίπου για 1 βδομάδα χωρίς τηλεοπτικό και τηλεφωνικό σήμα και για 15 ώρες χωρίς ρεύμα. Φανταστείτε να πρέπει να γίνει διαγωνισμός, για να διανοιχθούν οι δρόμοι και να φτάσουμε στις κεραίες και στους μετασχηματιστές και σας το αναφέρω για τις κεραίες και τους μετασχηματιστές, γιατί αυτές βρίσκονται ψηλά στο βουνό.

Αντίστοιχα στο Παρανέστι Δράμας, μια ομάδα προσκόπων έμεινε εγκλωβισμένη για 3 ημέρες, γιατί έπεσε ο βράχος και έκοψε τον δρόμο και δεν μπορούσαν να περάσουν. Επίσης, φανταστείτε να γινόταν ο διαγωνισμός γι' αυτό και να περιμέναμε το πότε θα κερδίσει και ποια θα είναι αυτή η εταιρεία για να ανοίξει αυτό το δρόμο;

Δεν λέω ότι μπορεί να θεραπεύει τα πάντα, αλλά είναι μία προσπάθεια, που τέλος πάντων κάνει πιο ευέλικτο ένα κρατικό σχήμα, το οποίο μπορεί σε συγκεκριμένες καιρικές συνθήκες και σε συγκεκριμένες γεωγραφικές περιοχές και με τις δυνατότητες που δεν έχουν οι εργολάβοι και πολύ περισσότερο, με δυνατότητες που δεν έχουν οι ακριτικοί Δήμοι να πληρώσουν, να μπορεί να βοηθήσει. Επειδή, ο νομός Δράμας είναι ο νομός με την μεγαλύτερη δασοκάλυψη και με το μεγαλύτερο δασαρχείο στη χώρα, χρειάζονται κάποιες δεκάδες χιλιάδες ευρώ, για να γίνουν συντηρήσεις και διανοίξεις δρόμων, για να μπορούν οι υλοτόμοι να κόψουν τα ξύλα. Αυτό δημιουργεί μια αλυσίδα παραπόνων, γιατί οι υλοτόμοι παραπονούνται στον Δήμο, ο Δήμος δεν έχει χρήματα και παραπονείται στο Υπουργείο Εσωτερικών και πάει, λέγοντας. Πιστεύω ότι πρέπει να βρεθεί μια λύση και να βελτιώνουμε αυτή τη λύση, γιατί καθώς θα περνάει ο καιρός και βρίσκοντας προβλήματα, που ίσως έχει, να μπορέσουμε να κάνουμε πιο ευέλικτο έναν κρατικό μηχανισμό. Γιατί είναι κλασικό παράδειγμα, όταν υπάρχουν θεομηνίες στη χώρα, όλοι οι πολίτες να παραπονούνται, πού είναι αυτό το κράτος.

Κάποια στιγμή, που ανακαλύψαμε πού περίπου είναι αυτό το Κράτος, ας το χρησιμοποιήσουμε προς όφελος των ανθρώπων, που είναι μέσα σε αυτές τις θεομηνίες. Θα κάνω και μία κριτική στην κατ’ άρθρον συζήτηση για το τρίτο κεφάλαιο, όπου αφορά στην αξιοποίηση της ακίνητης περιουσίας του Στρατού.

Επίσης, θα ήθελα να αναφερθώ και σε μια τροπολογία, που θα καταθέσουμε – και με αυτό θα κλείσω την τοποθέτησή μου, κύριε Πρόεδρε – που αφορά στην δημιουργία διακλαδικών συνδικαλιστικών φορέων στον Ελληνικό Στρατό.

Νομίζω, μετά την απόφαση του 2012 της Ολομέλειας του Αρείου Πάγου, ότι είναι και αναγκαίο, αλλά κυρίως, και υποχρέωση της Πολιτείας να δώσει και να στηρίξει το δικαίωμα συλλογικής έκφρασης των στελεχών των Ενόπλων Δυνάμεων.

Επειδή, όπως λέει και ο Άρειος Πάγος, οι στρατιωτικοί δεν είναι ειδική κατηγορία και, άρα, πρέπει να απολαμβάνουν τα δικαιώματα και τις υποχρεώσεις, προφανώς, όπως όλοι οι υπόλοιποι πολίτες, νομίζω ότι αυτή η τροπολογία με τις προϋποθέσεις που βάζει και με την αυστηρότητα που βλέπει τη δημιουργία συνδικαλιστικών φορέων στο στράτευμα, δίνει μια λύση αρκετών χρόνων σ’ ένα αίτημα και των ίδιων των στελεχών των Ενόπλων Δυνάμεων, με την έννοια ότι πρέπει οι άνθρωποι να εκφραστούν συλλογικά, να υπερασπίσουν τα επαγγελματικά τους συμφέροντα και να έχουν μια φωνή προς την Πολιτεία οργανωμένη, συλλογική και δημοκρατική, έχοντας βέβαια κατά νου τους περιορισμούς, που έχει το στράτευμα, που έχει να κάνει με τον εθνικό και κοινωνικό τους στόχο, αλλά και τους περιορισμούς που από μόνοι τους και οι ίδιοι οι Αξιωματικοί όλα αυτά τα χρόνια καταλαβαίνουν και γνωρίζουν.

Πιστεύω και ελπίζω ότι ο Υπουργός θα κάνει δεκτή αυτή την τροπολογία κι είναι κι ένα περαιτέρω βήμα προς τον ακόμα μεγαλύτερο εκδημοκρατισμό των Ενόπλων Δυνάμεων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Καραγιαννίδη.

ΑΦΡΟΔΙΤΗ ΣΤΑΜΠΟΥΛΗ: Κύριε Πρόεδρε, μια πραγματική πληροφορία, πριν αρχίσει ο κ. Υπουργός, για να μη δημιουργούνται εντυπώσεις. Εγώ τώρα που μιλάμε, εάν κάνω τεστ θα βρεθώ θετική στο Μαντού.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα απαντήσω σ' αυτό. Δεν υπάρχει κανένα απολύτως θύμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Παρακαλώ, τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Λυπούμαι πάρα πολύ, διότι χθες διαρρεύσατε σε δημοσιογράφους, κύριε Δαβάκη, προσωπικά εσείς, από προσωπικές πληροφορίες, στον Alert, ότι είχαμε θύματα φυματίωσης. Κανένα θύμα φυματίωσης. Δεν υπάρχει ούτε ένα. Και το επαναλαμβάνετε σήμερα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Διέρρευσα εγώ, κύριε Υπουργέ;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ναι, εσείς.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Έχετε στοιχεία;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ναι, βεβαίως.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ποια είναι τα στοιχεία σας; Είστε συκοφάντης.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα σας απαντήσω. Το κάνατε και σήμερα. Το είπατε κι εδώ μέσα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είστε κοινός συκοφάντης. Εγώ δε διέρρευσα στοιχεία σε site. Άλλοι συνεργάζονται με αυτά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εγώ είμαι διατεθειμένος, καταρχήν, ξεκάθαρα το λέω, κυρίες και κύριοι συνάδελφοι, να κάνουμε τη διαδικασία αυτή που προβλέπει το Κοινοβούλιο, ο Κανονισμός της Βουλής και να κάνω δεκτές και αλλαγές στο σχέδιο νόμου και τροπολογίες να συζητήσουμε, όπως αυτή, την οποία αναφέρατε….

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Να είστε ευπρεπέστερος, όταν απευθύνεστε σε Βουλευτές.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, κύριε Δαβάκη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Να τον επαναφέρετε στην τάξη, κύριε Πρόεδρε. Κουνάει το χέρι του με απαξιωτικό τρόπο. Να είναι προσεκτικός και πιο ευπρεπής. Συμβαίνει να είναι Υπουργός Εθνικής Άμυνας. Σας παρακαλώ πολύ!

*(Φασαρία στην Αίθουσα)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δαβάκη, έγινε πολύ καλά η διαδικασία. Υπήρξε, νομίζω, σεβασμός απ' όλες τις πλευρές. Ας το τελειώσουμε έτσι. Συνεχίστε, κύριε Υπουργέ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, κυρίες και κύριοι συνάδελφοι, είμαι διατεθειμένος να κάνω όλες εκείνες τις αλλαγές, τις οποίες, μέσα στα πλαίσια της κοινοβουλευτικής διαδικασίας, θα συμφωνήσουμε, με μια πολιτική επεξεργασία του σχεδίου νόμου, το οποίο καλύπτει πάγιες ανάγκες και προτάσεις στο μεγαλύτερό του μέρος των Ενόπλων Δυνάμεων και στις οποίες δεν υπήρχε καν παρέμβαση της πολιτικής ηγεσίας.

Το πρώτο μέρος, δηλαδή, που αφορά στην αλλαγή στις Σχολές της Πολεμικής Αεροπορίας είναι – χωρίς να έχει μπει ούτε ένα κόμμα ή μία τελεία από την πλευρά της πολιτικής ηγεσίας, παρά μόνο νομοτεχνικά από την υπηρεσία, από στρατιωτικούς και Αξιωματικούς των Ενόπλων Δυνάμεων, που χειρίζονται σ' αυτή την υπηρεσία το νομοθετικό έργο – οι προτάσεις του Αρχηγείου της Πολεμικής Αεροπορίας.

Θέλω, λοιπόν, σ' αυτό να είμαστε απόλυτα σαφείς. Εμείς αυτές τις διατάξεις, που πρότεινε η ηγεσία της Πολεμικής Αεροπορίας, χωρίς να παρέμβουμε, τις φέρνουμε στην Επιτροπή να τις συζητήσουμε, να κάνουμε διάλογο και με τις Ενώσεις των Αποστράτων, αλλά με τις ενώσεις των ενδιαφερομένων. Έχει δίκιο η κυρία Κανέλλη, π.χ. στο θέμα της εξειδίκευσης ορισμένων Κλάδων, γιατί πράγματι, μπορεί οι προτάσεις που έχει κάνει η ηγεσία της Πολεμικής Αεροπορίας να τύχουν βελτιώσεων, που αφορούν ειδικές ομάδες.

Το ίδιο θέλω να σας δεσμευθώ, κύριε Πρόεδρε και κύριοι συνάδελφοι, αφορά σε όλο το νομοσχέδιο. Δεν μας έχει επιβάλλει κανείς να προσαρμοστούμε σε κάποια νομοθεσία. Το νομοσχέδιο, πράγματι, όπως ανέφερε ο Εισηγητής της Ενώσεως Κεντρώων, είναι ένα σχέδιο νόμου, για το οποίο φέρνουμε όλη την ευθύνη και εγώ προσωπικά και ο Αναπληρωτής Υπουργός και η Κυβέρνηση, αλλά και η ηγεσία των Ενόπλων Δυνάμεων, που φέρνει να λύσει θέματα, που χρονίζουν από καιρό και άκουγαν πάντα υποσχέσεις τα στελέχη των Ενόπλων Δυνάμεων ότι δεν προλαβαίνουμε. Είναι όπως «η Κύπρος είναι μακριά».

Στα πλαίσια, λοιπόν, αυτά θα δεχθώ όλες τις παρατηρήσεις. Παρακαλώ, όμως, όσον αφορά στις τροπολογίες, όλους τους συναδέλφους, καταθέστε μας πιο έγκαιρα ή να μας τις κοινοποιήσετε, έτσι ώστε να μπορέσουμε να προλάβουμε – στην περίπτωση που έχουν οικονομική επιβάρυνση – να έχουμε την Έκθεση του Λογιστηρίου του Κράτους, για να μπορέσουμε να τις κάνουμε αποδεκτές. Είμαι διατεθειμένος να κάνουμε και αλλαγές, είμαι διατεθειμένος να κάνουμε και τροπολογίες αποδεκτές, που αφορούν στο νομοσχέδιο. Όμως δεν καταλαβαίνω, γιατί υπάρχουν προσωπικές επιθέσεις.

Δεκατέσσερις φορές αναφέρθηκε ο Εισηγητής της Νέας Δημοκρατίας ονομαστικά σε εμένα. Δεν καταλαβαίνω το μένος αυτό. Εάν θέλετε να λύσετε τις διαφορές μαζί μου, πάμε να τις λύσουμε σε άλλο χώρο κι όχι στην Επιτροπή. Δεν υπάρχει λόγος να εμπλέκεται τις Ένοπλες Δυνάμεις και δεν υπάρχει λόγος να εκφοβίζετε τα στελέχη των Ενόπλων Δυνάμεων, με ψευδείς πληροφορίες, οι οποίες βλέπουν και το φως της δημοσιότητας. Δεν υπάρχει ασθενής από φυματίωση στις Ένοπλες Δυνάμεις. Το δε μαντού, που αναφέρατε, αναφέρεται σε αποτελέσματα θετικά σε περιπτώσεις, που έχουν κάνει εμβολιασμό και έτσι βρέθηκε θετικό.

Δηλαδή, εάν ένα παιδάκι κάνει τον εμβολιασμό και εν συνεχεία κάνει την εξέταση, λόγω του ότι έχει εμβολιαστεί θα φαίνεται θετικό. Ασθενής δεν υπάρχει ούτε ένας. Μην τρομάζουμε τις οικογένειες των στελεχών των Ενόπλων Δυνάμεων. Όλα δε τα στελέχη είναι εμβολιασμένα, οι πάντες και η Ελληνική Αστυνομία και οι οικογένειές τους και τα στελέχη των Ενόπλων Δυνάμεων είναι όλοι εμβολιασμένοι. Δεν ήρθαν να μας κολλήσουν μεταδοτικές ασθένειες εδώ πέρα και εμείς είμαστε ένα απροστάτευτο κράτος. Όσα στελέχη πάνε και υπηρετούν σε υπηρεσίες φιλοξενίας μεταναστών και προσφύγων, έχουν περάσει από την υγειονομική επιτροπή, έχουν γίνει όλοι οι εμβολιασμοί και κανένας μέχρι τώρα, δόξα σοι ο Θεός, δεν έχει ασθενήσει.

Σε αντίθεση με το παρελθόν που είχαμε ιδίως στα στελέχη του Λιμενικού Σώματος, που ερχόντουσαν σε πρώτη επαφή, περιπτώσεις που πράγματι υπήρχαν ασθένειες. Δεν υπάρχει τέτοιος φόβος και δεν υπάρχει τέτοιο θέμα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είναι ψευδές το γεγονός αυτό, δηλαδή;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Απόλυτα ψευδές. Δεν έχει ασθενήσει ούτε ένας και πήρα ενημέρωση τώρα από τον Διευθυντή του Υγειονομικού, υπεύθυνη ενημέρωση, την ώρα που το επαναλάβατε.

Δεύτερο θέμα, θα σας παρακαλέσω ό,τι θέματα αφορούν στις Ένοπλες Δυνάμεις να τα συζητάμε, αλλά το να εμπλέκετε τις Ένοπλες Δυνάμεις, όπως κάνετε επανειλημμένα με δημόσιες δηλώσεις – όπως βλέπετε, δεν σας απαντάω – γιατί αντιλαμβάνομαι ότι έχει προσωπικό στοιχείο. Δεν είναι υπεύθυνες οι Ένοπλες Δυνάμεις για την προμήθεια πυροσβεστικών αεροσκαφών.

Δεν είναι δική μας δουλειά, δεν είναι θέμα του Υπουργείου Εθνικής Άμυνας. Το Υπουργείο Προστασίας του Πολίτη κατόπιν εισηγήσεως της Πυροσβεστικής Υπηρεσίας κάνει την προμήθεια είτε ενοικιάζει είτε αγοράζει αεροπλάνα, δεν είναι θέμα του Υπουργείου Εθνικής Άμυνας να αγοράζει αεροπλάνα. Επί εποχής Βενιζέλου, είναι αλήθεια, ότι κάποια στιγμή ανατέθηκε μέσω του Οργανισμού του ΝΑΤΟ να γίνει ένας διαγωνισμός ενοικιάσεως. Ήταν η περίπτωση, που επιλέχθηκε μια τουρκική εταιρία για ρωσικά αεροσκάφη και αυτή η περίπτωση είναι στον Εισαγγελέα ποινικής διώξεως και αντιμετώπισης της διαφθοράς, διότι η φερόμενη υπογραφή του Υπουργού δεν είχε μπει ποτέ.

ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.): *Ομιλεί εκτός μικροφώνου*.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τώρα, κύριε Υπουργέ, εσείς απαντάτε προσωπικά.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Είναι υπόθεση πραγματική.

ΛΙΑΝΑ ΚΑΝΕΛΛΗ (Ειδική Αγορητής του ΚΚΕ): Αν απαντάτε κι εσείς σε όλα τα μη απαντώμενα…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ναι, αλλά προσέξτε, κυρία Κανέλλη, αντιλαμβάνεστε ότι επί τέσσερις ημέρες απαντάω σε δημόσιες ανακοινώσεις του Τομεάρχη της Αξιωματικής Αντιπολίτευσης, γιατί δεν αγοράζω αεροπλάνα; Δεν είναι δική μου δουλειά.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Η συντήρηση και η διαθεσιμότητα δεν είναι ευθύνη του Υπουργείου Άμυνας, κύριε Υπουργέ; Πήγατε στον κ. Βενιζέλο και στα ρωσικά τώρα; Σεναριολογίας συνέχεια. Η διαθεσιμότητα δεν είναι δική σας ευθύνη;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Η συντήρηση αεροπλάνων 40 ετών, που έχει αναλάβει η Πολεμική Αεροπορία, κάνει ό,τι περισσότερο μπορεί, δεν είναι όμως δουλειά της να παρεμβαίνει. Θέλω να ξεκαθαρίσω δύο τρία θέματα στην αρχή του νομοσχεδίου, τα οποία ετέθησαν από συναδέλφους και πράγματι αντιλαμβάνομαι ότι δεν έχουμε γίνει κατανοητοί με δική μας υπαιτιότητα.

Όσον αφορά στο θέμα της ΜΟ.Μ.ΚΑ., δεν πάμε να ιδρύσουμε μια νέα δημόσια υπηρεσία, για να αντικαταστήσουμε τις εργολαβικές εταιρείες. Είναι άλλη η Μ.Ο.Μ.Α. που υπήρχε στο παρελθόν, που πράγματι, έκανε δημόσιους δρόμους, εθνικές οδούς, μεγάλα έργα κ.λπ. και άλλο η οργανωμένη, πλέον, λειτουργία του Μηχανικού, σε διακλαδικό επίπεδο με τις υπηρεσίες του Πολεμικού Ναυτικού και της Πολεμικής Αεροπορίας, που θα αντιμετωπίσουν ανάγκες, που δεν μπορούν να αντιμετωπιστούν, αυτή τη στιγμή, από τον ιδιωτικό τομέα.

Θα σας παρακαλέσω πολύ, κύριοι και κυρίες συνάδελφοι, να επικοινωνήσετε με τη Δήμαρχο του Αη - Στράτη. Θα σας πω ανθρώπους με διαφορετική πολιτική προέλευση της Τοπικής Αυτοδιοίκησης, όπως, με τις Αρχές της Ικαρίας, με τις Αρχές στο Παρανέστι, που κάναμε τη γέφυρα. Θα δείτε ότι εκεί που παρεμβήκαμε, παρεμβήκαμε σε περιπτώσεις – κι αυτές είναι οι περιπτώσεις, που θα παρεμβαίνει η ΜΟ.Μ.ΚΑ. – που είτε δεν μπορεί να στηριχθεί το έργο αυτό από τον ιδιώτη είτε έχει εγκαταλειφθεί πάρα πολλά χρόνια, γιατί ήταν τόσο δύσκολο το έργο, σε απρόσβατες περιοχές, σε νησιωτικές περιοχές, σε ορεινές περιοχές, που εκεί πια το Μηχανικό – όπως είπατε πολύ σωστά – παρενέβη πάντοτε, αλλά πιο οργανωμένα.

Γιατί θέλουμε τη συνεργασία με την Τοπική Αυτοδιοίκηση; Γιατί, δυστυχώς, υπάρχουν πολλά Μέσα στη διάθεση της Τοπικής Αυτοδιοίκησης, τα οποία δεν έχουν τη δυνατότητα του προσωπικού, για να τα χρησιμοποιήσει. Στη Ρόδο, ο Δήμαρχος, έχουν προμηθευτεί μηχανήματα ασφαλτοστρώσεως επί 15 χρόνια, τα οποία δεν έχουν χρησιμοποιηθεί ούτε μία ώρα. Δεν έχουν το προσωπικό, για να τα χρησιμοποιήσουν. Το να τα πάρουν αυτά – με τη συμφωνία της ΜΟ.Μ.ΚΑ. και του Δήμου – οι Ένοπλες Δυνάμεις που έχουν τα στελέχη, για να γίνουν κάποιοι δρόμοι αντισταθμιστικά στη Ρόδο, που, πράγματι, οφείλουν να γίνουν και θα τους έκανε ο Δήμος και παράλληλα, θα γίνει κάποιο έργο και στη Τήλο ή στη Χάλκη ή στη Σύμη ή σε κάποια άλλα νησιά των Δωδεκανήσων. Αυτό είναι το έργο, που θέλουμε να κάνουμε.

Επίσης, να δώσουμε τη δυνατότητα σε παιδιά, που υπηρετούν τη θητεία τους, για 9 μήνες στις Ένοπλες Δυνάμεις είτε είναι αρχιτέκτονες είτε είναι μηχανικοί είτε είναι χειριστές βαρέων μηχανημάτων, να μπορούν με τη δυνατότητα της βραχείας κατάταξης για τρία χρόνια, να αποκτήσουν αυτό, που αποκτούσαν στο παρελθόν από τη Μ.Ο.Μ.Α., δηλαδή, μια επαγγελματική κατάρτιση τέτοια, που θα τους βοηθήσει αργότερα στην επαγγελματική τους δραστηριότητα.

Και βεβαίως, δεν πρόκειται να χρησιμοποιήσουμε εξοντωτικές μεθόδους, κυρία Κανέλλη. Δεν μπορούμε να τους δώσουμε βαρέα και ανθυγιεινά, όπως δεν παίρνει βαρέα και ανθυγιεινά ο πιλότος του F-16 ή ο μηχανικός που δουλεύει εικοσιτέσσερις ώρες το εικοσιτετράωρο. Έτσι είναι οι Ένοπλες Δυνάμεις. Αλλά δεν θα παραβούμε – να είστε βέβαιοι και σας διαβεβαιώνω γι' αυτό – τη λογική στα έργα, που γίνονται για πολιτικούς λόγους, από την υπηρεσία αυτή και, βεβαίως, εκεί θα σταματήσουμε και δεν θα προχωρήσουμε.

Γιατί το βάζουμε αυτό και στα έργα, τα οποία προβλέπονται στην περίφημη αξιοποίηση; Καταρχήν, η αξιοποίηση, επαναλαμβάνω, της περιουσίας έχει να κάνει μόνο με ενοικίαση. Άκουσα με προσοχή το σχόλιο του συναδέλφου από τη Νέα Δημοκρατία, που είπε ότι το 5%, είναι λίγο. Πράγματι, είναι λίγο σε ορισμένες περιοχές. Αλλά προσέξτε, το 5% είναι το ελάχιστο. Τι προβλέπεται; Το 5% θα πρέπει να δοθεί από κάποιον ενδιαφερόμενο για να ενεργοποιηθεί ο δημόσιος διαγωνισμός στο διαδίκτυο, που θα είναι με ηλεκτρονικό beat και τι εννοώ;

Το 5% το δίνει κάποιος, τον όποιο τον ενδιαφέρει να προχωρήσει στην ενοικίασή του. Για 15 στο διαδίκτυο ο ένας θα βλέπει τον άλλο και θα «χτυπάνε» 5,1%, 5,2%, 6%, 6,5%, 7%, 8%. Στην ελεύθερη αγορά, με διαδικασίες απόλυτα διαφανείς, θα υπάρχει η δυνατότητα πλειστηριασμού στην τιμή ενοικίασης του συγκεκριμένου κτιρίου, και βέβαια, θα υπάρχει ειδική μέριμνα, όπου εκεί δεν θα μπαίνει σε διαγωνισμό, αν υπάρχει ένα έργο, που θα έχει δημόσιο όφελος. Κάναμε μια πολύ μεγάλη συζήτηση, κυρία Κανέλλη, για το θέμα του στρατοπέδου της Θεσσαλονίκης, που αναφέρατε. Εκεί ο Δήμος, η Περιφέρεια, ήρθαν και συζητήσαμε, κάλεσα και τους τοπικούς Βουλευτές και την εκπρόσωπο της Αντιπολίτευσης να έρθει στο Υπουργείο να συζητήσουμε. Σε τέτοιες περιπτώσεις, όπου υπάρχει ένα τέτοιο αντιστάθμισμα αυτού του 5%, από τον δήμο ή την Περιφέρεια, βεβαίως, και δεν πρόκειται να μπει σε διαγωνισμό και βεβαίως, θα κάνουμε ότι καλύτερο μπορούμε, προκειμένου οι χώροι αυτοί να δίνονται προς όφελος των πολιτών, είτε αυτό εξυπηρετεί το πράσινο είτε εξυπηρετεί τις ανάγκες και την ποιότητα της ζωής των πολιτών.

ΛΙΑΝΑ ΚΑΝΕΛΗ (Ειδική Αγορήτρια του ΚΚΕ): Κύριε Υπουργέ, δέχεστε μια μικρή διακοπή, για να μην δευτερολογήσω;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δέχομαι και προτάσεις.

ΛΙΑΝΑ ΚΑΝΕΛΗ (Ειδική Αγορήτρια του ΚΚΕ): Ακούσατε τι είπατε, φαντάζομαι, για τη Ρόδο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ναι.

ΛΙΑΝΑ ΚΑΝΕΛΗ (Ειδική Αγορήτρια του ΚΚΕ): Σας εξηγούμε ότι αυτό πρέπει να βρεθεί ένας τρόπος μέσα στο νομοσχέδιο – αυτές οι καλές προθέσεις – ώστε να οριστικοποιηθούν με τέτοιο τρόπο, που να μην μπορεί κάποιος – γιατί σήμερα είσαστε εσείς Υπουργός, αύριο μπορεί να είναι κάποιος άλλος – να το χρησιμοποιήσει διαφορετικά.

Η Ρόδος έχει μηχανήματα και τα έχει αναξιοποίητα, γιατί δεν έχει προσωπικό. Αν τα πάρει ο Στρατός αυτά τα μηχανήματα, τι γίνεται; Βρίσκονται θέσεις εργασίας στη Ρόδο;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Όχι.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αυτό δεν σημαίνει ότι εγώ έχω αντίρρηση ο κληρωτός να αποκτήσει εμπειρία. Αλλά όχι να κάνει και να γίνει ενδιαμέσως αξιοποιητής ο κληρωτός του Στρατού, σαν να είναι γραφείο ευρέως εργασίας προστιθέμενης αξίας σε σπουδές, που έχουν λιμνάσει, ένας χώρος άσκησης. Πώς θα γίνει με τα μηχανήματα των νοσοκομείων; Είναι σαν να μου λέτε, δηλαδή, ότι δεν θα προσληφθεί ποτέ το κατάλληλο προσωπικό, για να επανδρώσει τις Μονάδες Εντατικής Θεραπείας που είναι χωρίς προσωπικό και επειδή σαπίζουν τα μηχανήματα, θα τις επανδρώσει ο Στρατός. Δεν κάνει αυτό το πράγμα. Το καταλαβαίνετε; Δεν κάνει.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα σας απαντήσω. Τα μηχανήματα δεν πρόκειται να τα πάρουμε για πάντα. Αν αύριο – μεθαύριο ο Δήμος Ρόδου μπορεί να προσλάβει προσωπικό και να ξεκινήσουν τα μηχανήματα να δουλεύουν με τον Δήμο Ρόδου, θα τα ξαναπάρει ο Δήμος Ρόδου. Όπως, αυτή τη στιγμή και συγκεκριμένα χθες, αναγκαστήκαμε και στείλαμε γιατρό στους Φούρνους, διότι δεν υπήρχε γιατρός, για να χειριστεί το εντόπιο μηχάνημα του αγροτικού ιατρείου. Τέτοιες ανάγκες καλύπτουμε. Εμείς δεν πρόκειται να υποκαταστήσουμε ούτε την Τοπική Αυτοδιοίκηση ούτε να υποκαταστήσουμε τους εργολάβους ούτε να υποκαταστήσουμε με κανένα τρόπο τους εργοδότες. Μακάρι να πάνε καλά τα πράγματα και μακάρι να έχει ο Δήμος Ρόδου τη δυνατότητα να προσλάβει κόσμο. Εμείς δεν θέλουμε να ……

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Να βάλετε πλάτες στον Πολάκη, όπου δεν μπορεί. Για να αστειευτώ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Να βάλω πλάτες και στον Μπόμπολα. Επίσης, όσον αφορά στα νοσοκομεία, έχουμε ένα θέμα για το οποίο ζητάω τη βοήθεια της Επιτροπής. Στέλνουμε γιατρούς, όπως στην Τήλο, στους Φούρνους κ.λπ. και δεν μπορούν να συνταγογραφήσουν. Αυτή τη στιγμή, ένας γιατρός, ο οποίος πάει και αντιμετωπίζει ένα έκτακτο περιστατικό, δεν μπορεί να γράψει σε μια γιαγιά ή σε ένα παππού ένα φάρμακο. Εκεί θέλουμε να βοηθήσετε, ώστε να πεισθούν και οι τοπικοί ιατρικοί σύλλογοι –υπάρχουν σύλλογοι που συμφωνούν πχ. ο σύλλογος Σάμου συμφωνεί για τους Φούρνους – και εκεί που εξυπηρετούν απόλυτες ανάγκες, οι στρατιωτικοί γιατροί να μπορούν τουλάχιστον να γράφουν ένα φάρμακο, για να είναι αποτελεσματική η παρουσία τους.

Σε ό,τι αφορά στα θέματα της αξιοποίησης στα Μετοχικά Ταμεία. Θέλω να σας διαβεβαιώσω ότι αν διαβάσετε προσεκτικά το νομοσχέδιο – και δεν έχω αντίρρηση να το επαναδιατυπώσουμε κάπως – αναφέρει ότι η περιουσία και τα έσοδα που θα προκύπτουν από τα ακίνητα των Μετοχικών Ταμείων θα διατίθενται αποκλειστικά σε αυτά και στους σκοπούς τους. Δεν πρόκειται τα χρήματα των Μετοχικών Ταμείων να τα χρησιμοποιήσουμε οπουδήποτε αλλού. Γιατί βάζουμε και τον προϋπολογισμό στα άλλα Ταμεία κ.ο.κ.; Διότι σκοπός μας, αυτή τη στιγμή, με τη μισθολογική πίεση, που έχουν υποστεί τα στελέχη των Ενόπλων Δυνάμεων, είναι να δημιουργήσουμε κατοικίες. Όπως, για παράδειγμα, κάνουμε στο Έβρο είτε από αντισταθμιστικά ωφελήματα είτε ξεκινάμε να κάνουμε έργα, τα οποία θα δίνουν τη δυνατότητα να βρίσκουν οικίες. Ξέρετε ότι αυτή τη στιγμή στη Χίο δε βρίσκουν Αξιωματικοί και Υπαξιωματικοί σπίτια να νοικιάσουν το καλοκαίρι; Είναι όλα με υψηλότατες τιμές. Εμείς φτιάχνουμε οικίες.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν παίρνει ούτε ένα ευρώ το Υπουργείο σας;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τα χρήματα, που θα πάρουμε, πηγαίνουν μόνο προς όφελος του προσωπικού. Αυτή τη στιγμή ο σχεδιασμός που γίνεται στο Συμβούλιο Άμυνας, που είμαστε οι Υπουργοί και οι Αρχηγοί παρόντες και τα Μετοχικά Ταμεία κ.λπ., θα είναι μόνο για την πληρωμή εγκαταστάσεων φιλοξενίας του προσωπικού των Ενόπλων Δυνάμεων.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Έχουν κάποιο λόγο τα Διοικητικά Συμβούλια;

 ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Βεβαίως και έχουν λόγο τα Διοικητικά Συμβούλια. Να σας τονίσω ότι τα Διοικητικά Συμβούλια τα ορίζει ο Υπουργός. Να μου πείτε έναν τρόπο να εκλέγονται τα Διοικητικά Συμβούλια, να συμφωνήσω. Όπως, επίσης, για το θέμα του συνδικαλισμού. Θα σας πω ότι είμαστε στην κατεύθυνση να συμφωνήσουμε σε μια τέτοια τροπολογία, η οποία, όμως, δε θα θίγει το θέμα της ιδιαιτερότητας των Ενόπλων Δυνάμεων. Το γνωρίζω το θέμα, διότι ήμουν το 1993 ο εισηγητής για τον συνδικαλισμό στην Αστυνομία, όπου περιλαμβάνεται και το Λιμενικό, όπου ξέρετε ότι το Λιμενικό βρίσκεται κάτω από στρατιωτικό κώδικα.

Εδώ, λοιπόν, θα βρούμε τη λύση, σε μια συζήτηση που θα κάνουμε και θα ακούσουμε και τις απόψεις σας. Θα βρούμε όμως μια λύση, η οποία θα είναι κοινά αποδεκτή και δεν θα ανατρέπει το θέμα της λειτουργίας των Ενόπλων Δυνάμεων.

Θα απαντήσω σε όλες τις παρατηρήσεις, που έχετε κάνει. Κύριε Πρόεδρε, θα ήθελα να κάνω μια πρόταση σε εσάς. Συμφωνώ με τον κ. Λοβέρδο ότι αν καλέσουμε 19 φορείς, δεν θα τελειώσουμε ούτε στις 2 το πρωί. Εγώ θα πρότεινα από τα Μετοχικά Ταμεία και τα Ταμεία του Στόλου κλπ., ας επιλέξουν οι συνάδελφοι ποιον θέλουν απ' όλους, ώστε να έρθει ένας από τα Ταμεία. Του ΤΕΘΑ θέλετε, του Στρατού, του Ναυτικού, της Αεροπορίας; Ας έρθει ένας Πρόεδρος.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Μα είναι αυτοτελή, πώς να έρθει ένας;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ας έρθουν όλοι, κύριε Δαβάκη, 19 άνθρωποι. Θα τους ακούσετε; Εφόσον, ο κ. Δαβάκης θέλει να έρθουν όλοι, ας έρθουν και οι 19.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Θέλετε, δηλαδή, να τελειώνουμε γρήγορα;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εγώ πρότεινα απλά, αν ήταν δυνατόν, ο επικεφαλής του ΤΕΘΑ να έρθει με τους άλλους και να κάνει την εισήγηση και να μπορούν να ακούσουν ερωτήσεις και οι υπόλοιποι. Δεν θέλετε;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Αυτό που κάνουμε εδώ, είναι ότι καλούμε τα Σωματεία. Δεν θα καλέσουμε τις θεσμικές Ενώσεις;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δαβάκη, αυτό που κάνουμε είναι μια πρόταση, εάν ορισμένοι από αυτούς τους φορείς θεωρούν ότι μπορούν να αντιπροσωπευθούν από έναν, να το αποφασίσουν εκείνοι.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Επιτρέπεται να τα λέει ο Υπουργός αυτά;

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Η συζήτηση επί της αρχής, ξέφυγε.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Επειδή τέθηκε το θέμα των μισθών, που δεν είναι θέμα του νομοσχεδίου. Θέλετε να δείτε τους κωδικούς; Θα σας τους δώσω τους κωδικούς.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Όχι σε μένα, στον κ. Χουλιαράκη, που τους περιμένει.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ο κ. Χουλιαράκης τους έχει τους κωδικούς.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Άλλα είπε στη Βουλή.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Έκανε ξεκάθαρη δήλωση ο κ. Χουλιαράκης και είπε ότι δεν έχει έρθει το νομοσχέδιο. Το νομοσχέδιο προβλέπεται να έρθει μέχρι τον Σεπτέμβριο και τότε θα γίνει νομοθετική ρύθμιση. Εάν τους θέλετε εσείς, για να ικανοποιηθείτε, πάρτε τους κωδικούς, επισήμως.

Όσον αφορά στο θέμα της Αεροπορίας, θέλω να σας διαβεβαιώσω ότι κάλεσα τον Αρχηγό της Πολεμικής Αεροπορίας και του έθεσα το θέμα του κλεισίματος του συγκεκριμένου ραντάρ. Ο Αρχηγός της Πολεμικής Αεροπορίας ισχυρίζεται ότι το συγκεκριμένο ραντάρ δεν έχει πλέον λειτουργία. Πρέπει να κλείσει το ραντάρ της Αλεξανδρούπολης. Έχω ενημερωθεί από τον κ. Αρχηγό – και γι' αυτό δεν σας έχω απαντήσει ακόμη – ότι τα αιτήματα των στελεχών να πάνε σε κοντινές Μονάδες, θα ικανοποιηθούν όλα. Αντίθετα, στη νότια Ελλάδα δεν έχουν λόγο να πάνε. Σε κοντινές Μονάδες όμως και σε ραντάρ, που θέλουν να πάνε, πολύ ευχαρίστως και σας απαντώ επισήμως. Αυτό διερευνούμε, δεν υπάρχει μετάθεση στην νότια Ελλάδα. Δείτε το πάλι και σας διαβεβαιώ ότι για τη Θράκη ο σχεδιασμός, που έχουμε, είναι να μετακινηθούν Μονάδες προς τη Θράκη και τα νησιά, προς την βόρεια Ελλάδα της Κεντρικής Ελλάδας και από τη Βόρεια Ελλάδα προς τη Θράκη, την Μακεδονία και τα νησιά, όπως επίσης, και με ενίσχυση της Ηπείρου και του συνόλου της παραμεθορίου.

Σε αυτό θέλουμε τη συνεργασία των Βουλευτών της Μακεδονίας και της Θράκης και αν υπάρχουν κάποιες άλλες προτάσεις, που μπορούν να ικανοποιήσουν αιτήματα που δεν θα αντίκεινται στη λειτουργικότητα – δηλαδή, δεν μπορώ να πείσω τον Αρχηγό της Αεροπορίας να μην κλείσει μια μονάδα, η οποία δεν λειτουργεί πια και δεν υπάρχει υπηρεσιακή ανάγκη – μακάρι να βρούμε τον τρόπο, το προσωπικό – βεβαίως και με σεβασμό στις οικογένειες και με κριτήρια κοινωνικά – να δούμε πώς μπορεί να πάει σε κοντινές Μονάδες, αλλά κάποιοι θα πάνε και σε άλλα ραντάρ. Τι να κάνουμε; Θα το δούμε, με πολύ μεγάλη θέληση να βρεθεί λύση.

Σχετικά με το θέμα της περιουσίας, επειδή το ανέφεραν και άλλοι συνάδελφοι, εάν νομίζετε ότι υπάρχει καλύτερος τρόπος και πιο διαφανής, είμαι ανοιχτός να το συζητήσουμε. Εάν πιστεύετε ότι μπορούμε να διασφαλίσουμε, βέβαια, ότι δεν πρόκειται να πουληθεί τίποτε, γιατί το ΤΑΪΠΕΔ δεν μπαίνει καν συζήτηση. Να βρούμε έναν πιο διαφανή, πιο γρήγορο τρόπο να γίνει η εκμετάλλευση αυτών των χώρων, ναι, θα γίνει. Άκουσα και μια αμφισβήτηση για το αν θα μπορούν να γίνουν πάρκα.

Θα σας πω ότι στην Αίγινα έγινε μια εξαιρετική δουλειά με το Μετσόβιο Πολυτεχνείο. Μετατρέπεται η περιοχή της Πέρδικας, που δεν μπορεί να γίνει κατοικίες κλπ., σε ένα υποθαλάσσιο πάρκο με την εμπλοκή του Πολεμικού Ναυτικού, το οποίο θα προσελκύσει κόσμο και θα σεβαστεί την ιδιαιτερότητα της περιοχής. Σε όλους τους συναδέλφους λέω – γιατί ξέρω ότι υπάρχει και ιδιαίτερο ενδιαφέρον για κάθε περιοχή – ελάτε στο Υπουργείο και κάντε προτάσεις να δούμε μήπως υπάρχει μια καλύτερη λύση από αυτή που μας έχουν κάνει.

Δεν πάμε να πουλήσουμε τίποτα. Η εκμετάλλευση της περιουσίας μπορεί να αποδώσει και στην τοπική κοινωνία, πολλαπλά, απ’ ότι γινόταν μέχρι σήμερα. Το να μένουν ανεκμετάλλευτα και να μαραζώνουν, δεν υπάρχει καμία χρήση σε αυτό. Τέλος, για το θέμα αυτό θέλω να σας πω ότι η πρώτη εισήγηση – και το λέω στους συναδέλφους της Νέας Δημοκρατίας – είχε γίνει επί υπουργίας Μεϊμαράκη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Επί ποιου θέματος;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Επί της αξιοποίησης της περιουσίας με ενοικίαση και πριν υπάρξουν καν τα οικονομικά προβλήματα. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, κύριε Υπουργέ.

ΑΘΑΝΑΣΙΟΣ ΚΑΒΒΑΔΑΣ: *(Ομιλεί εκτός μικροφώνου)*

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Πολύ σύντομα, θα σας πω. Επισμηνία δεν μπορώ να τον βγάλω. Να βγει Επισμηνίας από τη Σχολή δεν μπορεί. Μπορώ όμως τη θητεία του Σμηνία να την μειώσω κατά ένα χρόνο. Είμαστε ανοικτοί να τα συζητήσουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ίσως πολλά από αυτά τα θέματα, που μας έθεσε ο κ. Υπουργός, μπορούμε να κάνουμε μια ειδική συνεδρίαση για τα γενικότερα θέματα των Ενόπλων Δυνάμεων και εκεί να τα βάλουμε όλα αυτά.

Στο σημείο αυτό, ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι κ.κ. Κωνσταντίνος Δουζίνας, Χρήστος Καραγιαννίδης, Νίνα Κασιμάτη, Μάκης Μπαλαούρας, Γιώργος Ντζιμάνης, Δημήτρης Ρίζος, Ελένη Σταματάκη, Αφροδίτη Σταμπουλή, Μαρία Τριανταφύλλου, Σοφία Βούλτεψη, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Γεώργιος Βλάχος, Ιωάννης Πλακιωτάκης, Νικόλαος Κούζηλος, Λιάνα Κανέλλη, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**